REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Peti dan rada)

01 Broj 06-2/126-23

7. jun 2023. godine

B e o g r a d

(Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo, narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije konstatujem da je prisutno 85 narodnih poslanika.

Radi utvrđivanja tačnog broja prisutnih u sali, molim sve poslanike da ubace svoje identifikacione kartice u elektronske jedinice sistema.

Konstatujem da je primenom elektronskog sistema utvrđeno da je u sali prisutno 119 narodnih poslanika. Imamo uslove za dalji rad.

Nastavljamo jedinstveni pretres o 2. tački dnevnog reda.

Reč ima predstavnik predlagača Radomir Lazović, a neka se za reč prijave i oni predstavnici poslaničkih grupa koji nisu iskoristili svoje pravo.

Izvolite.

RADOMIR LAZOVIĆ: Hvala predsedavajući, poštovani građani, uvažene kolege, hteo bih da vam skrenem pažnju. Danas pričamo o formiranju anketnog odbora koji bi trebalo da utvrdi činjenice oko traumatičnih dešava koja su se desila u našoj državi, oko masovnih ubistava u Osnovnoj školi „Vladislav Ribnikar“ i u okolini Mladenovca i Smedereva, u selima.

Za one koji su juče pratili prenos Narodne skupštine, ja sam tvrdio, jedan veći deo, objašnjavajući motiv za uopšte predlaganje formiranja ovog anketnog odbora, govorio sam o tome da smo mi u rečenici Ane Brnabić „da sistem nije zakazao“ prepoznali jednu državnu politiku izbegavanja odgovornosti, bežanja od toga da se donesu neke važne sistemske promene u našoj državi i jednu želju svih poluga vlasti da sve ostane isto, iako su ovi traumatični događaji pogodili našu državu.

Zaista bi bilo neophodno da se stane, okrene drugi list i da Srbija krene od nasilja ka budućnosti u kojoj bi glavnu ulogu igrala briga za decu, vaspitanje, poboljšanje uslova u školama, povećanje plata nastavnika, povećanje broja pedagoga i psihologa, bolji uslovi rada u školama, bolji uslovi za decu, više razumevanja, jedan potpuno drugačiji sistem u kome bi u glavnoj ulozi bilo školstvo, prosveta, briga, a zašto ne i zdravstvo.

Došli smo juče do jednog trenutka, a ja sam vam rekao da ću se uvek truditi da pohvalim nešto pozitivno. Podsetio bih građane da smo imali situaciju u kojoj sam ja tvrdio da, čak i sa druge strane mislim da postoje ljudi koji bi se možda složili sa time, samo dan nakon tragedije u Osnovnoj školi „Vladislav Ribnikar“ ne postoji mogućnost da premijerka može da kaže da sistem nije zakazao.

Koje to analize, koja to istraživanja, koje to pokazatelje tog sistema o kome je govorila je ona mogla da ima samo dan nakon što se desilo ovo masovno ubistvo? Kako je ona mogla da zna? U tome sistem nije zakazao. Mi smo videli upravo da to postaje državna politika.

Dragi građani, dobio sam potvrdu za ono što tvrdim sa najvišeg mesta parlamentarne grupe većine, od gospodina Jovanova. Ovde u ruci držim stenogram koji kaže da se gospodin Jovanov usprotivio želji opozicije za formiranje anketnog odbora i kaže – anketni odbor iz izlaganja predstavnika opozicionih stranaka svih je apsolutno nepotreban zato što oni apsolutno znaju sve odgovore unapred, sve odgovore na pitanja koje anketni odbor treba da da. Bez bilo kakvih analiza, bez bilo kakvih slušanja, bez bilo kakvih priča, bez bilo čega oni to već znaju.

Čekajte, gospodine Jovanov. Da li se ovo desilo možda da ste vi osudili premijerku koja je samo dan posle tragedije u školi „Vladislav Ribnikar“ upravo rekla da sistem nije zakazao? Ovako izgleda, gospodo, kada se neko sprema, kada čita, kada obraća pažnju na ono što druga strana govori. Meni je važno da čujem šta vi govorite, ne zato što mislim da vi govorite ispravno, nego zato što se u onome što pričate kriju nipodaštavanje javnosti, kriju se strašne stvari. Ovo je strašno po meni, da vi dozvolite sebi da napadate opoziciju istim argumentima kojima je bilo jasno da Ana Brnabić ne može da zna ništa jedan dan nakon ove tragedije i zato je važno da vidimo kako izgleda izvrtanje koje konstantno dolazi od vladajuće većine.

Dakle, ljudi, evo vam izlaz iz ove situacije. Priznajte da Ana Brnabić nije mogla da ima nikakve informacije u trenutku kada je rekla da sistem nije zakazao. Priznajte da nisu tačne tvrdnje gospodina Gašića, ministra policije, da sistem radi stabilno. Priznajte da nisu tačne tvrdnje ljudi koji su predstavljali Savet REM-a i Izveštaj REM-a da sistem nije zakazao i da je sve u redu sa „Pinkom“ i „Hepijem“. Hajde da to priznamo. Hajde da u našem društvu dođemo do konsenzusa da nešto ne valja. Hajde da dođemo do toga da nešto mora da se promeni.

Ako dođemo do toga da nešto mora da se promeni, evo, ja vam predlažem šta da uradimo svi zajedno ovde. Hajde da se oduzme frekvencija „Pinku“ i „Hepiju“ zbog nasilja koje dolazi sa tih televizija. To je jedan od zahteva protesta „Srbija protiv nasilja“. Hajde da smenimo Savet REM-a zbog toga što ništa nije učinio da se zaštiti naša javnost od nasilja koje dolazi sa „Pinka“ i „Hepija“. Hajde da zaustavimo dnevne novine koje šire mržnju, agresiju i nasilje, kao što su „Informer“, „Alo“, „Srpski telegraf“ i svi ostali. Hajde da smenimo rukovodstvo RTS-a zbog toga što neadekvatno izveštava. Da li ste svesni da u ovim programima 95%, prema analizama nezavisnih organizacija, programa informativnog zauzima jedna stranka, pa vaši koalicioni partneri vam se žale na to.

Hajde da smenimo ministra policije, kao što je ostavku podneo Branko Ružić, i hajde da okrenemo drugi list.

Izvinjavam se, zaboravio sam jednog čoveka koji je stvarno odgovoran i zaslužio je smenu po mnogo, mnogo razloga, a to je gospodin Vulin. Ne dozvolimo da takvi ljudi budu ikada više na nekim visokim pozicijama.

Nego, da se vratim. Zašto ovo tražim? Ovo tražimo kako bismo došli do okretanja novog lista, kako bismo došli do toga da programi u kojima osuđeni kriminalci objašnjavaju kako ubiti čoveka na ovim nacionalnim frekvencijama prosto ne budu mogući. Neko je za to odgovoran. Kako smo do toga došli? Ja mislim da je odgovoran REM, ali ste odgovorni i vi, gospodo iz vladajuće koalicije, zato što to vama odgovara.

Nemam ja neke, kako bih rekao, ja nemam uverenje da vi to možete da uradite. Znam da je vama to teško zbog toga što vi, zbog toga što kontrolišite i zloupotrebljavate medije dolazite do toga da pobedite na izborima. Zbog toga što se preko ovih medija obračunavate sa vašim političkim neistomišljenicima dolazite do toga da stalno napadate ljude i da uništavate živote. Meni je vaš mehanizam jasan. Juče sam ga ja objasnio ovde. Pokazao sam vam da direktno uređujete, vaši poslanici direktno uređuju portale ovih novina, recimo „Informera“.

Ali, situacija je tako ozbiljna, tako velika da kao društvo mi moramo, pa da li ćete vi dobrovoljno učiniti ove poteze i shvatiti da je došao taj trenutak, da smo pali nisko kao društvo, da moramo da promenimo neke stvari ili ćete to uraditi pod pritiskom građana na ulici za samo društvo nije toliko važno, zbog toga što ove promene moraju da se dese.

U stvari, pogrešio sam kad sam rekao da nije toliko važno. Važno je, zato što kada biste vi doneli ove odluke one bi bile pokazatelj da možda nismo toliko nisko pali kao društvo, ali jesmo, jer da nije građana na ulicama ništa od ovoga ne bilo moguće.

Kako neko reče juče, kao što je do juče bilo nemoguće da će ministar prosvete podneti ostavku, danas se to desilo, kao što je bilo nemoguće da će RTS izveštavati o protestima, danas se to desilo. Još jedna dobra vest za sve koji prate, kao što je bilo nemoguće da se povuče zakon prema kome će nacionalni parkovi biti privatizovani, evo danas se to desilo. Da se nije možda premijerka probudila sa nekom izraženom grižom savesti zbog toga što je Taru, Frušku Goru, Đerdap htela da privatizuje? Rekao bih da nije. Nadam se da možda jeste, jer i dalje verujem u ljude, uprkos stvarima koje su preda mnom. Siguran sam da nije. Nema tu nikakve griže savesti, nego ima građana koji su besni, koji su ljuti i koji traže promene.

Zbog tih građana i zbog onih koje ste dovlačili na kontramiting, gde je čovek poginuo, ja vas molim, zahtevam, apelujem, tražim da se ispune ovih zahtevi odmah. Nema pregovaranja oko toga. Mi možemo da pričamo o čemu god hoćete, ali nakon što ispunite ove zahteve. To ne činite uslugu opoziciji, to ne činite nikome uslugu, to činite dobro za ovaj narod koji se okupio ovde i koji će se ponovo okupiti i koji će tražiti da se zaustavi nasilje u našem društvu.

Hvala.

PREDSEDNIK: Tanko, slabo.

Pravo na repliku, izvolite.

MILENKO JOVANOV: Iskreno rečeno, imponuje mi što čitate stenograme sa mojim govorima. Vidim ja da vi prethodnih dana nešto manje loše nastupate nego inače, sad vidim i šta je razlog. Drago mi je zbog toga, čitajte i dalje, ali nije fer da radite ono što ste radili cele prošle nedelje. To nije fer, nije korektno, a to je da obmanjujete građane. Obmanjujete ljude koji vama veruju. Iskreno rečeno, mi vam ne verujemo ništa jer smo vas toliko puta uhvatili u laži da je nemoguće da vam bilo šta poverujemo.

Prošle nedelje ste cele nedelje najavljivali, vi lično, da sam ja najavio nekakve nemire na protestima i da će neko da vas bije na protestima. Kad se to nije desilo, šta sad? Onda ste me optužili da sam ja naručio prebijanje onog Amerikanca ispred, iako je vaše obezbeđenje govorilo da je to rezultat njegovih provokacija prema onim drugih učesnicima protestima i to direktno uključenjem na N1, ali nema izvinjenja. Sada ste, ono što sam rekao juče, za samo, evo, koliko je to prošlo, desetak sati, manje, smislili kako da reagujete.

Dakle, ja jesam to rekao, jer koja je poenta anketnog odbora koji treba da utvrdi činjenice ako vi već sve činjenice znate? Vi postavljate se u situaciju da je vama već sve poznato. Vi sve znate, ko je odgovoran i ko je kriv i ko je napravio propust i ko nije smeo ništa da kaže i ko je rekao pogrešno. Sve znate. Svi iz opozicije sve znate. Pa šta će vam anketni odbor? Što ne pročitate ostatak onoga što sam rekao? Onda napišite odluku i predložite odluku kakvu mi ovde treba da donesemo, a ne da formiramo anketni odbor koji tek treba da utvrdi činjenice. Poenta anketnog odbora je da utvrdi činjenice, a ne da se svako sastane radi reda. Pa kakve činjenice da utvrđuje kada vi već sve činjenice znate? Ja i ostajem pri onome što sam rekao, ali u celini, a ne ovako izvučeno iz konteksta kao što radite ne bi li obmanuli ponovo preko vaših medija koji nastave tu kampanju vaši birači.

Kao što sam rekao, vaši birači su najveća žrtva ovoga što radite. Najveća žrtva. Vi pričate sami – oni su besni, oni su gnevni. To nije dobro. To nije dobro za organizam, to nije dobro za zdravlje. Nemojte to da im radite. Hvala.

PREDSEDNIK: Vićemo, gospodine Jovanov, kada bude bila rasprava kasnije, kada krenu narodni poslanici prijavljeni za diskusiju, pošto verovatno znaju sve, ali ne znaju svi sve isto. Neki su se prijavili da su za anketni odbor, neki protiv, pa ćemo verovatno to morati da rasčlanimo i raspravimo.

Povreda Poslovnika.

SRĐAN MILIVOJEVIĆ: Poštovani građani Srbije, reklamiram povredu Poslovnika, član 104. stav 4. koji kaže – replika ne može da traje duže od dva minuta.

Ne znam zašto, Orliću, dajete repliku gospodinu Jovanovu uvek preko dva minuta. Možda on zaista ne ume da odgovori za dva minuta. Možda se uplaši. Možda zamuckuje. Prošli put ste imali neko opravdanje da mu dobacujemo. Reč se nije čula sada kada je govorio, a opet ste mu dali pravo na repliku dužu od dva minuta.

Nama u sekund gasite mikrofon. To je vaše pravo da se tako ponašate, ali to u Poslovniku ne piše. U Poslovniku piše drugačije. Sada vi imate pravo da mu date po vašem pravu naravno i po 10 minuta da replicira, ako mislite da je to dovoljno.

Ja vam predlažem da mu date jedno dva sata sada da replicira svima nama pa ćemo videti, možda će uspeti da nam odgovori. Hvala.

PREDSEDNIK: Dobro.

Znači, vi ste hteli sada nešto da odbrusite strašno Milenku Jovanovu, meni, ne znam kome. Vi hoćete dva minuta. Dobro.

Evo ovaj put častim. Ne primenjujem član 103. Imam naravno, ali ne primenjujem. Znate zašto? Samo zato što uvažavam vaš napor da nam se obratite sa Gazele u ovom trenutku. Isključivo iz tog razloga.

Radomir Lazović ima reč.

(Srđan Milivojević dobacuje.)

Znam, već mesec dana ste tamo. Niste sišli sa Gazele.

Samo ovako. Znači, kada imate povredu Poslovnika prijavite se za reč i podignite u istom trenutku da bih ja znao o čemu se radi.

Zoran Lutovac nije povreda Poslovnika. Vi čekate svoj red. Jel tako?

Šta je povreda Poslovnika?

ALEKSANDAR MIKROVIĆ: Hvala predsedniče.

Reklamiram član 127. koji kaže – narodni poslanici su dužni da koriste isključivo svoje identifikacione kartice, kao i da se identifikuju pri ulasku u salu ubacivanjem kartice u poslaničku jedinicu, odnosno da se odjave prilikom napuštanja sale.

Prethodni govornik je prema mojim poslednjim informacijama, njegovoj datoj reči, čvrsto datoj reči, se i danas nakon 20 sati nalazi na Gazeli, jer je on to obećanje dao građanima, jer je rekao da se odatle neće pomeriti dokle god se ne ispune ti uslovi koje su oni postavili, pa me sada samo zanima, zbog građana Srbije koji su tamo bili, koji se tamo nalaze, obmanuti su, da li Srđan Milivojević se nalazi u sali, da li on koristi njegovu karticu ili se nalazi na Gazeli?

Ovo pitanje je jako važno i u vezi je sa ovim poslaničkim karticama iz prostog razloga što ste nas vi navikli već da zloupotrebljavate kartice. Imali smo aferu Bodrum, vaš aktuelni narodni poslanik je glasao, Bora Novaković, iz Soluna, a u ovom sazivu je izmanipulisana koleginica, nažalost bivša koleginica, Sanja Marić koja je glasala sa dve jedinice.

Tako da, poštovani predsedniče, ja bih vas samo zamolio zbog građana da ovo proverimo i da utvrdimo da li je ovo Srđan Milivojević ili je on ipak na Gazeli kao što je dao reč. Ne tražim da se izjasnimo.

PREDSEDNIK: Odavde ne vidim da li je kartica ubačena, ali u trenutku kada je tražio reč, moralo bi da je bila ubačena, pošto sam video identifikaciju. Da li gospodin Milivojević trenutno ima karticu u jedinici, ne znam, možda može i to da pokaže, ali uopšte ne sumnjam da on i kad je na Gazeli može da ubaci karticu ovde. To uopšte nije sporno.

Neću ni sada da primenjujem 103, kao što sam rekao, ali ćemo da se dogovorimo da to počnemo da radimo na dalje.

Da li ima još povreda Poslovnika? Nema.

Predstavnik predlagača ima reč.

RADOMIR LAZOVIĆ: Dragi građani, ovde se dešava jedan igrokaz. Ko je drugi režiser nego onaj koji nosi najveću odgovornost, a to je svakako predsedavajući ove Skupštine, koji svojim malim, sitnim, sitničavim komentarima, dobacivanjima, upadicama, pokušajem da bude komičan, šaljiv, raznim nekim malim stvarčicama kojima vama u televizijskom prenosu treba da prenese neku vrstu nepoštovanja prema opozicionim poslanicima i tako koristi svoju poziciju da svaki put po malo bocne, doda, malo zaspe nekim nepoštovanjem sve ono što radi opozicija.

Kako bi vi razumeli šta je sad suština ovde, naravno da predsedavajući ima pravo, kao i svi ostali narodni poslanici, da govori u Narodnoj skupštini, samo što to pravo uređuje član 100, koji kaže da predsednik Narodne skupštine kada predsedava sednici Narodne skupštine, ako želi da učestvuje u pretresu, prepušta predsedavanje jednom od potpredsednika Narodne skupštine. To bi značilo da kada dovitljivi komentator želi nešto da kažem, a to nije uopšte nešto što mi ne bismo voleli da čujemo, važno je mišljenje najodgovornijeg među nama, ono je važno i ono treba da bude rečeno, ali treba da bude rečeno poštujući se ova knjiga ovde, treba da bude rečeno poštujući se pravila.

Dakle, ja predlažem da on siđe dole pa da nas obavesti o tim sjajnim mislima koje ima, da razumemo kako se on odnosi prema ovome što je na dnevnom redu danas.

Kada se desi jedna ovakva zloupotreba koju smo prethodno mogli da vidimo, gospodina Mirković, tu je član 103. koji kaže, na koji se pozivao puno puta kada je opravdane zamerke opozicije pokušavao da otme iz vremena koje imamo, tu je član 103. koji kaže da se ova zloupotreba kažnjava tako što se oduzme vreme.

Dragi građani, ja koristim ovu priliku iako govorim o jako važnim i traumatičnim temama, da vam skrenem pažnju na to da je ova Skupština umnogome zloupotrebljena ovakvim ponašanjem predsedavajućeg i da bi predsedavajući trebalo da pokaže dužnu pažnju prema temama kojima se bavimo, kao i da nam ovde omogući da možemo o tome da razgovaramo tako što ćemo sukobiti argumente, tako što ćemo jedni drugima objasniti šta mislimo i slično, a ne da koristi svaki momenat da po jednu, dve sekunde štrpne negde, pa da Milenko Jovanov ima replike koje traju tri minuta, da imamo pitanja koja dolaze od vladajuće većine koje traju duplo više od vremena predviđenog.

Dakle, to je taj moćni SNS, gospodo, to je ta fabrika zakona, čvrsti monolit koji trči da ukrade koju sekundicu opoziciji. Šta će da se desi ako normalno razgovaramo? Evo, da vam pokažem da mogu da cenim i kada se desi neki normalan, argumentovan razgovor, pohvaliću gospodina Jovanova na tome što je priznao da iste argumente koristimo kada govorimo o Ani Brnabić, pa je onda u redu da se ta žena jedan dan nakon tragedije obrati i kaže da sistem nije zakazao, iako nema nikakve informacije o istom tom sistemu na kojima može da tvrdi tako nešto, ali nije u redu kada opozicija ima mišljenje i predlog kako treba da radi anketni odbor koji predlaže.

Meni je ovo jako korisno, mislim da je i građanima korisno da vide kako izgledaju ti dvostruki standardi, te bravure u logičkom razmišljanju, kako izgleda kada jedan dan govorimo jedno, drugi drugo, kada standard jedan primenjujemo na opciju A a standard isti drugačije, samo izokrenut, na opciju B.

Šta ja hoću da kažem i šta je ovde zapravo važno? Važno je da premijerka nije mogla da zna da sistem nije zakazao, da ta tvrdnja izrečena tada može da znači samo da je ovo doneto isključivo za potrebe opravdavanja sebe i ljudi na vlasti koji su u prethodnih 12 godina propustili da deluju da se ovakve tragedije spreče, to je jedan zaključak, ili mnogo gore, i ono što zapravo mislim da se dešava, ako sistem nije zakazao, onda nema potrebe za neke velike promene i ozbiljne popravke tog sistema. Jer, kako tvrdi, sistem nije zakazao.

Naravno da je ovo mnogo opasnije od pukog bežanja od odgovornosti, jer mi smo navikli da ljudi koji dolaze iz SNS se kriju, ne žele da odgovore na argumente, beže od odgovornosti. To nije ništa novo, to se dešava stalno. Mi vas nešto kad pitamo, jedino što od vas možemo da dobijemo su napadi na ljude koji postavljaju pitanja. Nema nikakve argumentovane rasprave, nema nikakvih odgovora, pa tako sigurno neće biti od one koja je glavna u tome da beži od odgovora.

Zato je važno da ovo ističemo iznova i iznova, jer to – sistem nije zakazao, kasnije vam se našlo u izveštaju o bezbednosnoj situaciji zemlje. Kada mi govorimo o tome da u tom izveštaju piše da je za 123% povećan broj bezbednosno interesantnih dela u okolini naših škola, znači, vi to napišete u izveštaju, i onda nam kažete – ali, sve je stabilno, to nije toliko važno. U okolini naših škola se 438 bezbednosno-informativno zanimljivih dela desilo u prvoj nedelji kada su se desila ova tragična dešava, i šta vi kažete? Stanje je stabilno. Skoro 200 pretnji našoj deci, 22 nožem, 13 pištoljem se desilo u okolini škola i šta vi kažete? Stanje je stabilno. Kažete da su ovi događaji s pravom malo uzbudili javnost, ali stanje je stabilno.

Imamo 17 mrtvih žena u femicidima od početka godine. Imamo najmanje tri napada noževima, zoljom je čovek srušio zgradu. Juče se desilo ubistvo žene, deteta i samoubistvo i vi kažete sve je u redu. Mene boli vaše sve je u redu. Mene boli vaše sistem nije zakazao, ali manje više ja, boli sve ove ljudi, boli građane. Zato se okupljaju na ulicama, zato su besni. Jel vi to možete da razumete? Jel razumete da mi u tome što vi kažete sistem nije zakazao, vidimo vašu nameru da ne menjate taj sistem koji je do ovoga doveo.

Ljudi, ne trebaju nam pokazatelji da vidimo da imamo 18 mrtvih i 20 povređenih. Trebaju nam pokazatelji da bi videli na koje sve tačno načine treba promeniti stvari, ali kada se ovako velike tragedije dese, a podsećam vas na primer Slovačke, gde je ubijen novinar sa svojom verenicom, gde su se ljudi okupili slično kao sada, da je pala cela Vlada zbog toga.

Niko ne misli da ga je ta Vlada lično ubila, niko ne misli da ste vi povukli oroz kada se ovo dešavalo, ali kada su neke stvari koje dugogodišnjom vašom nebrigom su dovele do toga da ovako nešto bude moguće i niko ne kaže da ste vi lično za to krivi, ali ljudi pokazao sam vam juče. Relevantna istraživanja govore da kada su deca izložena nasilju, kada su ljudi odrasli izloženi nasilju, na televiziji, konstantno, svaki dan, da dolazi do toga da postoji mogućnost da će ti isti ljudi izvršiti krivična dela nasilja.

Sada vi meni objasnite, ako je to tako, a mogu da vam dostavim izvore, nije mi problem, ako je to tako, kako je onda moguće da u izveštaju REM-a imamo da je sve u redu? Kako sistem nije zakazao ako čovek sa pištoljem vodi jutarnji program? Kako sistem nije zakazao ako imate osuđenog kriminalca koji objašnjava do detalja kako je najbolje ubiti čoveka u programu? Kako sistem nije zakazao kada se vaš voditelj i urednik političke rubrike dnevnog lista „Politika“, najstarijeg na Balkanu ili kako se već hvali, njih dvojica sede u programu i dogovaraju se kako je najbolje ubiti opozicione aktiviste, da li bolje sekirom i puškom.

Zato što mi vidimo da sistem jeste zakazao, zato je u udruženom akcijom opozicije došlo do toga da smo primorali ovog vašeg razrednog, vašeg šefa parade ovde smo primorali da mora da zakaže ovu sednicu.

Meni je drago kada čujem sa vaše strane da se pojedinci hvale time da u Narodnoj skupštini pričamo o ovim problemima, ali građani, znajte da je jedini razlog zašto danas pričamo, ne danas, nego svo ovo vreme, a mislim da je dobro da pričamo ovde, to što nisu imali izbora, što su morali da zakažu sednicu. Ali, evo, došli smo do toga da se i vi pohvalite time, bravo, dobro je to.

Ovaj anketni odbor koji ovde sazivamo, razlog za njega je to što smo videli da se ništa neće desiti, da je neophodno da se urade analize, da je naša premijerka najodgovornija osoba u ovoj zemlji i nemojte lagati da je to predsednik, njegova ovlašćenja su jako mala, a to što ste ih vi okupirali i to što je on okupirao ovu državu i sve institucije, to je druga priča, bavićemo se i time, nemojte da brinete, bavićemo se i time.

Dakle, ona koja je najodgovornija u zemlji, ona koja bi prva trebalo da kaže – hajde, ljudi, da vidimo gde smo pogrešili, šta smo uradili, šta smo mogli da uradimo, hajde da uradimo sve analize, hajde da ne ostane kamen neprevrnut, da bi utvrdili šta možemo drugačije, ona izađe i kaže, gospodine Jovanov, ono što se vama nije svidelo kod opozicije, pripisujući nama da mi već znamo šta treba da radi anketni odbor, ona izađe i prvi dan posle „Ribnikara“ kaže: „Sistem nije zakazao“.

E, tu vam leži motiv i za naše delovanje ovde u parlamentu, tu vam leži motiv i za bes ljudi na ulici, jer ako sistem nije zakazao, neće biti nikakvih promena, a to smo videli iz Izveštaja REM-a, nema potrebe bilo šta da se menja. Ako sistem nije zakazao, nema potrebe da se nešto specijalno uradi ni po pitanju 2,7 miliona komada oružja u rukama građana. Nemojte nas zavaravati sa vašim pi-ar kampanjama u kojima tvrdite da je predato desetine hiljada, to predaju odgovorni građani. Zakasnili ste sa tom merom. Mi je podržavamo, mi kažemo da je dobro da ljudi predaju oružje, ali to je zbog odgovornih građana, zbog osećanja ljudi da bi nešto moglo drugačije.

Mogli ste da oduzmete oružje, bilo je dovoljno vremena. Za zadnjih šest i po godina oduzeli ste ukupno 10.745 komada oružja, nijedne godine više od 2.000 i dođe čovek ovde, ministar policije, i kaže – u prvih šest meseci, iako u Izveštaju piše 100, ne piše ni 100, piše manje, mi smo uzeli 57.000. Jel nema neko od vas da kaže da je to neodgovorno ponašanje, da je neodgovorno ponašanje tvrditi da je u šest meseci oduzeto 57.000 komada oružja? Dakle, ne govorim, samo jedna mala ograda, ne govorim o predatom oružju, nego o onome što ste oduzeli. Znači, oduzeto je manje od 100 komada oružja, a vi tvrdite 57.000. U kojoj to statistici piše? U kojoj to statistici? Gde to piše? Vaš izveštaj piše da je manje od 100, u zadnjih šest godina, a ima među vama onih koji se bave i bezbednošću. Neka ustane jedan i kaže koliko je oduzeto oružja u zadnjih šest godina. Svake godine manje od 2.000 komada. Kako smo došli da za prvih šest meseci ste oduzeli 57.000, ja ne znam.

U stvari, da se samo vratim na poentu, poenta je, ljudi, mi vidimo da ne planirate ništa da radite nakon ovih velikih tragedija. Nas to boli, ljude to boli i želimo da se to promeni. Zato ova sednica Narodne skupštine, zato anketni odbor i zato protesti „Srbija protiv nasilja“. Hvala.

PREDSEDNIK: Dobro.

Toliko o vama i opasnima i nemoćnom SNS, ne dva, nego dvanaest minuta ste pričali šta god ste hteli, i izmišljotine i gluposti, šta god ste hteli i mnogo ste strašni bili.

Replika?

MILENKO JOVANOV: Dakle, prvo, ja sad već sam uveren u to da vi nemate pojma šta znači anketni odbor i šta je posao anketnog odbora. Ne, sada stvarno to mislim.

Dakle, vi kažete, ovako niz izgleda – desilo se to što se desilo, ta nesreća, premijerka je izašla i rekla nešto što vi mislite da nije tačno, da sistem nije zakazao, kako vi sto puta ponavljate, jer to je poruka valjda koja treba da motiviše ljude da izađu na ulicu, vi ne prihvatate tu njenu izjavu, ja sam tako razumeo ceo postupak, i onda tražite anketni odbor da objasni, da utvrdi stvarne činjenice i da dokažete anketnim odborom koji će utvrditi činjenice da sistem jeste zakazao. To je valjda neki redosled poteza.

Ali vi nama uporno dokazujete da anketni odbor nema potrebe da postoji, jer vi već imate sve činjenice. Šta ima anketni odbor više da utvrđuje? Vi ste sve činjenice utvrdili. Vi ste utvrdili kako sistem jeste zakazao, ko je zakazao, ko treba da podnese ostavku, ko ne treba da podnese ostavku, ko izgleda da je odgovoran, a u stvari nije odgovoran itd. Vi ste sve utvrdili. Pa dajte pretočite to u neku odluku, u neku formu i dajte pošaljite ovde i da rešimo to. Umesto tog anketnog odbora, da se ljudi ne zamlaćuju, zamajavaju danima da zasedaju, da istražuju, da ispituju, nema smisla.

S druge strane, zanimljivo je to što ponavljate tu rečenicu, kažem, to je motivaciona poruka za one koji učestvuju u protestima, to razumem i to je u redu, međutim, to da li je sistem ili nije zakazao, to pričate svojima koji vas okružuju, jer njima sistem nije zakazao onog momenta kada je ubijen premijer ove zemlje. Jedan ministar policije republički ostao je na svom mestu, palo mu na pamet nije da podnese ostavku, savezni ministar policije nije podneo ostavku, nego je posle nekog vremena postao predsednik Vlade. I šta ćemo sa tim sistemom?

I kad pominjete novinara koji je stradao, pa je to izazvalo proteste, ubijen novinar Pantić u Srbiji, ko je odgovarao, koja vlada je podnela ostavku? Apsolutno niko. Tako da taj sistem koji vi želite prvo tu ovim vašima objasnite, pa da onda pričamo za dalje. Hvala.

PREDSEDNIK: Hvala.

Isto pravo na repliku.

ALEKSANDAR MIRKOVIĆ: Vrlo kratko. Ja razumem da prethodni govornik, predstavnik opozicije, mora da brani svog kolegu i da definiše šta se to dešavalo na „Gazeli“, jer na onom snimku se vidi da i vi i još jedan kolega iz opozicije pokušavate da mu otmete onaj mikrofon, ali ga on čvrsto drži i ne da ga i viče: „Nema kući“, a onda ste svi otišli kući, tako da je meni jasno da morate da ga branite.

Teza broj dva, pričate o potrošenom vremenu. Vi te predlagač, jel tako? Juče ste u samom početku pričali sat vremena, tokom dalje diskusije potrošili još minimum sat i po do dva, danas ste već potrošili pola sata. Pa ko vama uskraćuje pravo da govorite? Zar ne vidite koliko je to paradoksalno o čemu pričate? To vam je isti primer, juče ste pričali kako su bakljade strašne, užasne, ovde glumatali nekakvo zaprepašćenje, a kada vam je Milenko Jovanov pokazao slike vaših bakljada, tu ste izgubili kompas. Još imate sliku gde vi držite baklju. I to je najbolji dokaz paradoksa i vaše ukupne politike koju sprovodite ovde.

I ono što se tiče stenobeležaka, moram da vam se zahvalim jer ću ja danas zamoliti naše saradnike da izvuku stenobeleške vašeg govora i da podele svim kolegama iz pozicije, ali i iz opozicije. Zbog čega? Jer ste vi upravo rekli – nemojte da pričate – Aleksandar Vučić nije kriv. Niko ne kaže da je on kriv, već je Ana Brnabić kriva. E pa, poštovani kolega, kažite to ovim ljudima koji sede oko vas, koji zajedno sa vama uzvikuju: „Vučiću, odlazi“. A zašto to tražite ako Vučić nije kriv? Dakle, to je vaša politika. I sami ste kontradiktorni sebi na svakom koraku i nemojte više da se zamajavamo. Dve strašne tragedije ste zloupotrebili zarad političke borbe, dobijanja političkih poena, ostvarivanja nekih ličnih ciljeva, a sve se svodi na borbu protiv Aleksandra Vučića. To neka vam sudi kasnije vreme, a najbrži sud ćete dobiti od građana na prvim sledećim izborima. Hvala.

PREDSEDNIK: Hvala, gospodine Mirkoviću.

Poslovnik.

MILENKO JOVANOV: Poslovnik, član 106. stav 3, nije dozvoljeno dobacivanje za vreme govora.

(Aleksandar Jovanović: Koji član?)

Kažem, 106. stav 3.

Predsedniče, dobrodošli, vidim da ste orni za rad danas. Hvala vam što ste mi dali reč. Nastavljamo dalje. Pozdravljam predsednika Ćutu.

(Aleksandar Jovanović: Bravo.)

Nema – bravo, ja poštujem autoritet Ćute, tu nema.

Dakle, 106. stav 3. Meni se učinilo da čujem glas poslanika za koga sigurno znam da nije ovde. Meni se učinilo da čujem glas čoveka koji je obećao ljudima na „Gazeli“: „Ja ostajem ovde sa vama sve dok se ne ispune zahtevi“. Nemoguće je da je taj čovek prekršio reč datu na protestima, nemoguće je. Nemoguće je da je on ovde, ali čujem taj glas. Prvo, ne znam da li postoji neki snimak njegovog glasa, pa neko pušta i tako ometa govornika, a molim da se utvrdi ko je taj koji pušta glas Srđana Milivojevića, koji sigurno nije u sali, koji je sigurno na „Gazeli“ i čeka ispunjenje zahteva. Ja vas molim da se to utvrdi. Hvala.

PREDSEDNIK: Nisam vas pitao za glasanje član 106.

(Milenko Jovanov: Ne.)

Ne, ni malopre član 104. Da, ne?

(Milenko Jovanov: Ne.)

Ne i član 127. isto, dobro.

Molim sada da ne puštaju snimljene glasove poslanika koji leže na Gazeli.

Reč ima, Zoran Lutovac.

ZORAN LUTOVAC: Poštovani građani Srbije, sistem nije zakazao. Sistema nema, nema sistema, bilo bi strašno da ovo što imamo da se zove sistemom. To bili bilo strašno. Da nema sistema to je manje strašno, jer ima nade da može da se izgradi, ali ovo nazvati sistemom, ovo je strašno. Mi da imamo sistem ne bi se dešavalo ovo što se dešava, imali bismo uređenu državu, a u uređenoj državi ne bismo ni morali da imamo proteste. U uređenoj državi bi se desilo ono što je normalno i protesta ne bi bilo, dali bi ostavke oni koji su odgovorni i protesta ne bi bilo, ne bi bilo da ima sistema ne bi se dešavalo ovo što se dešava.

Da imamo sistem, da imamo uređenu državu, mi ne bismo imali ni ovu sednicu. Ne bi se ovo dešavalo jer ne bi bilo potrebno da imamo ovu sednicu, ne bi bilo potrebno da raspravljamo o anketnom odboru. Da imamo uređenu državu, da imamo sistem, ne bi morali da tražimo razrešenje to bi se podrazumevalo, to bi se desilo bez ikakve potrebe da se mi ovde o tome raspravljamo. Da imamo sistem, da imamo uređenu državu ne bi morali da tražimo smene, to bi se desilo i imali bismo te smene. Da imamo sistem, da imamo uređenu državu, ne bi smo morali da tražimo da se ukinu nacionalna pokrivenost za televizije koje smo označili. One ne bi nikada ni dobile nacionalnu pokrivenost da imamo sistem, da imamo uređenu državu. Da imamo uređenu državu ne bismo tražili zabranu tabloida gde se širi mržnja i dezinformacije, oni ne bi mogli da opstanu, oni opstaju samo zbog toga što ih država finansira, samo zbog toga opstaju. Dakle, da imao sistem ničega ovoga ne bi bilo. Uređena država bi to samo regulisala.

Da imamo sistem prioritet ne bi bila premijer liga, nacionalni stadioni, ili fontane, jarboli, prioritet bi bilo školstvo, prioritet bi bili poljoprivrednici, prioritet bi bili radnici Kolubare, ali mi nemamo sistem, nemamo uređenu državu i zato smo ovde i zato o tome razgovaramo i zato imamo proteste na ulicama. Imamo proteste zato što ljudi traže pravdu, ljudi traže da uredimo državu i da imamo sistem.

Ono što je bitno jeste da se prekine više sa davanjem našeg novca za širenje laži, da se, to što vi nazivate sistemom u stvari koristi za lični sistem jednog čoveka.

Odlučio sam da počnem da pratim ove televizije koje su inkriminisane, ali isključivo reklamne blokove, da vidim ko se to svojim oglašavanjem odlučio da pomogne takvu vrstu propagande i ja lično sve te koji se oglašavaju zaobilaziću u širokom luku, neću uzimati njihove proizvode, neću koristiti njihove usluge.

Što se tiče samih zahteva, ne radi se o tome samo da se ispune ti zahtevi, pa da vam umesto Gašića dovedu Lončara ili umesto Lončara da dovedu Vulina sa mesta šefa BIA na mesto ministra unutrašnjih poslova. Nisu to zahtevi, zahtevi su sistemski, zahtevi su da takvi ljudi ne mogu da budu na takvim mestima, to su sistemske promene.

Kaže predsednica Vlade da je videla na protestima i neke funkcionere Vlade, pa ona nije u stanju da prepozna svoje ministre, ona ih nije ni birala, te ministre je birao neko drugi i ona ne razlikuje funkcionere od nameštenika. Da, bili su ti nameštenici verovatno tamo, oni imaju pravo na to. To su slobodni ljudi, ali Ana Brnabić to ne razume.

Što se tiče, kažu svi su protiv Aleksandra Vučića, spontano to ljudi vide. Znači, ako je Aleksandar Vučić protiv svega što je normalno, onda svi koji su normalni su protiv njega koji je takav, to je sasvim prirodan proces.

Pročitao sam saopštenje kolegijuma RTS-a kaže se u saopštenju - pritisci, nasilje, pretnje, kao poluga, batina da se mimo ustavnih i regulatornih puteva dođe na vlast. Znači, ovde njih brine da se preko nekog vanustavnog puta dođe na vlast, ne brine ih to što se vlast održava van-ustavno, to ih ne brine. Ne brine ih to što se oni ne drže Ustava. U Ustavu lepo piše - potpuno, blagovremeno, istinito izveštavati o svemu. Oni se ne pridržavaju Ustava, oni koji krše Ustav pozivaju se na Ustav.

I, kada kažu nema tog javnog servisa na svetu, ovo je citat, čiji je program po volji vladajućih ili opozicionih stranaka. Dakle, po volji vladajućih stranaka. Ovaj javni servis nije po volji vladajućih stranaka, on je po volji jednog jedinog čoveka koji uređuje i RTS i sve druge režimske medije. To oni vrlo dobro znaju i zato je ovo saopštenje sramotno. To je servis Aleksandra Vučića, njegov propagandni servis. To je servis jednog čoveka.

S druge strane, mi ne tražimo da servis bude po volji opoziciji, nego da javni servis radi ono što je zapisano u Ustavu i da radi u javnom interesu, u interesu građana, a ne opozicije. Mi tražimo da televizija, RTS govori o tome ko je ubio Olivera Ivanovića, da se bavi malo istraživačkim novinarstvom, da se bavi slučajem Stanike Gligorijević i da postavlja pitanje gde su dva minuta sa naplatne rampe, da postavlja pitanja o ubistvu Vladimira Cvijana koji je bio visoki funkcioner SNS, čovek koji je kritikovao Aleksandra Vučića, čovek koji je hteo da bude njegov protiv kandidat, čovek koji je zbog toga stradao.

Gde su izveštaji o Aleksandru Obradoviću…

PREDSEDNIK: Nekoliko puta sam vas upozorio da vodite računa o tome šta pričate.

Da li ste me čuli, gospodine Lutovac?

ZORAN LUTOVAC: Gde su izveštaji o plantaži marihuane?

PREDSEDNIK: Da li ste me čuli, gospodine Lutovac kada sam vam nekoliko puta skrenuo pažnju na to da vodite računa šta pričate?

ZORAN LUTOVAC: Gde su izveštaju i građenju bespravno? O rušenju u Savamali? O građenju na Kopaoniku? Gde su izveštaji o Novaku Nediću i zašto je Novak Nedić još uvek generalni sekretar Vlade, čovek koji izvodi batinaše protiv poljoprivrednika?

Obmanuli ste poljoprivrednike. Dovodite neke svoje poljoprivrednike. Izvlačite batinaše. To organizuje generalni sekretar Vlade. Generalni sekretar Vlade šalje batinaše na svoj narod, na svoje poljoprivrednike, a o tome ni reči RTS-u.

Aleksandar Vučić poziva na dijalog preko Instagrama. Naziva političke protivnike lešinarima i hijenama. Neće biti prekida protesta zbog toga. Oni samo zbog ovoga mogu biti radikalizovani ako se uporno i dalje oglušujete o sve to.

Nemojte da se oglušujete o zahteve sa protesta. Nemojte to da radite. Niko nema pravo da odlučuje o prekidu protesta, osim samih građana, a oni ne žele da prekinu sa protestom dok se ne ispune ovi zahtevi.

Ovi zahtevi su samo početak nečega što bi trebalo da usledi, a to je da napravimo stvarno sistem, sistem koji neće zakazati.

Hvala vam.

Ostalo vreme daću kolegi Nebojši Novakoviću.

PREDSEDNIK: Ne znam šta ste planirali kome da dajete, ali ja sam vam već nekoliko puta skrenuo pažnju da u ovoj sali vodite računa o tome šta pričate.

Nije stvar samo takmičenje ko će veću glupost da smisli, ali ne možete i nemate pravo da izmišljate navodnu krivicu drugih ljudi za ubistvo o kom govorite, a koje ste takođe izmislili.

(Zoran Lutovac: Ja sam pitao da to istraži RTS.)

Dakle, tu vrstu optužbi ja ću da sankcionišem, to da znate.

(Zoran Lutovac: Nije to optužba, ja sam pitao da istraži RTS.)

Da sada izmisli neko ko tu sedi pored vas nešto što se nije desilo i onda kaže – e, za to je kriv, i to ću da nazovem ubistvom, Zoran Lutovac, isto bih postupio.

Nemate pravo to da radite, čoveče.

(Zoran Lutovac: Ne radim to. Slušajte pažljivo šta govorim.)

To radite.

(Zoran Lutovac: RTS to treba da istraži.)

Perfidno i pokvareno to radite, a ja vam kažem - to će da se sankcioniše.

(Narodni poslanik Zoran Lutovac dobacuje iz klupe.)

I treba da vas je sramota.

MILENKO JOVANOV: Očigledno je, gospodine predsedniče Skupštine, da imamo posla sa čovekom koji ne zna šta priča. On i ne zna šta priča, jer on ponavlja reči Milovana Brkića.

Ovo su teze Milovana Brkića, tabloida koje uporno ponavlja on i njegov lider i, ono što je najstrašnije od svega, to je da je postojao sistem u ovoj zemlji,a kaže, pošto više sistema nema, a o tome ću posebno, ali imali smo sistem koji je njega izbacio na površinu da predstavlja ovu zemlju bilo gde i ovo je predstavljalo Srbiju. Ovo? Pa, to je stvarno strašno.

(Zoran Lutovac: Orliću, reagujete na ovo da ne reagujem.)

Znači, bilo je dovoljno da ga čovek samo pogleda i vidite kakav je taj sistem bio.

(Zoran Lutovac: Jel treba ja da reagujem?)

Ne, čeka da mi zvizneš šamarčinu.

Hajde, dođi da zavariš.

(Zoran Lutovac: Neću ovde, ja poštujem ovaj dom.)

Nego gde ćeš?

Ja se izvinjavam, samo da se čuje.

PREDSEDNIK: Bez vikanja i bez pretnji.

MILENKO JOVANOV: Pozvao sam ovo da mi zavari šamarčinu. Kaže – neću ovde, nego negde drugde, jer poštuje ovaj dom.

Gde ćete da me čekate da dođem? Gde ću da dođem?

(Zoran Lutovac: Nemoj da me prevodiš.)

A gde treba da dođem?

PREDSEDNIK: Zoran Lutovac da ne viče.

MILENKO JOVANOV: Gde treba da dođem da mi zavariš šamarčinu?

Ajde, reci gde me čekaš, pa da dođem.

Vaša ekselencijom, gde ćete da šamarate?

Tišina, jel?

E, sada dolazimo u jedan drugi problem. Dakle, mi ovde prisustvujemo kviskoteci. Osoba A - ja govorim u protesta. Osoba B – ne, ja govorim u ime protesta. Osoba C - ja govorim u ime protesta. Ko, bre, govori od vas u ime protesta? Svi zajedno? Neko? Ko?

Prošle nedelje ste se meni zahvaljivali da vam ja dovodim ljude na protest. Najlogičnije je da ja govorim u ime protesta, a ne vi?

Vas tamo neće niko ni da vidi. Ovog ovde bivšeg ambasadora, bre, njega pošalju tamo u poslednji red. Ekselencija tamo negde sedi u daljini. Niko s njim i ne razgovara.

(Narodni poslanik Aleksandar Jovanović dobacuje iz klupe.)

PREDSEDNIK: Isto važi i za Ćutu Jovanovića.

MILENKO JOVANOV: Predsedniče, nemoj ti da me prekidaš. Kada mi dodeliš reč, nema smisla da me prekidaš.

Najzad, gospodine Lazoviću, kao ovlašćeni uporno ste nam govorili da je sistem zakazao i da je premijerka rekla kako sistem nije zakazao i da je to greška. Sada smo čuli da sistem nije zakazao i da sistema i nema.

Ja vas molim da, predsedniče, u skladu sa članom 111. Poslovnika, odredite pauzu, da se oni lepo dogovore da li sistem postoji ili ne postoji, da li je sistem zakazao ili nije zakazao, jer je meni već teško ovo da ispratim i ne mogu sve ove lidere protesta više da uhvatim ni šta hoće, ni šta su im teze, ni šta misle, ni u čije ime govore.

Hvala.

PREDSEDNIK: Šta je bilo povreda Poslovnika?

(Borko Stefanović: Poslovnik.)

Povreda Poslovnika, Borko Stefanović.

BORKO STEFANOVIĆ: Gospodine predsedniče, povredili ste član 107. Poslovnika. Zašto? Zato što ste dozvolili kolegi lideru većine sa druge strane da se obrati kolegi Lutovcu na način da koristi zamenicu ono za ljudsko biće.

Mislim da možemo svi da se složimo… Molim vas, čini mi se, nadam se da možemo da se složimo da neko kaže ono za bilo koje ljudsko biće, za kolegu poslanika u ovakvoj situaciji naročito mislim da je vrlo nekorektno i mislim da ste morali da reagujete, da opomenete i prekinete kolegu Jovanova.

Hvala.

PREDSEDNIK: Nisam baš do kraja siguran šta ste hteli da kažete. Ono – šta? Da li ste vi čuli na šta se to odnosilo? Ono čudo, na primer? Da li je bilo to? Ne znate, ali znate da nije bilo nešto prikladno, pri čemu ste sigurni da nije bilo baš ničega neprikladnog u onome što je rekao Zoran Lutovac. Niste? Ne, nego niste osetili potrebu da se uopšte osvrnete na ono što je uradio Zoran Lutovac.

Znači, za nešto za šta niste sigurni oštro protestvujete, a za ono što je očigledno svakome da se na odvratan, neprihvatljiv način Zoran Lutovac obratio ovde, to ne zavređuje vašu pažnju. Vrlo zanimljivo.

Da li treba da se glasa?

(Borko Stefanović: Ne.)

Drugi put pitam da li je još nešto povreda Poslovnika?

(Narodni poslanik Aleksandar Jovanović dobacuje iz klupe.)

Gospodine Jovanoviću, vi imate neku želju da se iskažete ponovo? Hoćete li na isti način kao juče?

(Narodni poslanik Aleksandar Jovanović dobacuje iz klupe.)

Niste sigurni? Razmišljate? To je proces i to traje.

(Radomir Lazović: Poslovnik!)

Reč ima Radomir Lazović.

(Zoran Lutovac: Replika!)

RADOMIR LAZOVIĆ: Ja ne znam šta da vam kažem? Dakle, ovde je ovaj čovek… Razumem kada se uspava, razumem kada ne može da reaguje zato što se uspavao, razumem kada odlutaju misli, razumem kada… Jeste, naporno je biti u Skupštini ovoliko dugo, voditi Skupštinu ovoliko dugo, ja se slažem, ali umesto što se spava na toj poziciji predsedavajućeg, ustupi se mesto nekom drugom ko možda ima želje i volje da ovu Skupštinu vodi prema ovom Poslovniku.

Dakle, dragi građani Srbije, ja ću ponovo da vratim i da vam kažem nešto. Dakle, prvo, replika može trajati do dva minuta. Svaki put kada se obraća predstavnik većine, on koristi tri minuta. Dakle, eto te male pobedice za moćni SNS. Uzeli ste po minutić svakome kad god možete.

Druga stvar, ako čoveka pomenete na ovaj očigledno uvredljiv način, kao što je pomenut gospodin Lutovac, nemojte se praviti. Vređate inteligenciju građana time što vam nije jasno šta znači „to“. Nije vam jasno šta znači „to“?

(Milenko Jovanov: To dete, infantilno. Kad je neko infantilan.)

Nemojte dobacivati, gospodine. Nemojte dobacivati. Pa, i to vam piše ovde, da ne možete dobacivati, ali ja znam na šta vi računate. Računate na vašeg voljenog vođu ovde u ovom okruženju. Vi ste navikli da imate jednog čoveka kojem se obraćate, u koga gledate, ko vam je šef i glavni, jer sami ne možete da donosite odluke. To je jasno. Zato i glasate na zvonce. Zato se i ponašate tako, aplaudirate svačemu što izađe ovde za ovom govornicom što dolazi sa vaše strane čega bi se trebalo stideti.

Član 104. kaže – ako se uvredljivi izrazi odnose na poslaničku grupu, poslaničku stranku, imate pravo na repliku.

PREDSEDNIK: Vi ste se, u stvari, javili za povredu Poslovnika?

Pa, što niste rekli? Trebalo je da kažete odmah.

Znači, član 104. Što se toga tiče, kad je neko pomenut direktno. I, tu piše da o tome odluku donosim ja, tako da ništa prekršio nisam.

Jel treba nešto da se izjasnimo?

A i vi morate da razmislite, kao Ćuta?

Dobro.

Ajmo sad vi.

ZORAN LUTOVAC: Dakle, ovde se postavlja pitanje ko govori u ime protesta? Najbolje govorite u ime protesta vi, gospodine Orliću, i šef poslaničke grupe. Vi najbolje govorite o protestu i zovete najviše ljudi na ovaj protest. Vi ste pozvali najveći broj ljudi na ovaj protest i vi ga iz nedelje u nedelju širite, proširujete, omasovljujete. Ljudi dolaze zbog vas, zbog vašeg sistema koji nije zakazao. Iskreno se nadam da taj sistem nije sistem i da nije zakazao jer ga nema. Jer, ako ovo nazivate sistemom, imaćete još više ljudi na protestima.

(Narodni poslanici SNS dobacuju iz klupa.)

Ne pokušavajte da razvodnjavate priču. Ne pokušavajte da ubacujete ljude u proteste koji će da ga diskredituju. Ne pokušavajte da omalovažite te proteste, da organizujete neke paralelne proteste, da ubacujete neke svoje ljude i da ih slikate. Niko ih nije video na protestu osim vas.

(Narodni poslanici SNS dobacuju iz klupa.)

Umirite ove koji dobacuju, kao što umirujete i ove sa druge strane. Ponašajte se normalno.

Zašto svaki put dozvoljavate da se prekorači vreme? Zašto svaki put to dozvoljavate? Zašto svaki put nama odgovarate s mesta, tumačite ono što smo rekli, objašnjavate ono što smo rekli? Isključite nam mikrofon i zloupotrebljavate.

Juče ste prekinuli sednicu pola sata ranije zato što je to najgledanije vreme za sednicu.

(Narodni poslanici SNS dobacuju iz klupa.)

Prekinuli ste u 17.35 časova. Ako vam se spava, uzmite duplu kafu, uzmite dupli nes. Nemojte to da radite.

(Narodni poslanici SNS dobacuju iz klupa.)

Počinjete kasnije, završavate ranije. Pokušavate da odugovlačite kako biste rasplinuli ovu raspravu i kako biste pokušali da rasplinete ove proteste, ali to se neće desiti. To se neće desiti.

(Narodni poslanici SNS dobacuju iz klupa.)

PREDSEDNIK: Ne znam da li su vas uskratili vaši za bilo kakav aplauz zato što ste govorili duže, dva minuta 23 sekunde, što verovatno znači da radite za zli režim, gospodine Lutovac.

Vidite kako vam dozvoljavam da prekoračite vreme, pa će sada Poslovnik da dignu ovi vaši da pitaju – kako to dva minuta, gde je dva minuta dva minuta i 23 sekunde. Vi potrošili dva minuta i 23 sekunde da pričate o kafi i nesu, o duplom nesu.

(Narodni poslanici SNS dobacuju iz klupa.)

E, ovo je bilo najoštrije političko obračunavanje koje smo videli od početka ovog saziva.

Ne zna prosto čovek ko je opasniji od vas, strašno.

Pravo na repliku, izvolite.

MILENKO JOVANOV: Kad kažem „to“, to znači infantilno, to znači dete, to znači nešto što nije odraslo, jer samo neko ko je potpuno infantilan, ne politički, nego u svakom smislu, može da tumači ovde i ponavlja ono što smisli Milovan Brkić. To ne može da radi niko drugi.

Što se tiče ostatka i bilo čega drugog, što bih rekao, dame i gospodo narodni poslanici, poštovani građani, ovo vam je bio predstavnik sistema koji je bio ambasador i predstavnik Srbije u Crnoj Gori, ništa više. Ekselenciju kada vidite sve vam je jasno i o sistemu i o ekselenciji. Hvala.

(Zoran Lutovac: Replika. Pomenut sam.)

PREDSEDNIK: Vi biste još dva i po minuta da nam pričate o duplom nesu?

Da, da. Sve ste nam objasnili o duplom nesu. Nema potrebe više o nes kafi da nam pričate.

U sistemu je Predrag Marsenić.

Da li još neko od ovlašćenih predstavnika poslaničkih grupa želi reč?

Idemo po redu.

Reč ima Miroslav Aleksić.

MIROSLAV ALEKSIĆ: Zahvaljujem, predsedavajući.

Poštovani građani Srbije, poštovani narodni poslanici, ova sednica je sazvana na zahtev građana, na zahtev opozicije zbog tragedije koja se dogodila. Ovo je jedna od tačaka koju kada završimo treba da usvojimo, a posle koje treba da se utvrdi odgovornost, da se utvrde propusti, ako ih je bilo, jer nažalost, ova tragedija ne sme da se završi kao još gomila njih u prethodnoj deceniji sa – desilo se, eto, desilo se.

Ne, nije se desilo. Ovo se nikada nije desilo u Srbiji i ne sme da prođe tako.

(Narodni poslanici SNS dobacuju iz klupa.)

Ja vas molim sve da shvatite ozbiljnost ove teme, da shvatite šta znači reč odgovornost. Odgovornost je reč koja se izgubila u prethodnoj deceniji. Odgovornost je reč koja u privatizovanoj Srbiji od strane režima ne postoji. I godinama, nažalost, se kreira jedan poremećeni sistem vrednosti u kome se svi nalazimo i u kome su svi žrtve, bez obzira kojoj stranci pripadate, kojoj ideologiji, kojoj nacionalnosti, da li ste dete, da li ste penzioner, zaposlen, šta god. Svi smo u tome, svi smo u tako nakaradnom i poremećenom sistemu vrednosti.

Sada, pre nego što počnemo da govorimo o tome šta treba preduzeti i uraditi što je vlast već drugi dan posle tragedija uradila i rekla – e, sad ćemo da pokupimo oružje, e sad ćemo školske policajce, e sad ćemo psihologe itd. Postavlja se pitanje zašto to nije ranije urađeno? Postavlja se pitanje hoćemo li da rešavamo uzrok ili da lečimo posledice? Hoćemo li da se bavimo prevencijom ili ćemo da se bavimo presijom i pritiscima kad se desi neka nesreća?

Godinama se govori o aferama u Srbiji, sve su prošle bez odgovornosti, bez odgovornosti onih koji treba da je nose. Zašto? Pa, zato što su razbijene institucije, svi to vi znate, samo što neki hoće da priznaju, neki neće. Razbijeno je pravosuđe koje ne radi ništa, policija, kao dve ključne grane koje treba da se bave odgovornošću, uz tužilaštvo, koje je takođe na usluzi onih koji danas vladaju Srbijom. Zato nema odgovornosti.

Znate, odgovornost je na svima nama za ovo što se desilo, ali ne podjednaka, neko ima veću, neko ima manju. Oni koji danas upravljaju sistemom i državom ne mogu da imaju istu odgovornost kao što je ima opozicija koja 10 godina nema nikakvih dodirnih tačaka sa institucijama ove države. I godinama govorimo o toj situaciji.

Ja sad mogu da vam nabrajam šta se sve dešavalo i prošlo bez ikakve reakcije i ikakve odgovornosti. Zato je ovaj anketni odbor važan, da utvrdi činjenice i okolnosti. Prvi put za jedan slučaj se formira anketni odbor i verujem da ćemo svi to da glasamo i da podržimo i da pokušamo da istinski utvrdimo činjenice i okolnosti.

(Narodni poslanici SNS dobacuju iz klupa.)

To što pokušavate da kažete da je neko slučajno od kolega iz opozicije napisao da je protiv, ne znači da će glasati protiv. Nemojte da aludirate na to.

Dakle, mediji godinama satanizuju ljude u Srbiji, prave podele u društvu, šire mržnju, šire agresiju, kako štampani, tako elektronski mediji. Raznorazne emisije svakog dana prave potpuni haos u društvu, od čega treba da ima korist samo onaj ko je danas na vlasti.

Predložili smo gomilu anketnih odbora, govorili o milion tema. Na svaku tu temu za koju je neko trebao da snosi odgovornost da smo pravno uređena zemlja, dobili smo napade, dobili smo targetiranja, dobili smo svašta kroz medije. Pa, evo, npr. ja sam govorio mnogo puta o tome, slučaj Savamala je bio momenat kad je srušena pravna država, kad tokom noći su nečiji privatni objekti srušeni i da nema nikakve odgovornosti, da se pričalo o tome da li je Siniša Mali, da li su neki drugi i to je tako ostalo završeno.

Imali smo aferu helikopter, slučaj zapravo, ne aferu. Sedmoro ljudi je izgubilo život. Jel neko odgovarao? Nije niko. Još su piloti proglašeni da su bili u alkoholisanom stanju i da su oni krivi zato što ih je neko terao da bi se slikao da rade to što su radili. Pa smo imali aferu „Krušik“ gde je Nebojša Stefanović direktan akter bio kao tadašnji ministar sa svojim ocem, koga ste posle toga napali, odricali se njega, govorili kako radi o glavi predsedniku države, ali niste njih ni sankcionisali, ni uhapsili, nego ste uhapsili Aleksandra Obradovića, čoveka koji je uzbunjivač i koji je rekao i otkrio šta se dešava u „Krušiku“.

Imali smo slučaj „Jovanjicu“. Ista stvar. Svi ste se upregli da branite Predraga Koluviju, da branite najveću plantažu marihuane i eto, kao, nema veze, nema odgovornosti u vlasti, iako je čak i novinarka na koju se svi pozivate kako je ona potvrdila da ja nisam govorio istinu, rekla da je direktno BIA bila uključena u proizvodnju toga, pa ako kaže da sam ja lagao, onda valjda govori istinu kad priča da je BIA uključena i da je ministar Gašić, odnosno tadašnji šef BIA-e komunicirao sa Koluvijom.

Imate dalje slučaj naplatne rampe u Doljevcu, gde cela Srbija ne može da čuje i da vidi dva minuta snimka i gde se ne zna na kraju šta se desilo i šta se dogodilo.

Imate slučaje sa gomilom raznoraznih plagiranih doktorata, raznoraznih situacija koje najviši funkcioneri ove vlasti ne smatraju da treba da građanima Srbije podnesu račun, ubistvo Olivera Ivanovića, za koje se govorilo da će biti otkriveni nalogodavci i počinioci, da se Srbija neće smiriti. Ništa se nije dogodilo.

Dalje imate slučaj privatizacije PKB, o kome se takođe govorilo, na koji način su Arapi to preuzeli. Nema odgovornosti, iako je Zorana Mihajlović direktan akter, ona od koje se sad perete, a i ona se posipa pepelom da nije bila sa vama, direktan akter tog projekta, kao i projekta „Beograd na vodi“. Ništa, nema odgovornosti. Idemo dalje, institucije spavaju.

Imate slučaj Belivuka i njegovog klana, koji je još davne 2016. i 2017. godine od strane opozicije targetiran kao neko ko služi režimu za razbijanje protesta, za batinjanje ljudi, za lokalne izbore, gde su dolazili sa džipovima i naravno, koji je doveden u vezu sa ubistvom Vlastimira Miloševića na šinama. Tad smo govorili o tome, režim ga je branio, dok u jednom trenutku vam više nije bio potreban, odnosno počinio je mnogo zločina i mnogo ubistava pa ste rekli – e, sad, nije vaš, sad je ne znam čiji. On nije postojao pre 2016. godine.

Imate onda Sinišu Malog sa 24 stana u Bugarskoj, niko ne odgovara ništa, nema nikakve odgovornosti. Na kraju, čak je Agencija za borbu protiv korupcije reagovala i dala svoja mišljenja – ništa se ne dešava.

Imate kafanu na Pančićevom vrhu, koja se dovodi u vezu sa Zvonkom Veselinovićem i nekim drugim ljudima, do dana današnjeg nije srušena. Pričali ste o tome svašta, srušiće je ovaj, srušiće je onaj, ništa.

Imate tetku iz Kanade koja je današnjem šefu BIA-e, kažu, dala 200 hiljada evra za neki stan. Ništa, nema veze, menjaju se sa funkcije na funkciju.

Imate poslove porodice Brnabić, Igora Brnabića, vezano za IT sektor, pa sve do klinike sada gde Ana Brnabić odnosno njena partnerka otvara najsavremeniju kliniku u Beogradu. Najnormalnije sve to funkcioniše, niko ne treba nikome da podnosi račune. Tako vi vidite Srbiju.

Dalje imate Nikolu Petrovića koji kontroliše mini hidrocentrale, obnovljive izvore energije u Srbiji, koji takođe vozi „Meklaren“, „Ferarije“, svi oni su u nekakvim vilama, u jahtama, na raznim svetskim destinacijama, svi uživaju i niko nikome ne podnosi račun. Nema odgovornosti koju vi dugujete građanima Srbije i institucijama.

Imamo pljačku „Telekoma“ koja je ko zna koliko puta dokazana i o kojoj se govorilo vezano za stotine miliona evra koji su ispumpani za kablovske operatere.

Imate „Rio Tinto“, gde je Vlada Republike Srbije direktno prekršila zakonske odredbe i niko nije sankcionisan, nije postupano po prijavama koje su podnete i protiv premijerke i protiv Irene Vujović i protiv Zorane Mihajlović.

Dalje imate ubistvo Vladimira Cvijana, od koga bežite kao đavo od krsta.

Imate Dijanu Hrkalović koja je bila deo vaših struktura, član SNS, žena koja je radila sve što treba, dok je niste kao Nebojšu Stefanovića preuzeli i počeli da sa njom pravite priču oko Belivuka, s jedne strane, a sa druge strane govorite kako ona radi predsedniku Vučiću o glavi, kako ga prisluškuje, kako sa Stefanovićem zajedno pravi zaveru, pa se posvađali, pa nisu. To više niko ne može da uhvati, ali sa svima trgujete, sa svima se nagađate, odgovornosti nema, bitno je samo da slušaju ono što je interes vaše partije.

Zaboravili ste Slavišu Kokezu, koji je bio jedan od najbližih prijatelja predsednika Vučića, za koga ste pisali po vašim tabloidima da je neke stotine miliona evra ukrao na carini, ovo, ono, razne privatizacije „Evrosalona“. Gde je Slaviša Kokeza? Nema ga, zaboravili ste ga, ne postoji vam ni on.

Onda imamo tragičnu pogibiju radnika u Lučanima, za koga znate kako se sve to završilo. Imamo onda pritiske i ucene na sve zaposlene u javnom sektoru u celoj Srbiji. Dalje imamo tragediju u Velikoj Ivanči, Žitištu, neusvojen Aleksin zakon, itd, itd. Mogao bih još satima da pričam.

Sve su ovo slučajevi bez ikakve odgovornosti onih koji su danas nosioci odgovornosti, a to je vlast. Koliko god želite da pobegnete od toga, to je tako. Uključujući i nasilne sadržaje u medijima, uključujući nefunkcionisanje institucija u Srbiji. To je vaše ogledalo. Jednog dana će se o tome pričati, toga treba da budete svesni.

Što se tiče ovog predloga, važan je anketni odbor, da ne prođe slučaj sa – desilo se. Jer, obezbeđenje u školama je moglo da bude sa 1.200 policajaca i pre ove tragedije, jer je oružje moglo da bude uzeto i pre ove tragedije, jer je Aleksin zakon mogao da se usvoji i mnogo pre ove tragedije, jer je i posle slučaja u Velikoj Plani moglo da se preduzme gomila mera da se nešto spreči. Ništa se nije desilo. Ništa se nije desilo, jer ste opijeni vlašću i foteljama i mislite da samo to treba da bude suština obavljanja funkcije danas u državi.

Kao i sve dosadašnje afere, verovatno biste želeli da i ova prođe sa – desilo se, baš nas briga, nije nas briga. Deca su izgubila živote. Mladi ljudi su izgubili živote i u Mladenovcu i ovde u „Ribnikaru“. Nikada se takva stvar nije desila.

Da li je bilo propusta? Da, bilo je. U Mladenovcu je bilo mnogo propusta. Priznao je to i ministar Gašić. Koliko je prijava podnošeno protiv tog nasilnika, odakle mu oružje, zašto nije tužilaštvo postupalo po tim prijavama? Ko snosi odgovornost za to? Niko. Ćutite.

Da li je bilo propusta u školi? Videćemo. I tu postoje različite teme.

Sada, kako odgovarate na to? Odgovarate tako što će na proteste građana Srbije – „Srbija protiv nasilja“, gde stotine hiljade građana, uljudno, civilizovano nedeljama protestuju, nedeljama traže nešto što je normalno za ovo društvo, gde traže da se eliminiše nasilje iz javnog prostora i traže institucionalnu odgovornost. Jel to toliko strašno? Jel to toliki problem da pet nedelja se igrate i nećete… Predsednik kaže – neću ništa, vi ste ološi, vi ste hijene, vi ste ovakvi, vi ste onakvi, mrzim vas, neću sa vama ništa, umreću, ne znam, boriću se iz svojih grobova protiv vas. Pominje svoju mrtvu decu. On sam pominje svoju mrtvu decu, kako će se boriti i šalje poruku – ne, ja neću otići sa vlasti živ. To znači to. To govori sve koliko je poremećena stvar.

To što će večeras na konferenciju da izađe, da priča o rastu BDP-a, da govori o tome kako će penzionerima dati jednokratnu pomoć, kako će plate biti 850 evra ili hiljadu evra, kako će penzije biti veće, inflacija kako je iskontrolisana, to su priče koje smo mnogo puta videli i od tog Vučićevog famoznog blagostanja o kome će on večeras govoriti, roditelji koji ne mogu da zaštite svoju decu u ovoj zemlji nemaju ništa. Shvatite to. Nijedan građanin nema ništa od toga ako ne normalizujemo stanje u društvu i zato vas pozivam sve da budete dovoljno svesni odgovornosti i da je najmanje što sada možete da uradite da ispunite zahteve građana koji protestuju „Srbija protiv nasilja“, jer je to za sve nas. Ne za nas koji smo opozicija, jedni od građana, nego i za vašu decu i za sve druge građane bez obzira iz koje su partije, gde žive i koje su nacionalnosti.

PREDSEDNIK: Toliko o temi, deci i svemu ostalom.

Reč ima Milenko Jovanov, dva minuta.

Izvolite.

MILENKO JOVANOV: Vi, gospodine Lazoviću, vi ne znate čemu služi anketni odbor. Kad kažem vi, vi svi zajedno. Ne znate čemu služi anketni odbor. Ovaj ne zna ni šta je na dnevnom redu. Ovaj nam čita isti govor od kada je došao. Doduše, sad se primio da će stvarno Šolak da ga instalira za lidera, pa malo se ispeglao, malo se uprepodobio, ali to je to. Sve je ovo isto pričao. Što se nije vratio još u prošlost? Mogli smo da pričamo o tome kakve posledice su proizvela, ne znam, komunistička ubistva od 1944. i 1945. godine, nakon oslobođenja, bez suđenja itd, do čega je dovelo ovo ili ono. Ljudi, jel imate tačku dnevnog reda? Jeste li pročitali šta je tačka dnevnog reda? Jel znate šta je tačka dnevnog reda, lideru, osim dugmetare što razvlačite? Topla ljudska priča. Vidite kako topla ljudska priča, razvlači se dugmetara, jer je to čovek iz naroda, pa će on da bude lider i poverovao im. Lepo je to.

(Srđan Milivojević dobacuje.)

Meni se opet čuje glas onoga sa … Jel čujete? Odavde, odavde dopire, dobro.

PREDSEDNIK: Gazela je sa desne strane.

MILENKO JOVANOV: Međutim, postoji nešto drugo, a to je da je ni ovaj put, nije propustio priliku da kaže dve gnusne stvari.

Prvo, da priča o ubistvu Vladimira Cvijana. Pozivam i vas kao i Lutovca, odmah u tužilaštvo da date informacije, odmah, pošto vi očigledno znate nešto što niko ne zna, što ne zna ni porodica, jer je vama više stalo do toga da se to otkrije nego samoj porodici. Vi više volite to da rešite nego sama porodica i želite.

Drugo, tražimo sada izvod iz stenograma, jer nismo sigurni da li je moguće da smo čuli tri puta da je rekao da Aleksandar Vučić sam spominje svoju mrtvu decu.

Dakle, učinilo mi se da je tako. Neću da tvrdim dok ne stigne stenogram, a ako je tako rekao, onda ćemo da tražimo drugačije sankcionisanje, da vidimo šta to podsvesno ili svesno traže oni koji se prozivaju liderima i šta to znači da se živa deca Aleksandra Vučića proglašavaju mrtvom. Hvala.

PREDSEDNIK: Reč ima Radomir Lazović.

RADOMIR LAZOVIĆ: Poštovani predsedavajući, hvala, hvala za reč.

Da odgovorim gospodinu Jovanovu na ovo tumačenje. Da ovo tumačenje Aleksićevog govora, žao mi je, ali ja sam u ovom govoru video vrlo jasno da se govori o temi, vrlo jasno da se govori o anketnom odboru, vrlo jasno da se razume šta je pozadina utvrđivanja činjenica o ovim dešavanjima koja su nas sve pogodila.

Dakle, ako govorimo o anketnom odboru, on bi trebalo da ispita bezbednosne okolnosti. Dakle, smatram da je gospodin Aleksić na pravi način opisao kontekst u kome se mi bavimo ovde bezbednošću.

Dakle, gospodo ukoliko vas ne brine, veliki broj nerešenih slučajeva koje su uznemirile javnost, takođe možda u manjem obimu, zato što je ovo zaista velika trauma koja nam se svima desila, ali nas zanima. Nas zanima i veliki broj slučajeva kao što su recimo Jovanjica, kao što je recimo pad helikoptera, kao što je recimo rušenje u Savamali. Ovde smo juče govorili možda i o plagijatima, o plagijatima ljudi koje su svoje doktorate… Na najvišim funkcijama, na najvišim funkcijama se sada nalaze ti ljudi i kako onda, evo, da se još jednom vratim na ono što je ovde jedna koleginica iz vladajuće koalicije sa pravom primetila na urušene vrednosti kod dece, kako da ne budu urušene kada imate npr. jednog čoveka Sinišu Malog na mestu ministra.

Dakle, pazite vi to, za kog je predsednik države rekao, da je rušio u Savamali, čovek čija deca idu u škole koja koštaju desetine hiljada evra, čovek koji vozi automobile od grupe ljudi koje su mu pozajmila malo, čovek koji je imao 24 stana u Bugarskoj o kojima smo godinama slušali.

PREDSEDNIK: E, sada i vi o tuđoj deci.

RADOMIR LAZOVIĆ: E, sada ja, da vam kažem, evo, da povežemo zašto je to važno. Vidim, gospodine predsedavajući, vas zanima zašto je to važno za ovaj anketni odbor, jel tako? Deluje mi da je tako.

Važno je zato što u takvom jednom kontekstu nepoštovanja prava kao što je to pisala i EU u svojim izveštajima mi dolazimo do toga da umiru deca, da deca ubijaju decu, da mladi ubijaju po okolini Mladenovca i dođemo do toga da mi treba da sazivamo uprkos vašim namerama ovu sednicu, mi treba da vas teramo da pravimo ovaj anketni odbor, mi treba da se ovde da se izlazimo van nekih normalnih stvari, da bismo došli do istine o ovim slučajevima.

Pa, zar nije normalno da nas brine da li će do toga doći, kako ćemo dalje odavde? Zar nije normalno kada imate toliki broj nerešenih slučajeva da se zapitamo da li je možda sistem zakazao ili sistema nema.

Evo da vam odgonetnem tu veliku, tu veliku misteriju da li je sistem zakazao ili sistema nema i mi se svi ovde o tome pitamo, voleli bismo da ima sistema, ali sve pokazuje da ga možda i nema čak. Mi ne znamo, mi se pitamo, ali vaša premijerka kaže – sistem nije zakazao, pa smo mi onda ti koji su zapitani. Kako je moguće da sistem dozvoli, da nakon 18 mrtvih i 20 ranjenih imamo ovakve izveštaje, gospodine predsedavajući? Jel se brinete vi da možda stabilnost nije na najvišem nivou?

Gospodin prethodni govornik Aleksić je govorio o doprinosu medija tome. To je meni zapisano pod dva. Ako sam ja neki predlagač ovoga, onda bi trebalo da ja mogu da prepoznam da li on govori o tome, a ne vi. Meni se čini da je on govorio o doprinosu medija u ovim slučajevima. Ako pogledamo zaista, to su glavni zahtevi protesta – Srbija protiv nasilja. To su glavni zahtevi građana, da se reši medijska situacija u kojoj je normalno da „Pink“ i „Hepi“ zauzimaju javna dobra, nacionalne frekvencije. Jel se slažete da je to važno za ovaj anketni odbor? Ja kao predlagač smatram da je važno, te onda pohvaljujem kolegu Aleksića što je tome doprineo, što je doprineo kod građana razumevanje problema koji nastaje kada se deca, ali i odrasli nađu izloženi konstantom nasilju koje dolazi sa „Pinka“ i „Hepija“.

Takođe, prethodni govornik Aleksić govorio je i o ulozi obrazovnog sistema. Ja mislim da mi odavde, da taj anketni odbor, ali ajde anketni odbor ipak ima ograničeno delova, taj anketni odbor treba da predloži neke mere, a mi valjda ovde svi treba da se bavimo da naš obrazovni sistem napreduje. Kako on može? Ja smatra da su to možda i glavne mere kojim bi trebalo da nastavimo dalje.

To bi verovatno trebalo da bude nešto čemu se najviše posvećujemo. Naravno, važno je i smanjenje broja oružja, ne kažem, i naravno važna je i bezbednost, naravno, ali ono što će ključno napraviti promenu u ovoj našoj državi, ukoliko nam je do te promene stvarno stalo, a to je ono u šta sumnjamo, jeste kako možemo da obezbedimo da nam plate nastavnika budu veće, da nastavnici budu uvaženi, da ne budu manje uvaženi od kriminalaca koji po televizijama glume zvezde, pa možda se onda ne bi desilo da čovek koji je ubijao u Mladenovcu glorifikuje tog ubicu i smatra da je bolji od drugih zato što se druži sa zvezdama sa TV, učesnicima rijalitija.

Mislite da se to slučajno desi? Ne, to se desi zato što vi konstantno imate te ljude na televiziji. Njima se voditelji na televiziji, na televizijskim ekranima dive, stavljaju ih u prvi plan, kažu – vau, kako je to zanimljivo što ti govoriš osuđeni kriminalče. Jel mislite da nije normalno da onda neko od dece kaže – pa, evo, to je zvezda današnje Srbije.

Razumete li me možda? Da li možda razumete nešto od ovoga? U takvom sistemu mi moramo da uložimo da bude više nastavnika, da bude više pedagoga i psihologa koji neće biti samo puki administrativni radnici, nego će imati vremena da se posvete deci, da čuju njihove probleme, da čuju probleme roditelja, da tim roditeljima daju savet kako dalje sa tom decom.

Možda ćemo imati socijalne radnike koji takođe će biti manje učesnici administrativnog posla, već će biti specijalizovani pa neće morati da se bavi jedan čovek svim problemima koje dete ima, nego će možda biti više njih.

Možda ćemo se odlučiti da ne ulažemo toliki novac u naoružanje, nego u prosvetu. Jel znate da je budžet za naoružanje i bezbednost dupliran u prethodnih 10 godina, a ovi koji bi trebalo da se bavi prosvetom smanjen. Nama je 3,5% u odnosu na BDP ulaganje u prosvetu. Zašto nije 5% ako nam je prosveta važna?

Smatram da je prethodni govornik doprineo razumevanju problema koje mi imamo u prosveti.

Takođe, delovanje nadležnih institucija u periodu pre i posle tragedije, smatram da je takođe govorio o tome na pravi način. Važno je da znamo da li je bilo smanjenja naoružanja ili nije. Važno je da znamo šta činimo da ga ne bude u budućnosti. To su sve važne činjenice koje vi tako olako odbacujete. Ustanete i krenete da govorite tako nekako puni samopouzdanja kao da Bog zna šta ćemo čuti, ali ništa ne čujemo od pitanja koja postavljamo. Nijedan odgovor ne čujemo. Napadi, napadi, napadi. Novo nasilje, novi sukobi. To dolazi sa druge strane, a mi bismo voleli da znamo šta ćete kao vlast novo uraditi. Ja smatram da nećete uraditi ništa i zato sam zabrinut. Zato su zabrinuti ljudi na ulici, ali bih voleo da to čujemo od vas.

Čuo sam od premijerke, čuo sam od ministra Gašića, čuo sam od ovih ljudi koji predstavljaju REM – ništa neće biti urađeno. Te onda smatra da ovi ljudi koji dolaze iz opozicije na pravi način postavljaju pitanja. Zbunjeni smo. Kakav je to sistem koji dozvoli 18 mrtvih i 20 ranjenih bez da se iko uznemiri oko toga, nego da nas ubeđujete danima da on nije zakazao. Razumete li me? Razumete li me?

Dakle, mi moramo da učinimo sve da ovaj sistem drugačije izgleda, a to možemo da uradimo tako što ćemo napraviti oštar rez u ovom trenutku ostavkama odgovornih ljudi, ispunjavanjem zahteva koje su nam građani ispostavili. Nakon toga možemo da razgovaramo kako dalje. Predsedavajući, hoćete da reagujete?

(Nikola Radosavljević: Kako te nije sramota?)

(Vladimir Đukanović: Stidi se, zloupotrebljavaš mrtvu decu.)

PREDSEDNIK: Jeste završili?

Niste završili.

RADOMIR LAZOVIĆ: Ne, nisam završio, reagujte.

PREDSEDNIK: Hajde završite.

(Vladimir Đukanović: Licemeru. Stram te bilo.)

RADOMIR LAZOVIĆ: Molim vas reagujte. Ne mogu, dobacuju mi ovde.

Molim vas reagujte.

PREDSEDNIK: Hoćete da završite ili da dam reč drugom?

RADOMIR LAZOVIĆ: Molim vas reagujte, ne mogu, dobacuju mi ljudi.

Znači, jako se nalazim u teškoj poziciji ovo su veoma odgovorne stvari kojima se bavimo. U najvećoj tragediji u skorije vreme se nalazimo, vi ljudi ne možete da se stišate. Na šta liči ovo ponašanje?

(Narodni poslanici SNS dobacuju u glas.)

Ne, neću da pričam. Hoću da čujem da li ćete nešto uraditi da zaštitite nekoga ko govori o predlogu anketnog odbora ili nećete.

Dakle, ja se nalazim ovde, građani Srbije vi očigledno ovo ne vidite, ali se nalazim pod napadima ovih ljudi koji jedino što mogu jeste da šire mržnju i dalje napade. Ja vas molim da se utišate kako bismo mogli dalje da govorimo. Ovde su važne stvari na dnevnom redu.

(Narodni poslanici SNS dobacuju u glas.)

Ako vama nije jasno da mi danas treba da čujemo ovde bezbednosne okolnosti koje su dovele do ovog napada, da mi treba da čujemo kakav je doprinos medija, treba da čujemo ulogu obrazovnog sistema i delovanje nadležnih institucija u periodu pre i posle tragedije.

(Narodni poslanici SNS dobacuju u glas.)

Ljudi, daj uozbiljite se malo, molim vas. Uozbiljite se malo. Zaustavite vašu mašineriju propagande, zaustavite vašu mašineriju mržnje, stanite bre, Srbija mora da stane kako bismo mogli da nastavimo dalje. Ne možemo ovako više da radimo. Kako vam to nije jasno?

Danima nas ubeđujete da je sve u redu. Stanite, imate priliku da se zaustavite, imate priliku da kažete Srbija ne može ovako dalje. Učinite to. Ja razumem da je vama izuzetno teško, da ste vi na osnovu „Pinka“ i „Hepija“ godinama zloupotrebljavali medije na osnovu „Informera“, dokazao sam da ovde ima onih koji uređuju taj isti „Informer“ iz klupa. Znači, narodni poslanici iz svojih klupa kače vesti na sajt „Informera“. Ljudi, hajde da to zaustavimo. Molim vas.

(Narodni poslanici SNS dobacuju u glas.)

Dakle, hajde da to zaustavimo, hajde da zaustavimo ovu mašineriju širenja mržnje, hajde da izađemo iz ove Skupštine tako što ćemo doneti odluke koje narod zahteva, hajde da izađemo odavde tako što ćemo zaustaviti REM u svom nečinjenju i ćutanju, hajde da izađemo odavde tako što će oni koji ne zaslužuju nacionalne frekvencije njih izgubiti, hajde da izađemo odavde tako što će na RTS biti odgovorni ljudi koji znaju kako se izveštava i šta znači medijski pluralizam, hajde da izađemo odavde tako što ćemo smeniti ministra policije i učiniti sve kako bismo na njegovo mesto doveli nekoga ko neće smatrati da je povećanje broja krivičnih dela, povećanje broja bezbednosno zanimljivih informacija koje je policija utvrdila da je 123% veće, neće smatrati da je to stabilno stanje. Hajde da izađemo odavde uzdignuta čela.

Imate priliku nešto da uradimo, ja vas pozivam da to i uradimo. Hvala.

(Veroljub Arsić: Barabo drogirana.)

PREDSEDNIK: Znači, izvikali ste se, izdivljali, pričali šta god ste hteli, a sami pojma nemata šta izgovarate. Pojma nemate šta izgovarate. Toliko vam je stalo i do sudbine dece i do bezbednosti da vam je mnogo zanimljivije danas da pričate o rušenju nelegalne gradnje i o svim ostalim glupostima koje vam na pamet padnu.

Koliko vi sebe ne slušate, ne samo da ste ponovo uzeli u usta tuđu decu i tuđu porodicu napali, nego ste izgovorili da smo došli u situaciju da deca pucaju na decu zbog izveštaja EU. Jel vi čujete sebe ljudi šta pričate? Da li razumete šta izgovarate uopšte? Pojma nemate.

(Narodni poslanik Robert Kozma dobacuje.)

Kozma izvolite.

(Narodni poslanik Robert Kozma dobacuje.)

Jel hoćete opomenu Kozma?

(Robert Kozma: Slobodno.)  
 Hoćete odmah.

Izričem opomenu, Robert Kozma.

Zadovoljni. Svaka čast. Sjajno.

Jel ima još neko ko želi da pokaže svoje poštovanje prema temi i prema deci koja su stradala na taj način kao vi Kozma? Nema više.

Izgleda ste bili najpametniji danas od svih.

Povreda Poslovnika.

JELENA MILOŠEVIĆ: Član 27.

Gospodine Orliću, pre nego što vas optužim da ste prekršili Poslovnik, ja moram da vas čujem jel vi podjednako dobro čujete na oba uha, budući da kada dolazi sa leve strane i najmanji šapat, vi to čujete perfektno. Sa desne strane cika, vika, vi ne čujete apsolutno ništa. Ja vas molim da ovaj Poslovnik primenjujete. Otuda sipaju uvrede.

Dok je kolega Mika Aleksić govorio, vaša prethodnica gospođa Elvira je koristila zvono kako bi njih opomenula. Vi gospodine Orliću zvono niste koristili i ja bih stvarno da pitam jel imate problem, pa ne čujete podjednako, što je u redu, a možda ste i samo u cipelama narodnog poslanika i dalje, a ne predsednik Narodne skupštine. Hvala.

PREDSEDNIK: Radomir Lazović je govorio. Ne znam šta ste vi gledali. U svakom slučaju, da, čuo sam buku. Jel ste vi čuli isto? Jel ste čuli Mariniku Tepić kako viče iz klupe? Niste čuli. Znači, vi čujete ono što vama treba. Ja sam čuo sve.

Čuo sam sve i kao što ste videli, pustio sam da se izviče Lazović koliko god hoće i da se obračunava pojedinačno sa narodnim poslanicima, nikakav problem nije. Onda reaguju poslanici i sa jedne i sa druge strane, sve sam odlično čuo, ali izgleda vi nećete da čujete, ne druge, nego sebe, što je najtragičnije. Kaže čovek –deca napadaju zbog izveštaja EU. Čujte li vi sebe ljudi?

(Radomir Lazović: Šta pričate?)

Premotajte malo Lazoviću. Premotajte malo.

(Radomir Lazović: Šta pričate? Dosta više! Dosta više.)

Nemojte da se derete iz klupe. Hoćete i vi kao Kozma da ukažete poštovanje?

Sada nećete. Treba da vas je sramota.

Povreda Poslovnika.

VLADIMIR ĐUKANOVIĆ: Zahvaljujem predsedavajući. Član 107. reklamiram – povreda dostojanstva parlamenta.

Ja sam taj koji je dobacivao i vikao i prihvatam svaku moguću krivicu i kaznu ako bude zatrebalo, a zašto. Jer neću više da trpim ovakvo licemerje, ovakvu bestidnost. Ovde nas praktično okrivljuju i tako narušavaju ovaj visoki dok, okrivljuju nas bezmalo da smo mi krivi za smrt te dece. Neću to više da trpim. Zašto? Zato što neko zloupotrebljava tragediju za svoje političke ciljeve. Sram vas bilo licemeri jedni. Sram vas bilo.

Nijednu meru nisu predložili za svo ovo vreme. Tirade nam drže po sat vremena ovde, nisu jednu jedinu rečenicu rekli o anketnom odboru, drže nam ovde besmislene govore i okrivljuju nas da smo mi krivi za smrt dece. Neću to da trpim i svaki put ću da im dobacim zato što nismo dužni da trpimo takve gluposti. Vas molim da ih opomenete kada takve budalaštine pričaju. Hvala vam.

PREDSEDNIK: Da čuo sam malopre, kao što sam rekao i vas i ove sa druge strane.

(Jelena Milošević: Što ne izreknete opomenu.)

Nemojte da vičete Milošević. Nisam hteo da primenjujem mere ni kada ste vi to malopre uradili, ali odjednom više niko ne vodi računa ni o čemu i negde očigledno moram da počnem.

Dakle, sada ćemo da primenimo član 103. gospodine Đukanoviću, ovo je bilo vreme vaše poslaničke grupe i nadalje ću da ga primenjujem na sve.

Ko želi sledeći?

Izvolite.

MARINIKA TEPIĆ: Zahvaljujem. Član 106. stav 3. najmanje.

Dužni ste, primenili ste meru, ali nije bilo prvi put. Sve vreme to radite mi ne možemo da izreklamiramo dovoljno Poslovnik zato što vi ne shvatate, a ja vas molim predsedniče da uvedete to pravilo bar na ovoj sednici, da sloboda govora narodnih poslanika ne sme da bude ometana. To što kolege, možda i vi iz SNS smatrate da je demokratija imati samo jedno mišljenje, to nije tačno. Jednoumlje je odlika totalitarizma, a pluralizam je odlika demokratije.

Molim vas da to shvatite. Nažalost i ovaj dnevni red bio mogao da se dopuni sa još jednim stradanjem, dvojici tinejdžera juče na Adi, od 16 godina, jer niste obezbedili … (Isključen mikrofon.)

PREDSEDNIK: Za to što sada radite obratite se tabloidima „Danas“ i „Nova S“, pa to radite tamo.

Za ovo sada što ste uradili takođe primenjujemo član 103, a inače demokratski smo čuli razna mišljenje, između ostalog i vaše cenjeno mišljenje koje ste iznosili vičući iz klupa. Sve sam to čuo jako dobro. Onako demokratski, pluralno i pristojno ste to uradili, pa nastavite u vašim tabloidima.

Šta je još povreda Poslovnika?

VEROLjUB STEVANOVIĆ: Uvaženi gospodine Orliću, povredili ste više članova Poslovnika. Ja ću se pozvati na član 108. Kako progovorite, vi prekršite Poslovnik. To sam vam rekao pre neki dan i znam da ste me shvatili ili me uopšte niste prihvatili, pa vas pitam da li vi sebe gledate…

PREDSEDNIK: Ne da me pitate, nego da mi kažete – šta u članu 108. tačno?

VEROLjUB STEVANOVIĆ: Red na sednici ne održavate na pravi način.

PREDSEDNIK: Član 108. Šta 108?

VEROLjUB STEVANOVIĆ: Pogledajte, kaže – o redu na sednici stara se predsednik Narodne skupštine. Vi se, gospodine predsedniče, ponašate kao noj, niste noj, pa ne čujete ono što ovi govore sve vreme. Sve vreme galame, vi se pravite da to ne čujete, s jedne strane, s druge strane. Dakle, toliko ste zaljubljeni u sebe da ne vidite kako se odnosite prema poslanicima. Prestanite to da radite. Vi vaspitavate neku decu, našu decu.

PREDSEDNIK: Zbog povrede reda na sednici predsednik Narodne skupštine može da izrekne mere – opomenu, oduzimanje reči ili udaljenje sa sednice.

Na osnovu mere iz stava 2. ovog člana, Odbor za administrativno-budžetska i mandatno-imunitetska pitanja izriče novčanu kaznu, u skladu sa odredbama člana 114. ovog Poslovnika. Evidenciju o izrečenim merama iz stava 2. ovog člana vodi generalni sekretar Narodne skupštine.

Dakle, pošto je vama zasmetalo to što se čuju glasovi u sali, vi upućujete da ja treba da izričem opomene zbog toga.

(Veroljub Stevanović: Svakako.)

Svakako. Dobro. Znači hoćete sada odmah da krenem od Marinike Tepić, pa da nastavim redom?

Da li je to vaš predlog? Samo da vas razumem. Da li je to vaš predlog, da li to tražite?

(Veroljub Stevanović: Da.)

Da li to tražite, da ili ne? A više ne znate šta tražite? E, pa uvek tako, gospodine Stevanoviću. Uvek tako. Vi nemate pojma šta tražite. U stvari, tražite malo pažnje, malo vremena u prenosu, malo da uživate u boji svoga glasa, malo da se obračunavate sa onima koji sede sa suprotne strane. Sve to možete da radite. I kao što ste verovatno primetili, pružam priliku svakome ako hoće da se ponaša na taj način, ali to može samo o trošku vremena svoje poslaničke grupe. Pristojan način je da se prijavite za reč, pa kada reč dobijete, onda govorite, onda se obračunavajte sa drugima onako kako vi najbolje umete, ali kroz povredu Poslovnika ne ide.

Dakle, ponovo primena člana 103. Evo sada, da, ovog momenta, primena člana 103.

Ima li još nešto da je povreda Poslovnika?

Morate da se prijavite.

BILjANA ĐORĐEVIĆ: Predsedavajući, kolega je maločas rekao da vi prekršite Poslovnik kad progovorite, a ja moram da dodam – vi ga kršite stalno kada ćutite. Član 105. kaže da poslanici mogu da govore samo kada dobiju reč od vas. Ovde smo čuli razne koji su govorili sa svog mesta, vi niste na to upozorili. Ne samo što su govorili, nego su vređali najstrašnije moguće. Vaše tumačenje slobode govora…

PREDSEDNIK: Samo to što sad pričate, to smo sve već čuli. Evo, već dva puta smo čuli.

BILjANA ĐORĐEVIĆ: Član 105.

PREDSEDNIK: Znači, taj tekst koji izgovarate nakon što ukažete član smo već dva puta čuli. Jel imate nešto drugačije da kažete?

BILjANA ĐORĐEVIĆ: Izvinite, gospodine predsedavajući, pustite me da izgovorim ono što imam. Imam prava da to kažem. Imam prava da podsetim da ne možete selektivno da dopuštate nekome da govori, a nekome da ne govori i da ćutite na to što neko govori iz svojih klupa. O tome vam govori i član 105. Prekrižite taj član ako vam smeta, promenite taj Poslovnik ako vam toliko smeta. Nemojte se hvaliti da ga čuvate…

PREDSEDNIK: Nešto novo ili ne? Znači, ništa novo. Dobro.

Ko sve hoće da se glasa o ukazanim povredama?

Vi za 105.

(Biljana Đorđević: Da.)

Vi za 108, član 108. je bio, vi hoćete za to.

(Veroljub Stevanović: Da.)

Hoćete i vi, 106. i 103. Da.

Kako beše, 107?

(Aleksandar Marković: Ne.)

Nećemo. Dobro.

Član 27? Da.

Jesmo li sad utvrdili stanje? Odlično.

Svi ste bili fantastični, jednako fantastični, pošto je i tekst bio identičan svima.

Pravo na repliku.

MIROSLAV ALEKSIĆ: Ima nekoliko stvari koje je gospodin Lazović govorio. Prvo, ponavljate iz dana u dan „bezbedonosno“, pa vas molim da to prestanete da radite. Dakle, „bezbednosno“, to „o“ vam je višak.

Kažete – ne čujete odgovor sa ove druge strane. Pa mi nismo došli ovde vama da odgovaramo ni na šta. Dakle, anketni odbor treba da vam da odgovore, ne mi. Što vi nas ispitujete? Šta smo vam mi? Đaci, a vi profesor? Tako se postavljate, tako nastupate, ali to, moram da vas razuverim i razočaram, nije tako.

Što se tiče doprinosa medija, jedva čekamo da se ta tema otvori. Za sada imamo dokazano od strane sigurno nekoga na koga ova vlast nije vršila nikakav uticaj, a to je to luksemburško regulatorno telo, koje je utvrdilo da je „N1“ pravio priloge koji idu za širenje mržnje, dakle koji šire mržnju u našem društvu, i imamo iskaz čoveka koji je crtao kukaste krstove pred vratima Milorada Vukašinovića, koji kaže da je bio inspirisan prilozima sa „Nove S“. To je ono što imamo u papirima. Tako da, nemam nikakav problem da razgovaramo i o doprinosu medija.

Zahvaljujem se onim kolegama sa one strane koji nisu aplaudirali na ovu brutalnu zloupotrebu tragedije u političke svrhe, jer očigledno da nisu svi voljni da se bave ovim lešinarenjem i da ima nade da ćemo ipak moći da razgovaramo ozbiljno na neke teme.

Najzad, da vam odmah kažem da nemate potrebe da vičete i da nas ubeđujete – ispunite zahteve, ispunite zahteve. Dakle, onaj zahtev koji od nas zavisi, a to je da Bratislav Gašić bude smenjen, ne pada nam na pamet za to da glasamo. Evo, odmah da vam kažem, da odmah znate i odmah slobodno objavite na svim svojim medijima – Milenko Jovanov ponovo pozvao na proteste. Ne pada nam na pamet da glasamo za razrešenje Bratislava Gašića. Hvala.

(Miroslav Aleksić: Replika.)

PREDSEDNIK: Reč ima Predrag Marsenić.

(Miroslav Aleksić: Imam pravo na repliku. Imam pravo na repliku.)

PREDRAG MARSENIĆ: Osporili ste pravo na repliku gospodinu Aleksiću.

(Miroslav Aleksić: Orliću, jel me vidiš? Sram te bilo. Kako vodiš sednicu?)

PREDSEDNIK: Dao sam reč predstavniku poslaničke grupe.

Sedite i slušajte.

Jel hoćete da govorite, Marseniću?

Ako hoćete, samo izvolite.

PREDRAG MARSENIĆ: Samo da bude red u sali.

Molim da mi obračunate vreme, pa kad bude mogućnost da se govori, ja ću govoriti.

Mogu li? Mislim da je trebalo da dozvolite repliku, jer je to po Poslovniku. Mislim da niste bili u pravu, ali vaše je pravo.

Želeo bih samo da pošaljem jednu poruku, dakle, niko ovde nikoga iz vladajuće stranke zaista ne želi da optuži da je učestvovao ili da je direktno odgovoran za ovo što se desilo, nemojte pogrešno da razumete. Mislim da je čitav cilj ovog anketnog odbora da saznamo istinu da li je sistem pogrešio ili nije. Ja sam rekao otvoreno i prošli put, ja ne mogu da tvrdim da je sistem pogrešio, ali ne mogu da tvrdim i da nije pogrešio posle jednog dana nakon tragedije. Dakle, dajte da razgovaramo o tome da vidimo šta stvarno možemo da otkrijemo u tom sistemu i da se ovo više nikada ne ponovi. Dakle, to je cilj ovog anketnog odbora.

Ja sam želeo drugačije da počnem. Hteo sam da pričamo o nečemu što je takođe vrlo važno u ovom trenutku, a to je Kosovo i Metohija i situacija dole na terenu. Dakle, vi imate jedan teror albanske strane prema Srbima na Kosovu i Metohiji i u tome im nekako, čini mi se, pomaže i određeni deo međunarodne zajednice i to traje već neko duže vreme. Da li će to stati? Ja nemam utisak da će stati, jer ako se vratimo unazad i vidimo da je albanska zajednica bila i imala prava kakva nijedna druga zajednica u Evropi i u svetu nije imala, pa im nije bilo dovoljno, tražili su još, i sad traže još, i uvek će tražiti još.

Problem je, čini mi se da su neki potez od početka godine bili pogrešni i da je bilo nekako dosta pomoći sa vaše strane. Ja drugačije ne mogu da razumem ovaj kontramiting koji ste napravili. Vi ste doveli 10.000, 15.000 ljudi u Beograd. Tu ljudi su bili sa KiM. Pomislite kako su se oni osećali u trenutku kada su videli vesti i videli šta se dešava dole i nisu mogli da reaguju. To je strašno.

Naravno, postoje dva scenarija. Prvi scenario, u koji ja ne želim da verujem da je u pitanju bio dogovor. Drugi scenario, da smo opet došli u situaciju da je Aljbin Kurti, da je albanska strana nadmudrila našu stranu. To, nažalost, nije prvi put.

Ja ću vam pročitati redom. Vi ste na vlast došli tako što ste rekli da ćete poništiti Briselski sporazum. Od 2013. godine sva policija na severu Kosova je integrisana u okviru kosovske policije. Ja sam vas zamolio, mislim da je ova tema takođe važna, zato što je bezbednost i naše dece na KiM. Jedan deo će biti o anketnom odboru, a deo o ovome, zato što je ovo jako važno.

Molim vas, gospodine predsedniče, hoćete biti ljubazni da zaustavite ovo.

Dakle, sudske vlasti su integrisane i funkcionišu u okviru pravnog sistema Kosova. Nema više civilne zaštite, predat je Katastar nepokretnosti, predate su telekomunikacije, predata je nadležnost snabdevanja električnom energijom, uspostavljena je carina. Videli smo šta se desilo sa registarskim tablicama. Priština je dobila međunarodni pozivni broj.

Od izbora 2013. godine na KiM izbori se održavaju samo po zakonima republike Kosova. Na kraju je došlo i do formiranja vojske, predaje jezera Gazivoda i slično. Šta smo mi dobili zauzvrat. Dali smo sve ovo. Ovo je bio simbol suvereniteta države Srbije na KiM. Mi smo za uzvrat, trebalo je da dobijemo, ZSO. Danas je gospodin Eskobar, ili juče izjavio, ZSO je način da se ukloni kontrola koju Srbija ima na severu Kosova.

Dakle, da imate privatnu firmu i da neko pregovara ovako kako smo mi pregovarali, tačnije kako ste vi pregovarali, jedan čovek, taj čovek bi dobio automatski otkaz, istog trenutka. Predaja nije opcija vaš slogan, treba ustvari da glasi – predaja vlasti nije opcija jer ništa drugo praktično nije preostalo.

Reći ćete, naravno, da je Koštunica pustio Kurtija i Fljoru Brovinu. To vam nije smetalo 2008. godine da sa tim istim Koštunicom, koga sada predstavljate kao crnog đavola, pravite koalicioni sporazum. Aleksandar Vučić je potpisao taj koalicioni sporazum. Godine 2012. nije vam smetalo da podrži Tomislava Nikolića da postane predsednik Srbije. Kako je sada sporan Vojislav Koštunica? Nekako ne stoji taj argument.

Ono što, opet moram da se vratim na miting. Vi ste uvek vašu politiku predstavljali kao jakog, velikog zmaja. Na tom mitingu se pokazalo da je to zmaj od papira, a na onoj velikoj kiše taj zmaj od papira se pretvorio u očerupanu kokošku. Problem je što se te kokoške više niko ne plaši. Albanci, videli ste to, taj dan je vozač jedan Albanac vozač, obračunavao se i pretio je novinaru južnih vesti u Nišu. Vi imate jednu spiralu nasilja koji su Albanci počeli čak i u Srbiji, na teritoriji uže Srbije da sprovode. To mora da prestane. Moramo na to da reagujemo.

Ono što je dobro, da je veliki broj ljudi koji su izigrani na tom mitingu, koji su shvatili o čemu se radilo, pobedio strah. Dakle, te vrste straha više ne postoje. I, to je dobro. Ono što je loše je što mi više nemamo manevarskog prostora po pitanju KiM. Sve smo dali, a ovaj poslednji događaj nas nekako ubeđuje u to da taj sporazum o kome nismo pričali i o kome 50% građana Srbije ne zna, apsolutno ništa, je u stvari sporazum kojim je defakto priznato KiM.

Šta stoji u tom sporazumu, neću vam sada ponavljati ni zbog javnosti, nije bitno. Ono što je važno da vi kažete da taj sporazum niste potpisali. To je tačno. Međutim, sada ću vam citirati nešto. Dakle, Aleksandar Vučić je 2023. godine 8. januara o Kurtiju dao jednu izjavu. Kaže – on i da je dao neke garancije ne znači ništa, to znaju svi u Evropi. Sada pazite ovu rečenicu – ja ne moram da potpišem negde, svi znaju da moja reč znači i važi.

Niko, realno od vas nije ni tražio da potpišete taj sporazum. Niko. Dovoljno je bilo da se on prihvati. Borelj, Eskobar i Lajčak su rekli da je prihvaćen, vi nas ubeđujete da nije. Ne može biti i jedno i drugo. Može biti samo jedno.

Takođe smo čuli od Eskobara da ne postoji plan B za Ohridski sporazum. Dakle, on mora da se sprovede. Drugi rečima, situacija je jako loša i sve se svelo na jednu jedinu rečenicu, a jedina rečenica je – vi nikada nećete priznati da ste priznali Kosovo. To ovim sporazumom, nažalost jeste urađeno.

Sada malo da kažem o protestima. Dakle, na ovim protestima su ljudi izašli zato što su osetili potrebu i zato što je situacija u društvu bila takva da je i ova tragedija zaista obeležila nešto, jer ovo je nešto što se nikada nije desilo. Vi želite da te proteste prikažete kao obojenu revoluciju. Ne znam, kada vidite sve ovo što je predato na Kosovu i Metohiji, pa, kakva je to obojena revolucija? Koga oni hoće da smene tom obojenom revolucijom? Hoće da promene našeg ambasadora u Hrvatskoj, na primer, Jelenu Milić? Ili hoće da promene neke članove Vlade za koje ste vi rekli da su NATO crveni, crveni natovci, kako ste već rekli, na neki takav način.

Deset godina mi vama pričamo o Zorani Mihajlović. Deset godina čujemo uvrede na naš račun zbog toga što mislimo da ona nije bila dobra ministarka. Juče, ne juče, ali pre neki dan smo čuli od gospođe Brnabić da je ona vas pojačala kada je izašla. Ja se sa tim potpuno slažem, ona stvarno jeste vas pojačala kada je izašla, ali ko je onda bio u pravu, mi koji deset godina pričamo da je ona loš ministar, da treba da ode, jer je pod kontrolom nekih službi ili vi koji ste uporno insistirali na tome da ona treba da ostane, a nas vređali zbog toga što tražimo da ode.

Mi ako smo protiv Aleksandra Vučića, protiv Zorane Mihajlović ili bilo koga, to ne znači da smo protiv države. Mi se ne slažemo sa tom politikom i borimo se protiv te politike. To je nešto što je potpuno prirodno i normalno. Da, to je apsolutno prirodno i normalno, ne znam što se krstite, mislim, nigde na svetu se ne poistovećuje predsednik sa državom. Vi ste poistovetili svoju vlast sa državom. Znači, svako ko je protiv vaše vlasti, taj je protiv države. To ne stoji i to nikada neće stajati.

Sada ću preći na anketni odbor. Dakle, ovo što se….

(Narodni poslanici SNS dobacuju.)

Hvala vam. Ne, interesantno je, znate ako govorite tri minuta o Kosovu onda ćete reći, eto to pitanje vama je važno i samo govorite tri minuta, ako govorite duže, onda vam i to smeta, vama uvek nešto smeta. Morao sam da kažem, situacija je vrlo aktuelna dole, dole nije dobro.

Dakle, ovo što se desilo, nije nažalost usamljeni slučaj zato što imamo jednu provalu nasilja i to dece od 13 i 14 godina. Bio je jeda dečak, on je napao sekirom i nožem neku porodicu, pa je bila neka devojčica, ona im 13 godina, bila je devojčica sa 14 godina napala je neku drugaricu nožem, pa je bila još jedna. Pa, je bio jedan dečak dole na jugu Srbije koji veša kučiće, pet kučeta je obesio i tuče se, tačnije tuče svoje vršnjake. To vam je neki potencijalni mogući ubica.

Znači, logično je da postoji neki problem u društvu i logično je da treba o tome da razgovaramo. Ovaj anketni odbor je bio zaista najbolji način da o tome razgovaramo. Zašto? Zato što ćemo sve nedoumice, a on treba i vama da znači, zato što ako sistem nije pogrešio, znači da ćete vi dokazati da sistem nije pogrešio. Lično imam ozbiljne sumnje da li je sistem pogrešio ili nije. Mi smo videli, ovaj dečak šta je uradio i kako je uradio, on je ozbiljno bio uvežban, to sam rekao i prošli put.

Dakle, moramo ispitati gde se on uvežbavao, da li je to bila, a postoje neke sumnje, čuli smo priče, treba na anketnom odboru da utvrdimo da li su tačne, da li se on uvežbavao u nekoj streljani koja je u vlasništvu države. Da li je njegov otac bio državni sekretar kod gospodina Lončara? Bilo je i takvih komentara. Ne znam da li je to tačno, ali bih voleo da saznam.

U ovom drugom slučaju koji se desio situacija je možda još gora zato što su taj mladić i čitava ta porodica bili predmet krivičnih i prekršajnih optužbi od strane policije i ništa se nije desilo. Kako je moguće da toliko krivičnih i prekršajnih prijava bude podneseno i kako je moguće da nekoliko puta se oduzima nelegalno naoružanje, a da na kraju nema rezultata?

Da li je, i to treba da otkrijemo na anketnom odboru, zaista taj dečak bio pod kontrolom nekih obaveštajnih službi? Da li je njegov otac radio za neku službu? Treba sve da otkrijemo. Najbolji način i jedini mogući način je upravo kroz ovaj anketni odbor, da nas se više takve stvari nikada, ali apsolutno nikada ne bi ponavljale zato što su loše.

Znači, ne treba mi da se svađamo oko toga. Mi treba da otkrijemo istinu. Istina je uvek lekovita i ona je vrlo značajna za sve nas.

Osvrnuo bih se malo i oko izbora. Znate, mi smo očigledno u jednoj političkoj krizi. Ta politička kriza može da se završi samo na jedan način. Taj način su, jasno, izbori. Mislim da se tu svi slažemo.

Međutim, ti izbori, i zato su ti ljudi na ulici, moraju da budu pošteni. Znate, sada imate izbore da opozicija učestvuje na tim izborima kao… Uzmimo da je to neka trka na 100 metara i vi vežete i ruke i noge opoziciji i sada ćemo mi kao ravnopravno da trčimo? Pa, nema tu ravnopravnosti i svaki put do sada je to bilo tako.

Nažalost, u medijima, čitava medijska atmosfera koja se pravi, i pre izbora i vođenje države na osnovu rejtinga i sve ono što imamo je potpuno pogrešno. Dakle, mi moramo da sednemo da se dogovorimo i da vidimo na koji način ćemo izaći iz te krize.

Vi ste većina u ovom parlamentu. Jel tako? Jeste li vi većina u parlamentu? Hajde da predložite nešto. Vaši predlozi su samo predlozi – hajde da povećamo cenzus na 5%, na 7%. Nije problem. Nije problem, ne plašimo se toga. Nije nikakav problem, povećajte slobodno. Borićemo se, kao i uvek što smo se borili. Nije problem, ali to se ne radi. Znači, vi sve radite da biste sprečili slobodne izbore i zato su ljudi na ulici.

Znači, oni su na ulici zbog ove tragedije i zbog toga što hoće da se ona više nikada ne ponovi i hoće da imamo izbore i na tim izborima da slobodno odluče ko će da dobije koliko procenata glasova. To je potpuno prirodno i normalno.

Što pričate sad?

Evo, vidite, gospodine Orliću. Vi nikad ne reagujete.

Imate pitanja sa druge strane, dobacivanja i ja mogu da vam citiram šta ste sve prekršili od Poslovnika, vi ne reagujete. Vaše zvonce ćuti. Zašto? Jel niste čuli dobacivanje sa druge strane? Niste čuli?

PREDSEDNIK: Čujem žamor, da.

PREDRAG MARSENIĆ: Pa, nije žamor, to je dobacivanje.

Opomenite ljude. Znači, ja ne mogu da pričam normalno.

PREDSEDNIK: Poslanici razgovaraju međusobno.

Evo, da zamolim poslanike da ne razgovaraju da bi Predrag Marsenić imao punu koncentraciju.

PREDRAG MARSENIĆ: Nije tačno. Vi vrlo dobro znate šta je po sredi, ali nebitno je. Navikli smo na to.

PREDSEDNIK: Evo, reagovao sam.

Hoćete li i zvono?

Evo, slušajte sad.

PREDRAG MARSENIĆ: Jako ste ljubazni. Hvala vam. Kao i uvek, po običaju.

Hvala vam puno.

PREDSEDNIK: Da li sad možete da nastavite?

PREDRAG MARSENIĆ: Da.

PREDSEDNIK: Ajde, ako možete, nastavite.

PREDRAG MARSENIĆ: U svakom slučaju, evo i ovo je jedan od primera zašto je atmosfera u Skupštini takva.

Na kraju, želim samo da ukažem na nešto što smo mi ukazivali kada smo tražili da dobijemo podatke o tome koliko oružja je predato.

Naša namera nije bila da vređamo bilo koga, naša namera je bila da ukažemo na neka saznanja koja smo imali od ranije, pa ću vam napraviti jedno poređenje.

Dakle, ako u jednoj Sremskoj Mitrovici, koja je otprilike, približno veličine Bujanovca, imate 30 puta više predato naoružanja, ovo su, doduše, stari podaci, sad je verovatno i više, nego u Bujanovcu, to znači da postoji neki problem. To je trenutak da se upali ta crvena lampica. Zato smo tražili da nam se to dostavi.

Ta crvena lampica je, u stvari, potreba da se dobro promisli o ovom problemu, da se posle ne bi desilo da sistem opet nije ili jeste zakazao, zato što je evidentno da tamo postoji velika količina nelegalnog naoružanja i to nelegalno naoružanje će jednog trenutka sasvim moguće biti upotrebljeno protiv građana Srbije i protiv vlasti, policije, bilo koga.

Dakle, treba voditi računa o tome i naša namera nije bila da vređamo kolege Bošnjake. Mislim da su oni saučestvovali u našoj tragediji, to se i vidi iz ovih podataka, nego da upozorimo i javnost i vlast da postoji problem u Bujanovcu, u Preševu.

Znači, u Preševu je samo sedam komada naoružanja predato, a jasno je da zbog blizine KiM imamo veliki problem i ogromnu količinu nelegalnog naoružanja na toj teritoriji.

U svakom slučaju, smatram da bi bilo dobro da ovaj anketni odbor zaista prihvatite i da na tom anketnom odboru donesemo neke zaključke, zaključke koji će nam pomoći svima da nam se ovo više nikada ne desi.

Hvala.

PREDSEDNIK: Ne sumnjam ja uopšte da ćete vi uvek da se žalite na svoj položaj, status, itd. ali samo obratite pažnju, od 17 i po minuta, koliko ste govorili, i opet govorili šta god ste hteli, šta god vam je palo na pamet, tek posle desetog minuta sami kažete – a sad nešto o temi. Dakle, tek posle desetog minuta nešto o temi, a pre toga o carini, tablicama, proizvodnji električne energije.

Znači, samo obratite pažnju koliko vam je težak položaj i koliko ste onemogućeni da kažete ili uradite bilo šta.

(Predrag Marsenić: Hoćete li da mi dozvolite repliku?)

Kad dobijete reč, naravno, ne sad kad vičete.

(Predrag Marsenić: Sada tražim repliku.)

To vikanje sa mesta, to nećemo.

Pravo na repliku, Milenko Jovanov.

MILENKO JOVANOV: Dakle, kaže se da je vrlo aktuelna situacija. To je citat na KiM, da je problematično ovo, da je problematično, pa se postavlja pitanje – a gde je predsednik Odbora za bezbednost Skupštine Srbije? Odbor za odbranu i unutrašnje poslove, da ga formalno tako zovem. Gde je?

Kako to da je kriv i šef BIA-e i ministar policije, a predsednik Odbora za bezbednost ne da nije kriv, nego ga nema nigde.

Kaže – nadmudrio nas Kurti. Kako? Tako što je sebe doveo u situaciju da mu isporučuju ultimatum? Ozbiljno nas je nadmudrio.

Ova podvala sa tom pričom – došli ljudi sa KiM na skup u Beograd, pa oni upali u zgrade… Pazite vi koja je to ideja.

Znači, Vladimir Orlić je kao predsednik Skupštine zakazao Skupštinu za današnji dan. Vi ste došli iz Velike Plane. Lopov neki, bitanga neka vam upala u kuću dok ste vi tu. Nije kriv on što je upao, nego je kriv Orlić što je zakazao sednicu Skupštine. E, to je ta logika. Svaka vam čast, genijalno ste to smislili.

Kažete – neravnomerni uslovi. Ja ne mogu da zamislim minute na televizijama sa nacionalnom frekvencijom koje je dobio Miloš Jovanović u kampanji. Ne mogu da ih zamislim, a ne da ih imam. To gde je on bio, gostovao je u dva, četiri, šest, osam, na svim televizijama, u svim emisijama, tako da nemojte mi to samo pričati.

Najzad, što se KiM i protesta tiče, to izgleda ima neke veze, pošto je šef kabineta Vjose Osmani, koji se zove Blerin Vela, poručio da se ponosi ljudima koji protestuju u Beogradu i da mu sve miriše na majdan i vi se hvalite time što saučestvujete u tome i ponovo sa onima koji su hteli da vas hapse, koji su vas progonili, koji su o vama pravili specijalne emisije na njihovim specijalnim, šifrovanim, nezavisnim televizijama i ponovo ste im sve oprostili. Veliki ste Hrišćani, čestitam vam.

Odlično je što smo se razdelili svako na svoju stranu, vi tamo gde stvarno pripadate, a mi tamo gde je trebalo, izgleda, odavno da budemo.

Hvala.

PREDSEDNIK: Samo da vam kažem, gospodine Jovanov, pošto ste me to pitali – da, dobio sam stenogram. Jeste Aleksić izgovorio ono što ste rekli. Mrtvu decu on pominje.

Tako da, jeste, to je bilo tačno.

Pravo na repliku, Predrag Marsenić.

PREDRAG MARSENIĆ: Hvala.

Dakle, što se tiče Kosova, znate, ako vi najavite taj miting na taj način, logično je bilo da će Albanci da iskoriste priliku i oni su iskoristili priliku.

Naravno da su iskoristili priliku i ne samo oni, nego im je tome pomogao i KFOR. Pogledajte kako se sve izdešavalo.

Dakle, pored svega, ja možda mogu da shvatim čak i teoriju multiverzuma, ali razlog zašto ste vi pravili taj miting ja i dalje ne shvatam. Zaista ne shvatam.

Vi ste doveli ne znam koliko stotina autobusa sa KiM, albanskih autobusa. Pa, bilo je jasno da tamo nema ljudi. Bilo je jasno, jer ste doveli 10.000, 15.000 ljudi ovde u Beograd i da je oslabljena pozicija našeg naroda dole i oni su samo iskoristili to. Naravno da su gledali da iskoriste šansu.

Znate, ovde je problem što vi… Ja uvek, svaki put osuđujem i Kurtija, ali to što on radi, ja očekujem od njega da radi.

Vi ih konstantno pravite, evo poslednjih pola godine stalno, od francusko-nemačkog predloga, pa se pitam ta retorika vaša, kada kažete ovde - mi nikada nećemo pomoći Kosovu da bude deo međunarodnih institucija. To niko ne traži od nas. Od nas se traži da se ne protivimo tome da postane deo međunarodnih institucija i mi se ne protivimo.

Imate situaciju na CNN, kada predsednik države dva puta na direktno pitanje, na direktno pitanje da li će priznati nezavisnost Kosova i Metohije, on ne odgovori direktno, nego zabašuri odgovor. To je ta retorika koja govori da ste vi, u stvari, prihvatili jedan i drugi sporazum i da ih sprovodite.

Ne tvrdim da je u pitanju dogovor, ni jednog trenutka to ne tvrdim, to bi, jednostavno, bilo neodgovorno s moje strane. Stvarno ne mislim da ste toliki ljudi da možete takvu vrstu dogovora, mislim, meni je to nezamislivo, ali niste uspeli da odgovorite na pravi način. Niste uspeli da odgovorite na pravi način, ugrozili ste poziciju Srba na Kosovu i Metohiji.

PREDSEDNIK: Pravo na repliku, izvolite.

MILENKO JOVANOV: Znači, na direktno pitanje predsednik odgovorio da se poziva na Rezoluciju 1244 i na međunarodno pravo i vama nije jasno šta je odgovor.

Autobusi albanski, ja sam mislio da su autobusi eventualno nemački, proizvodnja nemačka, ili ne znam šta. Kako vi mislite, kakvu vi poruku šaljete, kako vi mislite to Kosovo da integrišete, kako kažete, i potpisivali ste ono, ako na takav način se odnosite prema tim ljudima koji tamo žive? Samo mi recite to.

Albanski autobusi, a iz Bosne su došli bošnjački autobusi, jel? Šta je vama? Iz Bugarske su došli bugarski autobusi?

(Gorica Gajić: Kurtijevi autobusi.)

Kurtijevi autobusi? Odlično. Znači, Kurti je učestvovao u organizaciji našeg skupa? Odlično. Ja samo vidim da Kurtijevi podržavaju ovo što vi radite, sa sve Radom Trajković, Nenadom Rašićem, i nadaju se padu Vučića. Ja to vidim, a to šta vi vidite, to je vaša stvar.

Najzad, što se tiče situacije u Preševu, Bujanovcu itd, to pitajte Kamberija sa kojim ste potpisali sve ove tačke dnevnog reda o kojima danas raspravljamo. Sednete sa njim, pa razgovarate sa njim. Šta nas pitate? Sednete sa čovekom, zajedno ste ujedinjeni u opoziciji, pa glasajte, dogovarajte se, radite šta hoćete, pa neka vam on objašnjava šta se tamo dešava.

Najzad, hajde, ako je već postojala želja da se nešto kaže o Kosovu, pošto ste postali organizacija koja ima jednu temu kojom se bavi i nemate odgovor ni na jedno važno pitanje u društvu, osim toga, i to vam je jedina tema, hajde bar iz pijeteta prema tim žrtvama kažite nešto o tome, kažite nešto o tački dnevnog reda. Hajde, molim vas, nemojte više da vodimo politiku u tom pravcu i da vodimo razgovor u pravcu koji nije tačka dnevnog reda.

Dakle, da li će biti ili neće biti nove sednice o Kosovu i Metohiji, videćemo. Ja se nadam da na toj sednici nećete skidati kravate i nasrtati na predsednika Republike, kao što ste radili, ali sa druge strane, ovo sada nije ta tema i nije u redu prema situaciji u društvu, za koje kažete da je kompleksno, sistem je zakazao, ali toliko je strašno da nećemo ništa da pričamo o tome, nego ćemo o nečemu drugom. Hajde, saberite se.

PREDSEDNIK: Radomir Lazović ima reč.

RADOMIR LAZOVIĆ: Hvala, predsedavajući.

Mene zanima samo kako to na poziv šefa vladajuće većine vi koristite za pribavljanje stenograma? Da li ja mogu da koristim tu uslugu vašu? Ne bi bilo loše da

kada mi zatreba nešto mogu lepo da se obratim, pa da mi vi to dostavite šta mi treba.

PREDSEDNIK: Mnogo toga može i sve piše u Poslovniku šta može, sve.

RADOMIR LAZOVIĆ: Okej ako može, izvinjavam se, ja sam ipak mlađi, manje iskusan od vas, tako da, ukoliko može, obraćaću vam se od sada kad god mi nešto treba, jer smatram da ste vi samo jedna obična služba za nas...

PREDSEDNIK: Sve lepo po Poslovniku, ali ako ga ikada pročitate. Verujem da jednom hoćete.

RADOMIR LAZOVIĆ: Ali, ali, ne, ne. Evo, evo, polako, idemo ka tome.

PREDSEDNIK: Idete ka tome da ga pročitate? Samo polako.

RADOMIR LAZOVIĆ: Izvinite, mogu da govorim? Pa, dajte, šta je sada ovo?

PREDSEDNIK: Pa, ovo što ste me pitali.

RADOMIR LAZOVIĆ: Hvala vam na objašnjenju.

Dakle, ovako. Dakle, u tom objašnjenju sastojalo se to da je prethodni govornik govorio nešto o mrtvoj deci predsednika.

Dakle, ja moram ovde sada da kažem nešto. Niko ne želi nikome ništa nažao da se desi u ovoj državi. Ovde smo toliko puta to ponavljali. Vas sam molio da utičete, da kada vaši poslanici tako nešto tvrde, da vi kao najodgovorniji tako nešto kažete. Ali, za potrebe istine i za potrebe toga, objašnjenja šta je prethodni govornik govorio, koji neće imati priliku da to kaže, želeo bih da pročitam tačno šta je rekao predsednik, pa vi vidite s njim zašto on pominje i šta pominje.

Dakle, predsednik je izjavio u medijima, u javnosti, preko njegovog Tiktoka, Instagrama, čime se već sad služi moderni predsednik, kaže - nikada i nipošto, u stvari, ovo dolazi iz "Informera" koji uređuju vaši poslanici, a očito i predsednik, citat - nikada i nipošto neću pristati na ucene, nikada najgorima neću prepustiti vlast bez izbora, kao da mu neko traži. Nikada neću potpisati nikakvu tehničku ili prelaznu vladu. I ovaj deo je sada zanimljiv - ako mene ubiju, što bi ga iko ubio, iza mene ostaje moj brat Andrej, ako ubiju mog brata, ko da je iko ikad tražio ubistvo ikoga odavde, ostaje moj sin Danilo. Pa, evo ko pominje decu. Ako ubiju mog sina, ostaje moja ćerka Milica, ako ubiju nju, moju ćerku, ostaje moj sin Vukan i grobovi naši boriće se protiv ustaša. Ovo je izgovorio predsednik.

Jel se slažete? Jel valjda ne sumnjate u to da je ovo izgovorio predsednik?

Evo, sad vi meni recite, zašto bre, ljudi, ovo govori predsednik? Zašto ovo govori predsednik? Zbog čega govori ovo? Zašto nas obasipa ovom mržnjom? Niko, niko ne želi ništa slično nikome u ovoj državi.

(Narodni poslanici SNS dobacuju iz klupa.)

Mi se, ljudi, borimo protiv nasilja, borimo se da ničije dete nikada više ne nastrada. Borimo se da nijedan roditelj ne zaplače nikada više na način kao što se to desilo roditeljima iz "Ribnikara", okoline Mladenovca, okoline Smedereva i svakom drugom detetu i roditelju kojem se to desilo, ljudi bre.

Ako treba, svaki svoj sekund koji imam na ovoj sednici ću iskoristiti da ponovim da niko nikome nikada ne želi nikakvo nasilje i da se zbog toga borimo. Nije mi nikakav problem da o tome govorim uvek. Nasilje je nedopustivo u našem društvu.

Ali, da se osvrnemo pošto ste govorili, i hvala prethodnom govorniku koji je na vrlo smiren i dobar način govorio o svim ovim aspektima koji se nalaze ovde, pominjući i nasilje na Kosovu, koje je za svaku osudu, koje smo osudili više puta i koje zaslužuje da se osudi svaki put.

Dakle, hteo bih da kažem nešto o tom kontramitingu, za koji kažete da ste nabavili autobuse ovde ili onde. Meni su nevažni vaši autobusi, ali mi je važno to što ste primoravali ljude iz javnih službi da dolaze na kontramiting, što ste plaćali ljude. Takođe mi je važno to što ste na tom kontramitingu napravili novu žrtvu.

(Narodni poslanici SNS dobacuju iz klupa.)

Naravno da ne mislim vi lično. Naravno ne mislim da ste vi lično odgovorni, ali ste odgovorni za nečinjenje, odgovorni ste za to zato što je u taj autobus, u jedan od vaših autobusa je ušao Momčilo Vučković iz sela Donja Budriga na Kosovu i u 43. godini rezultat toga je da je on preminuo. Kako je do toga došlo? Došlo je do toga što je čovek imao povredu glave putujući na kontramiting, a medicinska služba koja je bila u pratnji ovih autobusa ga je odvezla, samo vratila kod rođaka. Nije ga odvezla u bolnicu. Mogao je da bude urađen skener glave. Čovek je možda mogao da preživi. Dakle, ne znam, možda i nije, ali poenta je u tome što ste ostavili čoveka bez nege, bez potrebne nege ste ga ostavili negde usput, jer su vaši žurili na kontramiting. Molim vas da to bude poslednja žrtva ovako neodgovornog ponašanja koje pokazujete ovde iznova i iznova.

Dakle, ljudi, nemojte nikoga sukobljavati. Zaustavite vašu propagandnu mašineriju da bismo mogli da nastavimo kao Srbija dalje.

Hteo sam nešto da vam kažem o merama o kojima govorite. Hvala ko god je pomenuo da se vratimo na mere, hvala, ajde da razgovaramo malo više o tome.

Dakle, kaže predstavnik većine da ovde niko nikakve mere ne predlaže. Stvarno? Evo vam hitne mere koje smo predložili, koje traže ljudi, dakle, hitne mere koje mogu odmah da se urade. Među hitne mere spada smena REM-a, među hitne mere spada da "Pink" i "Hepi" izgube nacionalnu frekvenciju, smena dva ministra, jedan je podneo ostavku, smena šefa BIA, smena rukovodstva RTS-a, dakle, zaustavljanje ovih fabrika mržnje poput "Informera", "Alo", "Srpskog telegrafa" i slično. To vam je hitna mera i to vas molimo da odmah ispunite.

Evo ja sam govorio ovde šta bi trebalo da bude na dnevnom redu anketnog odbora, ali ne ja, sve moje kolege su o tome govorile, svako je dao svoj ugao šta misli da bi trebale da budu mere, pa ćete tako imati to da mi smatramo da bi trebalo povećati ulaganje u prosvetu sa 3,5% BDP na 5%.

Smatramo da je neophodno povećanje plate nastavnika i pobošljavanje njihovog materijalnog položaja. Plate nastavnika doveli su do toga da su ispod republičkog proseka, i to između 10% i 17%. U ovoj oblasti vam je najviše zaposlenih ljudi sa visokim obrazovanjem, znači 80%. Jel to nije nešto na čemu bi mogli da radimo? Jel to nije konstruktivan predlog?

Nastavnici više ne smeju da budu tretirani kao administrativni radnici. Ljudi moraju da se posvete svom poslu. Jel to nije nešto o čemu bi trebali da razgovaramo? Jel to nije dobar način da im omogućimo da bolje rade, efikasnije da se posvete deci?

Treba nam više psihologa i pedagoga u školama, zato što je ova služba, psihološko-pedagoška svedena na administrativnu pomoć. Ljudi nemaju vremena da se posvete deci, ima ih malo. Na 500 ili 600 đaka imate jednog pedagoga, a tek na 800 psihologa. Hajde da to promenimo, hajde da ih bude više. Hajde, ekonomski tigre, da sav taj novac, profit, koji ovde pokušavate da pokažete, hajde da ga uložimo u decu, hajde da ga uložimo da ima više ovih ljudi koji će im pomoći, koji će ih čuti, koji će ih saslušati. Jel to nije dobar predlog?

Želimo da se pedagozi i psiholozi posvete više saradnji sa đacima i nastavnicima u oblikovanju nastavnog programa. Hajde da oni utiču na to kako će izgledati školski čas, kako će izgledati nastavne aktivnosti, da bi najbolji mogli da dođu do izražaja a najgori da dobiju pomoć, da postanu i oni bolji. Jel vam to nije dobar predlog? Ili smatrate da to nije važno?

Nasilje prema nastavnicima, ali i učenicima, mora da se…

(Nikola Radosavljević: Lakše malo.)

Prihvatam vaš predlog, u redu, govoriću smirenije. Izvinite. Nekada zaista emocije nadvladaju, težak je trenutak. Izvinjavam se, u pravu ste.

Dakle, voleli bismo da nasilje prema nastavnicima i učenicima bude iskorenjeno. I kada to kažem, recimo, evo vam primer. Kada imamo Izveštaj Vlade o bezbedonosnoj situaciji i kada u njemu imate da u samo devet dana 438 bezbedonosno interesantnih događaja u školama i u okolini škola, za mene je to razlog da se zabrinem. Za mene je to razlog da pomislim da možda nije baš sve u redu u toj oblasti.

Kada mi kažete da ima skoro 200 pretnji učenicima, to kažete u vašim izveštajima, ako kažete da su neke od tih pretnji, 22 nožem a 13 replikom pištolja ili obrnuto, možda sam pomešao, ne znam, možda je 22 pištoljem a 13 nožem, svakako je zabrinjavajuće. Ako mi kažete da se taj broj tih događaja povećao za 123% u odnosu na isti period prethodne godine, zar to nije nešto zabrinjavajuće? Ja tu vidim da je ova mera koju predlažemo da se više radi na tome da se nasilje prema nastavnicima i učenicima iskoreni i smatram to opravdanim i važnim. Voleo bih da mi o tome kaže nešto ministar Gašić.

Govorimo i o tome da nastavnici moraju biti nezavisni u svom radu, a ne da za svaki aspekt rada moraju da traže dozvolu direktora. Često je taj direktor u vašoj partiji i često onda to zavisi od partijske discipline. Videli smo svedočanstva ljudi koji su bili iz škola primorani da pozovu po još pet nastavnika i da dođu na ovaj kontramiting o kom govorimo. To vam je odličan način da se smanje problemi u društvu, zavisnost nastavnika od vaše centralne uprave, nekad se zvala otadžbinska, ali nećemo sad o tome, daleka je prošlost.

Voleli bismo da se zaustavi praksa zapošljavanja nastavnika preko ugovora na određeno vreme. Zar oni koji našu decu uče, vaspitavaju, brinu o njima, zar oni ne zaslužuju sami brigu? Zar ne treba oni da budu ti koji imaju sve što im treba da bi se osećali sigurno i da bi mogli na najbolji način da rade ono što je nama najvažnije? Valjda su nama naša deca, gospodo, najvažnija?

Čekajte, čekajte, imamo još.

Ono što mi kažemo jeste da ove male plate dovode do manjka motivacije zaposlenih, pa imamo novi problem. Ako su male plate, ljudi neće hteti da se školuju za te male plate. Jer, što bi se neko školovao da zarađuje malo, čak ispod državnog proseka, a ni sa tim državnim prosekom ne može sebi da obezbedi normalan život? Sad, gledajte, hoćemo li otvoriti pitanje toga da nema dovoljno novih nastavnika koji se školuju za to da nam decu edukuju?

Kad smo već tu, hajde da kažemo nešto i o socijalnim radnicima, kojih nema dovoljno. Oni tek kada imaju i po 40 dece na starateljstvu imaju opet mnogo administracije, imaju problem širine zaduženja, jer postoje različiti problemi kojima se specijalistički treba posvetiti, pa tako onda oni moraju da brinu i o problemima starateljstva, razvoda, nasilja, što nije baš dobro, trebalo bi da postoji specijalizacija.

Jel to nisu neke mere? Jel to nisu važne mere koje bi mi, gospodo, mogli da uvedemo?

Dodajmo uz sve ovo da imamo nedostatak psihijatara i kliničkih psihologa, a posebno dečijih psihijatara. Važno je mentalno stanje nacije. Mi treba da o tome razgovaramo. Nemojte se smejati. To što neko možda ima problem u ovoj oblasti, nije za podsmeh.

Gospodine Jovanov, da vam kažem nešto, mene ste ovde izvrgavali ruglu zbog toga što imam astmu. Nemojte, nije u redu. Nije u redu da sa podsmehom govorite o ljudima koji imaju probleme, pa makar oni bili ovog mentalnog zdravlja. Trebalo bi učiniti sve da se ljudima pomogne, a postoje načini. Ako vi ne znate, siguran sam da ne znate, mi znamo, pa ćemo te mere predlagati i kroz anketni odbor i na druge načine.

Naravno, znam da taj anketni odbor ne može imati toliko široku ulogu da baš sve ovo predloži i ja to razumem, ali se iskreno nadam da će ovaj dom ove Narodne skupštine možda, i nakon toga, poslužiti da se nešto od dobrih predloga i dobrih ideja i usvoji.

Pošto ste tražili, u stvari, možda je vreme da ovde stanem, vidim da vam je koncentracija opala…

(Milenko Jovanov: Samo ti nastavi.)

Govoriću detaljnije merama, ne, ne, koje je do sada Vlada donela, ali moram da uporedim ove mere… Namerno sam sada govorio samo o onim merama koje smo pominjali zato što se one odnose na prosvetu, brigu i vaspitanje dece. Namerno sam o tome govorio zato što sam hteo da napravim jedan kontrast prema onim merama koje je donela Vlada. Vlada je uglavnom donosila mere koje su reaktivne i koje se bave time da bi trebalo povećati broj policajaca ili da bi se trebalo baviti oduzimanjem oružja. Mi nemamo ništa protiv toga. Mislimo da to možda nije loša ideja, ali ona ima svoje posledice, takođe, koje bi trebalo da opišemo i ja ću to uraditi.

Dakle, sa jedne strane imamo smanjivanje naoružanja, smanjivanje dostupnosti, posebno prema deci kojoj to naoružanje biva dostupno, a sa druge strane treba da bude ulaganje u prosvetu, poboljšanje uslova nastavnika, poboljšanje uslova u kojima đaci rade. To su dve ključne stvari o kojima mi želimo da pričamo.

To vam najavljujem za sledeći put kada budem govorio. Hvala vam puno.

PREDSEDNIK: Dve stvari, Lazoviću, prvo ste uradili stvar koja je potpuno neprihvatljiva na isti način kako je to uradio Zoran Lutovac – da lažno optužujete bilo koga da je kriv za nečiju smrt. To pristojni ljudi ne rade. To ne može da se opravda ni političkom borbom, ni obračunom. Kako god da se vi osećate, pošto ste se nešto i na emocije pozivali, možete vi da ne volite, da mrzite, šta god hoćete, ali to vam ne daje za pravo da se ponašate na taj način. To ste uradili. To ste uradili. Pričate – čovek je pao, ukazana mu je lekarska pomoć, ali krivi ste vi.

Dakle, to što vi radite je potpuno neljudski i to sam rekao i Zoranu Lutovcu i ponoviću svakome od vas ko to radi. U pravu ste, nažalost, nije prvi put. To stalno slušamo, a sutra ćemo da slušamo o tome šta je govor mržnje, šta je agresija. Pogledajte samo, poslušajte samo na koji način se vi ponašate.

Druga stvar, pitali su me dok ste završavali svoje opširno izlaganje iz stručnih službi, šta vam tačno znači ona opaska na početku, a kada ste rekli „jedna obična služba“? Šta to znači? Sa kojim pravom vi potcenjujete ljude koji rade u službama Narodne skupštine? Šta ste vi? Božanstvo zato što ste narodni poslanik, pa je neko za vas „jedna obična služba“, kako ste rekli?

Ljude koji vredno rade za svoju platu u našoj Narodnoj Skupštini da potcenjujete na taj način, a tako se odnosite prema svima.

Pravo na repliku.

MILENKO JOVANOV: Hajde, prvo ovo lično što je bilo. Nikada se nisam ni na koji način loše izražavao o tome što bolujete od astme, nego sam rekao da se previše uzbuđujete dok govorite pa vam treba pumpica. To je jedino što sam rekao.

Ono sa čim jesam polemisao, a vaša je bolest, to je alkoholizam. To jesam i to prihvatam odgovornost, pričao o tome kako ste uslikani, i to sami okačili, kako se valjate mrtvi pijani u sopstvenoj povraćki. Naravno, RTS to neće da prikaže i zato podržavam vaš zahtev za smenu RTS-a.

Evo ga kadar, evo Radomira Lazovića kako se valja u sopstvenoj povraćki. Dakle, katastrofalna jedna situacija. O tome sam govorio i to prihvatam i ako me za to kritikujete prihvatam kritiku.

Što se tiče dece predsednika Vučića, hajde prestanite više sa tim. Kažete – zašto on to spominje, pa zato što ste nosili vešala, 2018. godine ih je nosio Srđan Nogo, a sada ste ih nosili i na ovom protestu s tim što ste ga sada i okačili kao lutku na ta vešala.

Sad, ono što je interesantno, to je da ste prvo pričali kako BIA ubacila nekoga i da to ne zaslužuje nikakvu odgovornost. To je BIA ubacila, sada ćemo da je razotkrijemo, a onda kada se utvrdilo da je to njihova vendeta sa N1, e sada nam objašnjavaju da nema nikakve odgovornosti za tu lutku.

Pa ste sutradan objavili fotografiju Danila Vučića, gde je čovek slikan negde ovako privatno gde je bio i objavili ispod toga komentar - da treba da visi ispod lipe i on će da visi ispod lipe. Ko je to od vas ikada osudio? Nikad niko.

Za Milicu Vučić šta ste pisali, to je skaradno i neću da pričam. O Andreju Vučiću i o Danilu Vučiću, pa vaš lider govorio da treba da završe u šahtu kao Gadafi. Nikada se toga niste odrekli. O Vukanu Vučiću vaš ideolog Milovan Brkić priča tome da mora da se zaustavi, da mora da odgovara i da ne sme da beži i da mu se sudi detetu tada od koliko je imao možda dve, tri godine.

To ste sve radili. Nikada se toga niste odrekli i nemojte da izmišljate više, nego ostavite tu decu na miru i Vučićeva deca su deca i ostavite ih i ne spominjite ih više i ne možete pravdati to što je nekoliko puta rekao - mrtvu decu. Vučićeva deca Bogu hvala nisu mrtva deca, tri puta je ponovio da su to mrtva deca i umesto to da osudite vi, to pravdate, pa, svaka vam čast.

PREDSEDNIK: Reč ima Radomir Lazović.

RADOMIR LAZOVIĆ: Hvala, predsedavajući.

Dakle, samo da bude jasno da odgovorim prvo vama, mada ne znam kako vam odgovaram kada vi nemate pravo da govorite i da dobacujete, komentarišete i šta već radite, ali, šta ćete, trenutno ovom Skupštinom vlada čovek koji ne poznaje ili, ne, ne, greška, ne da ne poznaje, ne sumnjam ja u to, mislim da ste vi vrhunski stručnjak i poznavalac ovog pravilnika, Poslovnika i zakona, mislim da ga zloupotrebljavate, te onda hajde da odgovorim i vama mada znam da time doprinosim nastavku ove, ove, ovog igrokaza u kome posle svakog govora bilo kog poslanika vi sebi dajete za pravo da komentarišete poput nekog komentatora na fudbalskoj utakmici, poput ne znam čega, šta ste sebi umislili u glavu da možete da radite, očigledno je da imate neki kompleks veličine pa, mislite da je važno da se vaše mišljenje čuje kada bilo ko govori, pa ćete malo da dobacite ovde, malo da komentarišete ovde, ali hajde da stanem tu. Očigledno je da to sebi dozvoljavate. Upozorili su vas svi ovde. Rekli smo vam ne brojano puta da kršite član 100. Ali hajde da pustimo sada to iako konstantno, konstantno, konstantno kršite Poslovnik. No, dobro.

Da, vam odgovorim nešto za tu službu. Ja imam najveće poštovanje prema ljudima u ovoj službi. Ja imam malo drugačije poštovanje prema vašem radu ovde kao nekome ko smatram da bi trebao da bude na usluzi ljudima.

A, vaše poštovanje prema službi koju pominjete, najbolje ste pokazali prema platama koje ljudi zaposleni u Narodnoj Skupštini imaju. Evo ti ljudi ako mislite da ih ja ne poštujem, samo neka pogledaju kolika im je plata, jel može sa tim normalno da se živi i tu smo završili svaku priču o tome ko ih više poštuje ili manje?

E, sada, možda bih mogao tu i da stanem, pravo da vam kažem. Hvala vam. Odgovarati gospodinu Jovanovu nekako gubi smisao iznova i iznova. Hvala vam puno.

PREDSEDNIK: Da, obično je tako kada nema šta da se kaže.

Dve stvari, što se tog poštovanja tiče, vi ste te ljude nazvali – jedna obična služba i treba da vas je sramota zbog toga i na to sam vam ukazao da na to nemate pravo. Šta vi zamišljate da ste u odnosu na njih da bilo koga nazivate – jedna obična služba i poredite sa ljudima koji vam ništa nažao učinili nisu? Nemate pravo da ih tretirate kao političke protivnike, a tretirali, ne tretirali nemate pravo da ih potcenjujete i nipodaštavate.

Što se plata tiče, divna tema, uporedite plata današnje koje su u Skupštini ujednačene kao i u ostatku službe, državne službe, koja je cenjena i poštovana svuda, a ne kako vi kažete – jedna obična služba. Uporedite ih samo sa svojim vremenom, ovih vaših, tako je, uporedite malo te plate pa ćete da primetite da postoje znate neke razlike. Nekada vam je minimalna bila 15 hiljada dinara. Sada je preko 40. Prosečna vam je bila 320 i neki evro, e sad je već došlo vreme da pričamo o prosečnim zaradama od 800 evra.

(Tatjana Manojlović dobacuje.)

Što vi vičete? Vi ste ponosni na to svoje vreme? Jel tako? Jeste li ponosni na to vreme, gospođo Manojlović? Na to vreme ste ponosni i treba da budete ponosni jer je to najbolje i najlepše što ste mogli da pokažete.

Ako ćete samo da dozvolite, bez dobacivanja, da ja Lazoviću kažem ovo što ga je zanimalo. Tako da se između ostalog i po tome vidi, da ne vičete, kad me Lazović nešto pita, vi dozvolite Lazoviću da čuje odgovor koji željno očekuje, onda se između ostalog i po tome vidi uz sve drugo koliko ste ljudi iz skupštinskih službi, ali ne samo ovde nego i na svim mestima ostavili bez posla. Samo preko pola miliona. Znate kolika je tu onda bila plata? Nula. Nula dinara, nula evra, nula bilo čega. Te ljude koje ste ostavljali bez hleba ostavljali ste sa nulom.

(Tatjana Manojlović dobacuje.)

Pravo na repliku.

MILENKO JOVANOV: Vrlo kratko, samo zbog stenograma.

(Radomir Lazović dobacuje.)

Neću ni ja ništa da kažem, pošto je dobacivao kako je pala koncentracija pa zbog toga želi da završi izlaganje, zato što je meni pala koncentracija, ne mogu da ga pratim, samo da ostane zabeleženo da on upravo nije mogao ni da odgovori na repliku i da bilo šta kaže, da se vidi kome pada koncentracija, kome ne, a ko može da prati sednice. Prosto zbog stenograma, jednog dana kada se bude čitalo da ne ostane ne odgovoreno. Hvala.

PREDSEDNIK: Sada vi možete.

Borko Stefanović ima reč.

BORKO STEFANOVIĆ: Hvala, gospodine predsedniče.

Moram da kažem odmah na početku, u pokušaju da svi dođemo na temu o kojoj danas raspravljamo, pažljivo sam slušao sve ove dane o Srbiji koja prolazi kroz užasan šok, tragediju i tugu, i ta tuga, šok i tragedija nemaju nikakve stranačke boje ili bilo kakve druge, političke, nacionalne, niko ovde nije rekao da ste vi neka obična služba, to je vama lično upućeno, a ne službi Skupštine koja je časna služba, koja zaista za niska primanja radi.

(Nataša Jovanović i Veroljub Arsić: Ti si advokat?)

Jesam advokat. Advokat sam građana Srbije za razliku od ovog što dobacuje. Znamo čiji je. Ali, mnogo je važnije od toga to što…

PREDSEDNIK: Samo, ako možemo u tišini da saslušamo. Gospodin Stefanović je advokat građanina Lazovića.

BORKO STEFANOVIĆ: Ne, građana Srbije.

PREDSEDNIK: Građanina Srbije Lazovića.

BORKO STEFANOVIĆ: Građana Srbije, jer stručne službe rade časno posao. Niko ih nikada ovde ne bi uvredio. Siguran sam, ni kolega Lazović koji je vrlo precizno rekao da se vama lično obraća, ali ih jeste uvredila činjenica da su terani na kontramiting. To jeste činjenica, a nekako o tome se ćuti. Zašto to ne kažete?

PREDSEDNIK: Samo mi objasnite, ko je teran gde?

BORKO STEFANOVIĆ: To je uvreda za građane Srbije. Mnogo veća uvreda je to, nego da se ovde spinuje i prikazuje nešto što nije rečeno.

PREDSEDNIK: Samo objasnite, gospodine Stefanoviću, ko je teran bilo gde.

BORKO STEFANOVIĆ: Objasniću tokom izlaganja.

PREDSEDNIK: Da, da. Sad odmah objasnite.

BORKO STEFANOVIĆ: Dakle, anketni odbor koji ovde danas treba da zajednički napravimo…

PREDSEDNIK: Ipak ništa.

BORKO STEFANOVIĆ: … svi predstavnici građana Srbije, svi predstavnici bez obzira iz koje su stranke, bez obzira kakvi su pogledi ideološki ili neki drugi jeste jedini razuman, normalan čin narodnog predstavništva da utvrdi činjenice užasnih tragedija koje su nas udarile kao naciju, kao društvo i da da konkretne predloge kako iz te situacije da izađemo.

Svi to treba da uradimo zajedno. Svi oni koji su pomislili da je iko rekao, ili ne daj Bože pomislio da je neko sa ove, one strane neposredno kriv za ove tragedije, jako greši. Zna se ko je krivac. Krivci su neposredni izvršioci ovih gnusnih, krivičnih, kriminalnih dela. One ubice koje su povukle obarač su krivci. Zato nemojte ljudi pokušavati da kažete nešto što neko niko u ovoj Skupštini nije izgovorio, jer je to bestijalno tako nešto reći, ali vi ne razumete razliku između krivice i objektivne i subjektivne i političke odgovornosti. O tome se radi.

Razmislite poštovane kolege, ne krivica, odgovornost se nalazi u mnogo čemu što ovaj anketni odbor treba da istraži. On, lider većine, koji sedi pored ovog uništioca sedišta NATO-a u Monsu, on zna kako, je ovde lepo rekao nekoliko puta, lepo, precizno rekao, doduše netačno - šta će vama anketni odbor kada vi već sve činjenice znate, završen citat. Poštovana gospodo, građani Srbije, problem je što ne znaju sve činjenice, a evo šta ne znaju i šta anketni odbor treba da utvrdi.

Predložene mere ste vrlo iscrpno jasno, detaljno čuli od kolege Lazovića, one su odgovor na neprekidno danima traženja dajte nam mere, dajte nam predloge, kad čovek izloži mere i predloge kreću krici, kreću negodovanja. Zašto? Pa, nisu te mere stranačke, pa nisu te mere protiv ovog deteta ili onog deteta, naopako. One služe da se Srbija spašava, one služe ko god je vas lično optužio, ja to osuđujem, to sam rekao već, slušali ste me pažljivo, ne postoji odgovornost bilo koga od vas lično, niti ljudi u vrhu države za ono što je neko ubio decu. Molim vas.

Ono što je bitno da se kaže, a što izbegavate sve vreme zamislite, razmislite šta branite. Upitajte se kolege iz većine šta branite? Šta branite vi? Branite građanima da se bune i bore protiv nasilja, branite da se utvrdi odgovornost ljudi koji su kršeći zakone i pravilnike sopstvene institucije dozvolili deset, jedanaest godina da se nesmetano jezik mržnje, podela verbalnog nasilja, fizičkog nasilja, prosipa na sve građane Srbije, nebitno za koju stranku glasaju. Krivi su oni za to, odgovorni su za to što su to dozvolili svojim nečinjenjem, favorizovanjem.

Zaboravljate da ovo nije pitanje estetike, uopšte me ne interesuje ko šta voli da gleda, ne voli da gleda, ali ono što me jako boli i kao čoveka i kao roditelja, jeste da se to neprekidno ponavlja 11 godina, da se promovišu lažni heroji, da se promovišu kriminalci, da se dovode u situacije gde ih voditelji teraju da kažu da su za SNS, teraju ih i oni govore da su za SNS. Vas to treba da brine, ne mene. Vas to treba da brine.

Vi ne razumete da je anketni odbor najbolji pokazatelj kako će većina, kako ćete vi, da se odnosite prema nasušnoj potrebi ovog naroda da dođe do istine o tome koja je to bila streljana, ko je vlasnik ili je državna? Kako se zove osoba koja je dozvolila detetu od 12 godina da upucava pištolj? Ko je dozvolio da se to dešava nekoliko puta? Ko je dozvolio da se u školi ne pokrene postupak socijalni, pedagoški prema tom detetu? Ko je dozvolio ili propustio da učini da se prema ocu pokrene postupak procene njegove sposobnosti i odakle ocu više komada dugog naoružanja? Ko je i zašto i kakva je uloga MUP-a Srbije ili funkcionera MUP-a Srbije u toj streljani? To se traži da se razotkrije, a te činjenice još ne znamo, ali ćemo ih saznati.

Kao što ćemo saznati i zašto i kako je moguće da uz ogromne propuste i pored toga što je MUP podnosio krivične prijave, za ubicu iz Dubone i Velikog Orašja, molim vas, kako je moguće da taj čovek nije procesuiran? Kako je moguće da taj čovek nije dobio sudsku odluku o sopstvenom kršenju zakona, koji je jurio komšije kolcem, ubijao pse, udario policajca na dužnosti? Kako je to moguće?

Zašto je Viši sud u Beogradu dozvolio da Kristijan Golubović ne ide u zatvor, jer citiram – obavezan je da završi ugovoreni posao. Misli se inače na „Zadrugu“. Ili na „Farmu“, nisam siguran, imam tu stručnjaka koji je bio učesnik pa će on reći. Dakle, kako je to moguće? Kako je moguće da je sud doneo takvu odluku? Kako se zove sudija, zašto je doneo takvu odluku?

Anketni odbor nije tužilaštvo, anketni odbor nije sud, anketni odbor utvrđuje činjenice i daje predloge kako to da se reši. Kako je moguće da je tužilac u Mladenovcu pokrenuo postupak protiv rijalitija i protiv imenovanog Golubovića, a onda je taj tužilac sklonjen? Po čijem nalogu, zašto i šta se desilo ta tim pokrenutim postupkom. Kako je moguće da vi ne vidite ljudi, koje je jednako pogodila ova tragedija, koji ste i moji i ja sam vaš sunarodnik, kako je moguće da ne vidite da odbrana koju pokušavate sve ove dane i nedelje, govori o tome da vi ne razumete šta branite. Šta branite? Branite da se utvrde činjenice, branite to da imamo i dalje nasilje u medijima, branite to da se u našim medijima čuje prostakluk, psovka i isključivo jedna istina. Branite to što niko nijedan cvet nije zgazio na protestima, nijedan prozor nije pukao i neće. Branite to kada je neko zabrinut za svu decu u ovoj zemlji, da vi kažete – spominjete decu. Pa ne spominjemo mi decu ljudi, predsednik spominje decu.

Aleksa Šantić u grobu se prevrće. U grobu se okreće. Ne zato što neko koristi njegove veličanstvene večne stihove o tome kako će se boriti sa vama, Aleksa misli na neke dušmane ove zemlje, stare dušmane, rekao bih austrougarske dušmane i otomanske dušmane. Ljudi, nismo dušmani, mi smo svi građani ove zemlje, nikog ne mrzimo, ničija glava ne sme da se dotakne, a ne da ode, ničija. Ničije dete se neće dodirnuti u ovoj zemlji. Ja vam kažem, ako nastavite ovako, to je vaše pravo, ako nastavite da bagatelišete i anketni odbor i nadam se uspešan rad odbora koji mora da utvrdi sve ove stvari, ako taj izveštaj odbijete da usvojite i da ga podržite na samom anketnom odboru, što je moguće i to je vaše pravo, time ćete ispisati anale kako kaže predsednik neću reći čega, ali jednu divnu dodatnu biografiju vaše stranke. Zato što ste pokazali da vas istina ne zanima, da vas ne zanima utvrđivanje odgovornosti, da govorite da su svi krivi, ako su svi krivi onda niko nije kriv.

U ovom zemlji moramo da odvojimo od onoga ko je krivac, ko je odgovoran od onoga što vi radite. Branite na odbranjivo, pokušavate da ovo svedete na lični, politički obračun. Ne vidite huk i ne čujete sa ulica gradova Srbije gde će nas ta divna, mirna reka odvesti, ne znam, ali znam da nas neće odvesti u nasilje, neće nas odvesti u nasilno rušenje vlasti, zato što kako kaže naša epska divna narodna pesma, da je parafraziram „Usta, narod kao i zemlje trava“, a vi ignorišite, stavite tamne naočare, ne gledajte ovu muku i ovaj vapaj i traženja odgovornosti koja nije vaša lična i ostaćete u mraku, ali Srbija neće nikad, jer se mrak mrakom ne pobeđuje, već svetlošću.

PREDSEDNIK: Dobro. Znači, vi podržavate formiranje anketnog odbora? Da. Što se onda vaša poslanička grupa izjasnila protiv? Nije mi jasno.

Šta je povreda Poslovnika?

Samo ko hoće povredu Poslovnika neka se prijavi za reč i neka mi signalizira da mogu da uradim.

Po kom osnovu? To je Poslovnik? Dobro. Hajde onda prvo vi.

MIODRAG GAVRILOVIĆ: Reklamiram povredu člana 106. stav 3. – za vreme govora narodnih poslanika ili drugih učesnika u pretresu nije dozvoljeno dobacivanje, odnosno ometanje govornika na drugi način. Ja bih vas zamolio, predsedniče Narodne skupštine gospodine Orliću, da opomenete poslanika Vladimira Orlića zato što je dobacivao gospodinu Borku i prekidao ga dok govori.

PREDSEDNIK: Ovo je bilo skoro na nivou duhovitosti ovog Zorana Lutovca, ne znam da li ga poznajete.

Da li treba da se glasa?

(Miodrag Gavrilović: Da.)

Dobro.

I vi po Poslovniku?

DEJAN BULATOVIĆ: Poslovnik, član 104. Moram da kažem da gospodin iz poslaničke grupe Ujedinjeni ovde je držao neko predavanje i pokušao je da sve poslanike svrsta u nešto što ne može da se nazove poštovanje Poslovnika i Skupštine.

Sramota je da čovek koji najmanje može da priča o moralu drži nama ovde predavanje i da nama daje smernice kako bismo mi trebali da se ponašamo i kako bismo mi smeli i trebali da govorimo, kada je u pitanju anketni odbor i kada je u pitanju stav većine ili naravno svih drugih poslanika.

Čovek koji je najmizerniji, u moralnom smislu – mene je sramota, ograđujem se od toga i to nije stav poslanika, nego je stav najnemoralnijeg čoveka u Srbiji. Hvala vam.

PREDSEDNIK: Ni za to, pretpostavljam, ne treba da se glasa?

Dobro.

Pravo na repliku, Milenko Jovanov.

MILENKO JOVANOV: Vidite, mi smo sada slušali jednu tiradu u kojoj je svašta rečeno, pa se onda onako ogradilo od onih koji prozivaju decu, od onih koji optužuju nekoga da je kriv za nečije ubistvo, smrt, itd.

I sve to ne bi bilo sporno da svega 15, 20 minuta pre od predsednice njegove poslaničke grupe nismo dobili optužbu da smo krivi i za to što su se juče dva dečaka udavila na Adi Ciganliji. Pre 20 minuta. Pre 20 minuta ste nas i za to optužili, sram vas bilo. Dokle? Dokle ćete smrt koristiti kao platformu za politiku? Dokle?

I drugo pitanje je – šta branimo? Pa branimo Srbiju u kojoj neće smrt da se zloupotrebljava za političke svrhe. Branimo Srbiju u kojoj će narod, a ne ambasade da odlučuju ko će da bude na vlasti, a ko u opoziciji. Branimo pravo i onog naroda koji neće na ulicu da kaže šta misli na izborima, a ne da se ulicom dolazi na vlast i da kaže – ju, vidi koliko nas se skupilo. Pa da, i to je manji deo od onoga koliko vas je bilo na prošlim izborima kada se sve prebrojalo i glasali ste za Ponoša ili Biljanu Stojković ili ne znam koga već. Manji broj. Ali, imate pravo da protestujete, imate pravo da iskažete svoj stav, to vam niko ne osporava. Niko nema, huk ne čujemo. Čujemo, i? Treba mi sada da organizujemo drugi huk, pa da vi onda kažete – evo i drugi huk. I šta s tim?

Znači, pravo da narod Srbije bude slobodan i da odlučuje kako će ova zemlja da se vodi i ko će da je vodi, e to branimo, i za to ćemo se boriti kako god znamo i umemo, jer je to najveća vrednost vlasti Aleksandra Vučića, to što se više dnevni red sednica Vlade ne nosi u ambasade na odobravanje, kao što je bilo u vreme kada ste vi bili na vlasti. Znači, to je najveća vrednost. I da nam ambasadori ne sastavljaju vlade zajedno sa tajkunima. Tajkuni neka rade svoj tajkunski posao, ambasadori svoj ambasadorski, a narod Srbije je suveren da odluči kako će Srbija da se vodi i ko će da je vodi. Hvala vam.

PREDSEDNIK: Hvala.

Dva minuta.

BORKO STEFANOVIĆ: Hvala, gospodine predsedniče.

Kolega iz većine je u pravu da treba građani da odlučuju o svemu i da su građani suveren u svakom smislu i ja mislim da tu nije ništa sporno i takođe da ne treba Vlada da sastavlja dnevni red, ne daj bože, u nekoj ambasadi, što se možda dešavalo, ja mislim da nije, ali znam da je vaš ministar rekao da ni on ne zna svoj dnevni red, jer se sada dnevni red sastavlja na Andrićevom vencu, a ne u nekoj ambasadi, što mislim da je podjednako štetno, ako mislimo da imamo Vladu uopšte. A onaj što kažete da ima crvena usta, crvena usta, pa ga vređate, što se tiče toga, branićemo uvek Srbiju koja će na izborima da odlučuje o svojoj budućnosti i svojoj sudbini.

Tako je, branićemo Srbiju koja će to da postigne na pravim, slobodnim izborima, a ne na izborima koji liče na izbore samo u svom nazivu. Jeste, učestvovali smo, jer je bilo za Srbiju štetno da toliko ličite na Pjongjang, toliko da ličite na Pjongjang da vam je neprijatno. I kažete – sad mi treba taj huk da organizujemo. Ja vas pozivam, organizujte svake subote vi vaš skup, svake subote ga napravite. Mi ćemo petkom, vi subotom, pa da vidimo tu logistiku i taj haos koji ćete nastaviti da izazivate u ovoj zemlji, da ljudi koji su tamo, pod onolikom kišom, napuštali govor vašeg predsednika, koji donosi odluke, sa vrhom stranke kojoj više nije predsednik, to mi je isto nejasno, u kom svojstvu se on nalazi tamo. Znači, abdicirao čovek, sedi tamo i donosi odluke. Ali to je manje bitno.

Ako prihvatate unapred da anketni odbor treba da dođe do istine, da da predloge, ako prihvatate unapred da tim u tom radu anketnog odbora, vi nećete braniti vlast, ali nećete braniti ni odgovorne za ono što se desilo, onda ćete možda i vi biti na dobrom putu da shvatite da se Srbija definitivno promenila. Definitivno je stvar krenula u pravcu normalnosti, mira i kontranasilja. Neće biti, ljudi, nasilja, neće biti mržnje, neće biti takvih situacija, neće. Sa bilo koje strane, odmah da vam kažem, odmah da vam kažem. Ta vremena su završena. Svaki batinaš, svaki čovek koji je blizak vašim strukturama sada će morati sedam puta da se zamisli da li nekom da prospe glavu u Kruševcu. Zato što će odgovor građana biti još masovniji.

Sve što kažete, sve do sada ste, nažalost, pokazali da još uvek ne razumete. Ljudi, dešava se nova slobodna Srbija napolju i to će se desiti na kraju tako što će na normalnim demokratskim izborima vlast građana biti potvrđena, a pre toga morate ispuniti zahteve građana, zato što su to zahtevi normalnosti, mira i normalnog života u budućnosti, ne stranački. Vi prkosite i negirate dostojanstvenom licu Srbije, ne strankama, vi to ne razumete, vi negirate roditeljima, studentima, ljudima koji su ućutkani 11 godina, koji najzad traže normalnost. To vi negirate. Hvala.

PREDSEDNIK: Da, da, da, ovo su bili užasi diktature. Tri minuta i 45 sekundi. Svaka čast, svaka čast. Ala je vama teško. Koliko vi patite, au.

Pravo na repliku.

MILENKO JOVANOV: Naravno, simbol tog nenasilja je lutka obešenog predsednika Vučića na vašem protestu, to je simbol. To je najbolji pokazatelj kako vi zamišljate tu slobodu i tu demokratiju, koju, kad vas slušam, ja ne znam ko će tu vašu slobodu i demokratiju kad dođe da preživi. Veoma mali broj ljudi će dočekati možda nekakvu promenu novu sistema.

Kažete, napuštali govor, odlazili sa govora. Pre toga ste nam pričali kako ljude držimo u torovima i kako ljudi ne mogu da odu sa našeg skupa u Pančevu i da je to sve tako organizovano da niko ne može da ode. E, sada tako jedna organizovana stranka neće organizovano da pusti ljude ili ne znam ni ja šta, nego su oni napuštali govor.

Dogovorite se, da li zadržavamo, imamo redare koji ne daju ljudima da odu, ili tu svako može da dolazi i odlazi kako hoće? Hajde, da utvrdimo to samo kako je bilo, kako vi to vidite, pa ću vam ja reći kako je bilo stvarno.

Najzad, pričate dalje o nasilju i o tome kako vi nećete prihvatiti nasilje. Opet se desila jedna stvar. Morate biti češće u sali. Tu ispred vas sedi jedan čovek koji je ponovo zakazao šamaranje, samo ne u ovoj sali zato što voli dostojanstvo i poštuje dostojanstvo ovog doma, nego negde. Nije mi rekao gde. Ekselencija njegova koja će da me šamara. Pozabavite se time u vašim redovima. Previše je nasilja kod vas, previše je mržnje i gneva kod vas.

Mislim da su to posledice političkih izjava koje daju vaši lideri i Tvitera i medija koji vas prate, jer oni podižu tu temperaturu do pucanja i otuda sve to tako. To je vama postalo normalno, to nema nikakve veze.

Najzad, to da vi nama kažete da mi ne razumemo šta je dostojanstvo. To je uvreda. Vi razumete šta je dostojanstvena Srbija, mi ne razumemo. Šta smo mi, nedostojanstveni. Mi nemamo dostojanstvo. Ljudi koji nas podržavaju nemaju dostojanstvo. Evo, koleginica dobacuje, nemate i potvrđuje. Hvala vam što tako mislite o nama. Hvala što tako mislite o skoro dva i po miliona građana Srbije koji su glasali za predsednika Vučića. Hvala vam na tome.

Vi mrzite i prezirete sopstveni narod zato što vas ne podržava. Vi prezirete i te ljude koji vam dolaze iz Kikinde, Sombora, Subotice, Vranja, koji vam dolaze na te vaše proteste i šetnje, jer i oni nisu dovoljno fensi, in i iz kruga dvojke. Vi ste se zatvorili u jedan uski krug lažne elite. Sami ste sebe tom elitom proglasili, sami sebe zaplićete, sami sebe rasplićete, uživate u tome. Neka vam je alal.

Nećete vi bez izbora diktirati kako će izgledati Srbija. Taj uski krug dvojke i umišljena elita neće odlučivati bez izbora. Kada narod, taj prosti narod, kako ga doživljavate i mrzite, bude vama dao pravo da upravljate ovom zemlju, onda ćete odlučivati. Do tada možete samo da mrzite. Hvala.

RADOMIR LAZOVIĆ: Hvala predsedavajući za reč.

Želeo sam da objasnim par nekih stvari koje su ovde izrečene, pre svega bih hteo da objasnim ovo vezano za službu. Zahvalio bih se gospodinu Borku Stefanoviću što je vrlo lepo objasnio šta sam mislio time da kažem.

Pokušao sam da budem precizan da objasnim da mislim ovde na predsedavajućeg koji bi jednako kako je na usluzi vladajućoj većini trebalo da bude na usluzi i opoziciji, dakle da predstavi jednu službu koja bi trebalo da bude efikasna, da nam pomogne u najboljem mogućem radu, da utiče na to, da eventualno ako imamo neki problem, da možemo da ga rešimo i slično.

Onda je došlo do toga da sam optužen da ja imam neko nepoštovanje prema službenicima ovog doma. Ne znam kako je do toga došlo, ali kao što često biva reči koje govorite vam se često okrenu i zapravo budu neka vrsta šlagvorta za ono što želim da kažem.

Evo, recimo ti ljudi u službi mogu da razmisle, kada je bio ovde na dnevnom redu budžet, ko je podneo amandman da se njihova osnovica plate izjednači sa onom u ministarstvima i drugim javnim službama? Zeleno-levi klub, dakle, moja poslanička grupa je podnela amandman da ovi ljudi dobiju veću platu.

Kako onda to mi ne poštujemo neke ljude, a uostalom ti ljudi znaju da kada god im se javimo na prolazu, gde god se sretnemo, dobiju ne samo poštovanje, već i uvažavanje za sve ono što rade, a ovde smo i o tome govorili. Mi smatramo da ova služba u ovom domu radi vrlo dobro, mnogo bolje od političkih zastupnika zato što njihov vredan rad i trud na kraju biva izvitoperen u to što dolazi sa mesta predsedavajućeg. To smo objasnili. Ne moramo se više vraćati.

Da objasnimo jednu drugu stvar. Predsednik većine kaže, meni je pala koncentracija pa nisam mogao da nastavim svoje izlaganje. Ja mislim, ja ne tvrdim za sebe da sam neki superheroj, poput predsednika, ja ne tvrdim za sebe da mi ne pada koncentracija. Vi gospodine možete na moje mane da dodate još neke stvari. Vidim da verno pratite fotografije sa mojih društvenih mreža. One su sve otvorene. Ja sam godinama izložen ovakvim napadima, od 2016. godine kada ste imali veliki broj različitih slika, podmetačina i svejedno.

Dodajte na moje mane da nekada i spavam, dodajte na moje mane da ima astmu. Možete dodati još jednu stvar, nekada nešto i zaboravim, a nekada zaboravim i tako jednu veliku stvar kao što je to da ovde imamo u ovom domu, u ovoj Skupštini narodne poslanike koji su učestvovali u rijalitiju, u Farmi, to sam potpuno zaboravio, uopšte nisam ni jednom to pomenuo. Ja se svima izvinjavam.

Pa kada već imamo vrhunske poznavaoce ovog skaradnog i najgoreg mogućeg programa, pa zar nije mogla ta osoba da nam predstavlja izveštaj REM-a. Ja, doduše sada razumem zašto ste vi lično vezani za to da branite ove programe u kojima se nasilje promoviše, to mi je potpuno jasno. Nekako mi je promaklo. Toliko ste stvari radili da mi je ovaj promakao iz vidokruga. Ja se izvinjavam i vama, izvinjavam se i građanima što se nisam detaljnije bavio time da narodni poslanici učestvuju u najprizemnijim programima u kojima se promoviše nasilje, agresija, sukobi, u kojima se objašnjava kako najbolje ubiti čoveka, u kojima jedni druge napadaju, dave, napadaju žene, napadaju maloletnice.

E, u takvom jednom okruženju, vam draga gospodo, bivaju, bivstvuju narodni poslanici vladajuće većine. Vi meni recite onda da li je to normalno i da li je to sistem koga ima, sistem koga nema, da li je sistem zakazao ili nije? Čoveče, doveli ste sebe do toga da učestvujete u tome aktivno. Drugi ste bili na super finalu, super heroji rijalitija, super heroji Farme, Parova, gde ste sve bili ljudi. Zaustavite se, recite pogrešili smo, to je pogrešno što smo uradili. Ali, dobro, makar znamo zašto tako živo i snažno branite i „Pink“ i „Hepi“ i nasilje koje dolazi sa ovih kanala. Namerno mu ime nisam rekao, tako da bih vas zamolio da se ne igrate sa time da dobija nekakve replike ili nešto slično.

Dakle, hteo sam još nešto da vam kažem, da vam ukažem na to kako izgleda briga za tešku situaciju u kojoj se nalazimo. Zamislite, premijerka koja je jedan dan nakon ovih tragičnih događaja zna da sistem nije zakazao, a utvrdili smo da to nije mogla znati, šta ona radi? Ona pokreće sistem taj koji joj nije zakazao zato što zna da taj sistem zapravo radi za nju i da u senci ovih tragičnih događaja dok su građani u šoku, dok traju protesti i ljudi su u mislima na drugoj strani, država odlučuje da progura dva zakona koja će sebi bliskim tajkunima napraviti neverovatno veliku korist.

Privatizacija Srbije, privatizacija prirodnih dobara, poput nacionalnih parkova Kopaonik, Đerdap, Tara, Fruška Gora i javnih preduzeća se dešavala u senci ovoga. Mislim da bi ovo trebalo da bude deo anketnog odbora, da vidimo kako koristite to što pažnja ljudi je otišla na neku drugu stranu, pa ste na brzinu hteli da ubacite privatizaciju javnih dobara. Moram da kažem i to sam vam obećao da ću uvek reći kada je nešto dobro, dobro je što ste povukli taj zakon. Hoćete, hvala? Hvala vam što ste povukli taj zakon, ali ljudi ima i ovaj drugi zakon koji bi takođe morali da povučete zato što se donosi u senci ovih tragičnih događaja, a to su izmene Zakona o planiranju i izgradnji.

Predlog koji ste stavili predviđa ukidanje naknade za konverziju zemljišta, ljudi. Do sada je postupak konverzije se regulisao naknadom koju su vlasnici plaćali da bi obezbedili pravo svojine nad parcelama, što je preduslov za izgradnju na tim parcelama. Ukidanje ove naknade predstavlja legalizovanu pljačku javne svojine za račun najbogatijih. Jel bi to mogla da bude možda takođe i tema ovog anketnog odbora koji je danas na dnevnom redu? Mislim da bi možda mogla, ali evo, neka utvrdi to anketni odbor kada se sastavi, pa kad bude razgovarao o tome šta bi još trebalo da se uzme u obzir. Ne kažem, možda i ne treba, ali to je kontekst u kome Vlada donosi odluke. Vlada dan nakon tragedija donosi odluku da ovaj zakon stavi na dnevni red.

Savet za borbu protiv korupcije ukazao je da je ova promena protivna javnom interesu i Ustavu Republike Srbije.

Dakle, imamo nešto što je očigledno kontraverzno, odredba zakona. Znači, Ustavni sud ove zemlje nazvao je odredbe Zakona o planiranju i izgradnji kao nešto što nije u saglasnosti sa Ustavom Republike Srbije.

Ovo je odluka Ustavnog suda. Privatizacija ne podrazumeva prodaju zemljišta subjekata privatizacije, bez obzira na obim, vrstu i titulara prava na zemljištu, već samo promenu vlasništva nad društvenim, odnosno državnim kapitalom u ovim subjektima, te je sledstveno tome neustavna odredba kojom je omogućena konverzija prava korišćenja u pravu svojine na građevinskom zemljištu bez naknade.

Kako to nazivate vi, ljudi? Kako nazivate to da u senci ove tragedije gurate zakone koji treba da obezbede korist vašim tajkunima?

Da se podsetimo šta ste još radili u senci te tragedije. Samo par sati nakon što su prošli dani žalosti napali ste Savski nasip. Pokušali ste da ga bušite protivzakonito. Vaš gradonačelnik Aleksandar Šapić, koji je napravio potpuni haos u saobraćaju grada Beograda, je pokušao da izbuši nasip koji nas sve štiti.

Sada će Milenko Jovanov ustati i reći - to nije tema, to nije tema, ali, gospodine Jovanov, ja mislim da ovo zaista jeste tema zbog toga što se u ovakvom jednom okruženju donosi odluka o ovom anketnom odboru.

Mislim da je važno da razumemo kako funkcioniše naša vlast. Vi se možda nećete složiti i ja to mogu da poštujem, možda ćete reći – hajde da suzimo stvari, hajde da time uopšte ne bavimo, ali moram da vam ukažem da su to važne odluke koje se dešavaju u senci ovih tragičnih događaja, a za koje vi zapravo nemate nikakvu ideju da bi možda trebali da stanete.

Evo još jedan poziv šta možete lako da uradite, a da je dobro. Povucite ovaj predlog. Hajde da o njemu pričamo kasnije, kada dođe na dnevni red nešto što bi moglo da se u malo većem miru i sa malo manje emocija razgovara.

Nemojte da se smejete. Ovo su važne stvari. Smejali ste se i kada su moje kolege govorile o Savamali i rušenju, koje je organizovao tadašnji gradonačelnik Beograda Siniša Mali.

U tom kršenju zakona poginuo je čovek. U tom kršenju zakona oteti su ljudi. To nisu smešne stvari. Ovo je jako važno zbog toga što se u takvom kontekstu nepoštovanja zakona, vladavine prava mi nalazimo danas i zato je važno da podnesu ostavke ljudi čije ostavke tražimo zbog toga što nam je potrebno da napravimo red sa ovim stanjem u kome se danas nalazimo.

Hvala vam.

PREDSEDNIK: Svaki put sve bolje.

Samo da vam kažem, vezano za ovo učešće u programima za koje ste napali valjda nekog od poslanika, da li ste vi svesni da je u istom tom programu učestvovala ona vaša zvezda što je bila na bini u subotu?

Doveli ste čoveka koji je u identičnom programu učestvovao koji vi sada napadate i taj vam je govorio da je protiv nasilja i protiv tog rijalitija itd, a aplaudirao mu iz publike onaj koji je, između ostalog, taj skup i finansirao, po vašem priznanju, koji je te i takve programe doveo u zemlju i uzimao pare na njima.

Vi ste, ljudi, neverovatni.

Povreda Poslovnika, Marijan Rističević.

MARIJAN RISTIČEVIĆ: Dame i gospodo narodni poslanici, poštovani predsedavajući, član 107, povreda dostojanstva.

„Nemoj slučajno da se igrate, da mu date reč“. Da li je tako bilo? Otprilike, to je neka vrsta pretnje.

Nesvršeni student sa 43 godine života očigledno je mislio na mene i aludirao da sam bio na „Farmi“, što je činjenica „Farma 3“, samo je pogrešio, ja tada nisam bio narodni poslanik.

U toj „Farmi 3“ su bili, recimo, Aleksandar Aca Ilić, Eva Ras i Zorana Pavić. To su daleko bolji ljudi od njega, usudiću se to da kažem, gospodine predsedavajući. Dakle, vredni pažnje, za razliku od njega, koji je očigledno neka vrsta društvene štete.

Kada neko sa 43 godine ni fakultet nije završio, zameri nekom poljoprivredniku zašto je učestvovao na „Farmi 3“, pri tome to je moja profesija, tamo sam hranio životinje, mogu sledeće da kažem. Za razliku od „Farme 3“, gde su učestvovali ljudi koje sam već pomenuo, on ne bi mogao da ispuni uslove zato što takvih tamo nije bilo. Toliko loših ljudi na toj farmi nije bilo.

U toj situaciji ja nisam bio narodni poslanik. To je bio Nenad Čanak kada je učestvovao u „Velikom bratu“. On je učestvovao u rijalitiju „Veliki brat“ kao narodni poslanik. Dakle, ja nisam imao nikakvu funkciju, nego sam tamo bio isključivo kao profesionalac. Znači, poljoprivrednik koji je učestvovao na „Farmi 3“.

Za razliku od njega, u životu sam proizveo stotine hiljada tona hrane. Čovek koji nije kućicu za papagaja napravio, ovde je zapretio da mi ni slučajno ne date reč i zato ja mislim da je povreda dostojanstva.

U SAD ovaj čovek bi bio strani agent. Dakle, naš Zakon o finansiranju političkih aktivnosti kaže da politički subjekti, a oni to jesu, ne mogu biti finansirani iz inostranstva, ni od pravnih, ni od fizičkih lica i to se smatra stranim agentom. Za razliku od njega, koji stalno napada državu, ja branim državu Srbiju od ovih stranih agenata koji govore.

PREDSEDNIK: Da li treba da se glasa?

(Marijan Rističević: Ne.)

Ne glasamo.

Član 103. primenjujemo, pravo na repliku.

MILENKO JOVANOV: Nekoliko stvari samo. Prvo, apsolutno sam saglasan da se anketni odbor bavi temom Savskog nasipa, jer mi je jako stalo do toga da vidimo ko je na Savskom nasipu sprovodio nasilje, ko je napadao policiju, a ja vas molim, gospodine Lazoviću, da citirate ovde da svi čuju šta je ono što ste rekli policajcu.

Dakle, citirajte. Verujem, kada ste to rekli, da se ne stidite toga.

Sve to što ste rekli…

(Narodni poslanik Aleksandar Jovanović dobacuje iz klupe.)

Predsedniče Ćuto, izvolite?

A zanemario sam uticaj Ćute Jovanovića? I Ćuta Jovanović je bio prisutan.

Interesuje me šta je Lazović rekao policajcu.

(Aleksandar Jovanović: Ja kad budem predsednik, ti ćeš biti kafe kuvarica.)

U varijanti u kojoj si ti predsednik, ja ću da budem bilo šta. Kakva kafa kuvarica?

(Aleksandar Jovanović: Ti i jesi bilo šta.)

Tako je.

Predsedniče, dali ste mi reč, nemoj da me prekidate.

(Aleksandar Jovanović: Šta god treba, to si.)

Tako je.

(Aleksandar Jovnović: Ti si sve što treba da budeš.)

Predsedniče, nemoj da me prekidate.

A danas niste više predsednik? Šta ste danas?

Da li ste neku drugu ulogu za danas odlučili?

(Narodni poslanik Aleksandar Jovanović dobacuje iz klupe.)

Dobro je. I, šta ćemo sad sa tim?

Da li ste završili?

Hajde sada lepo se smirite, dišite duboko… Nemojte disati duboko, jer morate da izdišete onda, a posle će pola poslanika oko vas da se napije. Dakle, polako. Smirite se. Nemojte dobacivati. U sali ste.

Promenili ste majicu. Čestitam. To me raduje.

Pustite me sada da govorim. Da li je to u redu?

Hvala.

Dakle, gospodine Lazoviću, što se Savskog nasipa tiče, citirajte sami sebe, molim vas, da čuju ljudi šta ste rekli policajcu.

Recite nam kakve veze sa nasiljem ima… Evo, ovome smo se smejali. Videli smo vas u ovim kariranim pantalonicama na jednom protestu ispred Skupštine grada Beograda. Evo zastave „Ne davimo Beograd“, zastave razne. Tada ste flašom vode ili čega već gađali policajca. Kakve to veze ima?

I to treba da istraži anketni odbor u kontekstu onoga što ste pohvalili kolegu Aleksića koji je napravio jedan širi apsekt cele priče i rekao da treba da se sve živo tumači kakvog uticaja ima na društvo od ne znam ni ja kada. Dakle, u tom kontekstu da procenimo i ovo kako ste flašom vode, evo, baš ovakvom kakvu sada koriste, gađali policiju ispred Skupštine grada Beograda. Ima snimak. Dakle, mogu da vam pošaljem, ako želite, i da to vidimo.

Dakle, sve to da se istraži nemam nikakvih problema. Saglasni smo i glasaćemo za anketni odbor, a drago mi je što dajete novi materijal u kome ćete i vi biti tema obrade.

Hvala.

(Miodrag Gavrilović: Poslovnik!)

PREDSEDNIK: Povreda Poslovnika, Miodrag Gavrilović.

MIODRAG GAVRILOVIĆ: Član 107. stav 2. Na sednici Narodne skupštine nije dozvoljeno neposredno obraćanje narodnog poslanika drugom narodnom poslaniku.

Gospodine Orliću, i vi i ja vidimo da postoji određena fiksacija gospodina Jovanova prema Ćuti, odnosno gospodinu Jovanoviću, tako da vas molim da sledeći put reagujete.

Prosto je neprimereno da svi slušamo privatne ljubavne izlive ili šta već.

PREDSEDNIK: Da ne slušamo kada Ćuta viče iz klupa? Pa, ja bih bio najsrećniji da je to moguće, ali on kako uđe, on počne da viče iz tih klupa.

(Aleksandar Jovanović: Ja vam kvarim sreću!)

Čujete to i sami?

Evo sad opet viče.

Šta ja sad da radim? Ukažem jednom, ukažem dva puta, zamolim čoveka jednom, pet, deset puta.

(Miodrag Gavrilović: On je dobio opomenu.

Ako ništa drugo ne pomaže, ja i opomenu izreknem, ali šta još čovek da radi da bi Aleksandar Jovanović počeo da se ponaša pristojno i da ne viče? Šta još da radi čovek?

Vi ako budete imali neku dobru ideju, imate, što se mene tiče, odrešene ruke i da dođete u bilo kom trenutku i da je podelite sa mnom.

Dajte predlog šta da radimo, a da neki efekat pozitivan proizvede kod Aleksandra Jovanovića Ćute, pošto, kao što ste videli, ne pomaže ništa. Čovek kako uđe, počne da viče i to je to.

(Miodrag Gavrilović: Vidite da je to dvosmerna ulica. Ljubav je dvosmerna ulica.)

Šta kažete? I vi osećate ljubav? E, svašta.

Dobro. Čudo ste.

Evo, Ćuta Jovanović traži nežnost. Vi ste tu smejete. Kažete da osećate ljubav. Kad biste samo mogli da da budete ozbiljni, i jedan i drugi.

Čeka na reč Andreja Savić.

Svašta će čovek ovde da vidi, a da se nije nadao da je u Narodnoj skupštini moguće.

Izvolite.

ANDREJA SAVIĆ: Poštovani predsedavajući, dame i gospodo narodni poslanici, tok višednevne rasprave pokazao je da je pitanje anketnog odbora ne samo logično, već i neophodno imajući u vidu stepen društvene opasnosti koji je kao retko kada ustalasao javno mnjenje, probudio emocije i pokrenuo širok front da treba nešto učiniti kako nam se ovakve tragedije ne bi događale i u budućnosti.

U danima tuge i bola, ja lično i svi mi, duboko saosećamo sa porodicama nevinih žrtava, a na Narodnoj skupštini je da u okviru svojih ovlašćenja da svoj doprinos u prevazilaženju nacionalne katastrofe koja nas je zadesila.

Ovde nije bitno ko je prvi pružio ruku, opozicija vlastima ili vlast opoziciji. Bitna je saglasnost da se ide na formiranje anketnog odbora, što je po meni ispravan mehanizam demokratije.

Mislim da tragični događaji nisu samo stvar bezbednosne politike države. One su, po meni, interdisciplinarnog karaktera. To je i pitanje prava, tradicije, sociologije, psihologije, morala, etike, obrazovanja, zdravstva, komunikologije, politikologije. Jednom rečju čitavog modela državnog ustrojstva i postojeće empirijske realnosti u kojoj živimo svih ovih turbulentnih godina.

Tragični događaji koji su bili okidač da se svi usmerimo ka sagledavanju mentalnog stanja nacije nisu specifika samo ovog prostora i nisu se tek sada pojavili.

U pripremi za ovu diskusiju ja sam malo analizirao i pregled na međunarodnom planu svih ovih pojava i interesantno je da je takvih pojava, recimo u Evropi, bilo ne malo, čak i u razvijenim državama građanske demokratije.

Dakle, toga je bilo i ranije i stoga ne treba politizovati tragediju u pokušaju stvaranja kritične mase, kako bi se vaninstitucionalnim mehanizmima, zloupotrebom narodnih emocija išlo ka promeni vlasti.

Ovakve tragedije treba da budu povod ujedinjenja čitavog naroda i traženja rešenja u cilju prevazilaženja postojeće situacije, a ne da budu dodatni generator produbljivanja podela u političkom životu, jer tu, po meni, neće biti pobednika, već samo poraženog, a to je narod i perspektiva države u prelomnim geo-političkim trenucima u kojima se svi nalazimo.

Ako se eliminišu pojedine politizovane diskusije koje su svojstvene pred političkim društvima, ispod su donjeg praga kulture dijaloga, rekao bih da smo ovde čuli i korektne stručne, argumentovane i konstruktivne ideje, mišljenja i sugestije.

Mislim da je to i dobra polazna osnova za predstojeći rad anketnog odbora koji bi trebalo da sublimira sve aspekte tragičnih događaja.

Ono što je karakteristika u danima iza nas i pred nama je fokus države i naroda da se kompleksnost tragičnih događaja prevaziđe.

Preduzete mere nadležnih državnih institucija su prema međunarodnim standardima bile blagovremene, o čemu su se pozitivno izjasnile i neke ključne članice Međunarodne zajednice. Nadležne institucije iz obrazovnog, zdravstvenog, policijskog i drugog sistema, uz direktno uključenje roditelja i njihovih preporuka, počeli su da oblikuju buduće modele ponašanja.

Percepcija tragičnih događaja je možda po prvi put okupila sve relevantne subjekte i to može predstavljati putokaz za budućnost. Na delu su brojni stručnjaci, službena lica, nevladin sektor, javno mnjenje. U tom kontekstu ovaj anketni odbor, uprkos žestokoj političkoj polarizaciji, može i svakako treba da pošalje jedinstvenu poruku o tome da i u parlamentu možemo biti zajedno posvećeni ovom problemu i da se na ovom pitanju ne bi smeli da delimo.

U definisanju i kvalifikovanju tragičnih događaja čini mi se da treba poći od utvrđivanja činjenica, dijagnoze stanja, uz uključenje verifikovanih stavova i naučnog i stručnog karaktera.

Posle mesec dana od tragičnih događaja uočavaju se brojne okolnosti u smislu uzročno-posledičnih veza i sagledavanja onoga što nas je sve zadesilo i što nas može usmeriti ka bližoj i daljoj budućnosti.

Bez pretenzija da namećem lične stavove, otvorio bih neka pitanja i dileme koje su bile prisutne u diskusijama, jer to može biti jedan od mogućih metodoloških puteva u predstojećem radu anketnog odbora.

Prvo, preispitivanje normativnog okvira brojnih segmenata našeg društva, odnosno da li je pravna regulativa zadovoljavajuća ili je samo formalno usklađena sa pravnim okvirima EU, a u praksi se suočavamo sa raskorakom između normativnog i stvarnog.

Drugo, da li su ovi događaji čin terorističkog akta ili socijalne patologije i kako ih vrednujemo u odnosu na izazove, rizike i pretnje bezbednosti koje smo inače definisali u strategiji naše nacionalne bezbednosti. U njoj smo, a to mogu kompetentno da tvrdim, jer sam i sam bio učesnik u pisanju tih strategija posle 2000. godine, mi smo definisali izazove, rizike i pretnje bezbednosti i odredili model nacionalne bezbednosti.

Da li smo u njoj mogli da predvidimo, pored fenomena terorizma i organizovanog kriminala, i pojave masovnih ubistava ove vrste? Teško, jer ako u ovim aktima nema političke motivacije, onda to nije terorizam. Ako je reč o ekstremnim poremećajima opšteprihvaćenih društvenih normi i ponašanja, onda je reč o socijalnoj patologiji, a onda se radi o potrebi mobilisanja čitave društvene zajednice.

Treće, što je po meni, takođe, dosta važno, to je potreba preispitivanja sistema vrednosti, koji je razoren nestankom nekadašnje zajedničke države, a nije zbog raznoraznih okolnosti stvoren novi.

Kako smo uopšte došli do toga da u tranziciji socijalizma u kapitalizam, u kome se sada nalazimo, nekritički prihvatimo one strane vrednosti i uzore koji razaraju autentično biće naše kulture, tradicije i svega onoga što smo vekovima stvarali građenjem sopstvenog identiteta.

Sledeća stvar koja po meni zaslužuje pažnju je teza da mnoge neke preduzete mere u saniranju teških posledica mogu biti prihvaćene, a neke ne. Da li su, na primer, mere Ministarstva unutrašnjih poslova u delu koji se odnosi na razoružanje stanovništva, akcija koja se završava sutra, da li su one dovoljne, da li su one represivne ili preventivne? Ili, recimo, angažovanje psihijatrijskih i drugih stručnjaka u saniranju posttraumatskih posledica kod dece, sa primenom različitih terapeutskih metoda, itd, itd.

Mnoga pitanja se danas otvaraju, naročito od dela opozicionih predstavnika. Ja bih postavio kontra pitanje. Na primer – u kojoj meri je aktuelna vlast mogla da predvidi mogućnost ovakvih tragedija, ako mnogi drugi u svetu nisu mogli da spreče slične i još teže događaje, iako su u odnosu na nas na mnogo višem bezbednosnom, ekonomskom, kulturološkom i povoljnijem političkom ambijentu? Ili, kako zaustaviti sindrom kopiketa? Znači, fenomen koji je nakon prvog tragičnog događaja, pri čemu je masakr u školi na Vračaru bio okidač za sledeći u selima Srbije, a potom i na brojne pojedinačne pretnje i lažne prijave, na stotine i stotine, u više stotina škola i drugih objekata.

Kada su u pitanju nedavni tragični događaji, čini mi se da iako je modus operandi isti, ipak ima razlike sa stanovišta fenomenologije ispoljavanja. Zločini u selima oko Mladenovca i Smedereva na način kako su se desili, već su bili viđeni u bližoj prošlosti, čak i kod nas, o čemu je već bilo reči.

Naravno da su tu bitna i strana iskustva. Ja ne bih previše ulazio sada u analizu stranih iskustava, u Americi, koja je tipična kao država sa najvećom frekvencijom ovakvih ispoljavanja, evropskih država itd, već bih ukazao na neke moguće mere, što je inače jedna od osnovnih intencija anketnog odbora.

U razmatranju mogućih mera države koje bi se odnosile samo na negativne uticaje i posledice na dečije fizičko i mentalno zdravlje, ali i na bezbednost građana u celini, kao što je to nažalost problem masovnih ubistava odnosno masovne pucnjave i kojima bi se rešio veći deo problema koji ih uzrokuju, ja bih predložio nekoliko mera.

Naravno, mi ne možemo preslikati strane modele, već ih moramo prilagoditi našoj sredini, našoj kulturi, porodičnim vrednostima. Stoga bi jedna uporedna analiza stranih iskustava, kao što je, na primer, iskustvo Norveške posle slične tragedije 2011. godine, u toku je i posete norveške delegacije Srbiji, bila od važnosti za rad anketnog odbora.

U našoj javnosti su od 2011. godine iznete brojne ideje od kojih je najpoznatija inicijativa za tzv. Aleksin zakon, kao reakcija na tragičan slučaj dečaka iz Niša, žrtve vršnjačkog nasilja. Predlog ovog zakona je sačinjen 2016. godine i o njemu je već bilo reči u ovoj raspravi, ali nije ulazio u proceduru.

Ja bih, međutim, pomenuo, kao dobru polaznu osnovu za rad anketnog odbora, postojeću Vladinu Strategiju za prevenciju i zaštitu dece od nasilja za period od 2020. do 2023. godine. Ona ove godine ističe.

Moj predlog je da, bez ulaženja u detaljniju raspravu, uz uvažavanje prethodnih inicijativa i važeće strategije treba, povodom nedavnih tragičnih događaja, preispitati mogućnost donošenja leks specijalis zakona za zaštitu dece kojim bi se pravno tretirali svi rizici po sigurno i zdravo odrastanje dece i svi oblici zaštite koje društvo mora da preduzme.

U zaključku bih samo napomenuo da će poslanici, koji pripadaju i na listi su SPS-a, podržati predlog donošenja odluke o obrazovanju anketnog odbora. Hvala.

PREDSEDNIK: Hvala vam, gospodine Saviću.

Sada određujem redovnu pauzu i nastavljamo za šezdeset minuta.

(Posle pauze.)

PREDSEDNIK: Nastavljamo sa radom.

Reč ima Aleksandar Marković. Izvolite.

ALEKSANDAR MARKOVIĆ: Zahvaljujem, gospodine predsedniče.

Dame i gospodo narodni poslanici, danas raspravljamo o obrazovanju anketnog odbora radi utvrđivanje činjenica i okolnosti koje su dovele do masovnih ubistava u Osnovnoj školi „Vladislav Ribnikar“ i na teritoriji Smedereva i Mladenovca, u Malom Orašju i Duboni.

Sama činjenica da je predlagač ove tačke dnevnog reda narodni poslanik koji dolazi iz redova opozicije govori u prilog tome da smo mi iz Srpske napredne stranke ili ako hoćete iz vladajuće većine spremni za dijalog, da želimo da razgovaramo sa svim relevantnim faktorima u društvu, ma šta mislili o njima, da ne bežimo ni od jedne teme, već naprotiv, želimo da volimo dijalog o svim bitnim pitanjima za državu i građane.

S tim u vezi, proteklih nedelja smo imali nekoliko iscrpnih rasprava, raspravu o Izveštaju o bezbednosti koju nam je dostavilo Ministarstvo unutrašnjih poslova, zatim o Izveštaju o nadzoru programa pružalaca medijskih usluga, koje nam je dostavilo Regulatorno telo za elektronske medije, a danas evo, kao i juče, raspravljamo o predloženom anketnom odboru.

Dame i gospodo narodni poslanici, prošlo je nešto više od mesec dana od kako su nas zadesile nezapamćene tragedije koje su, ubeđen sam, ostavile ranu i trag na svakom čoveku u Srbiji. Ti zločini, kako onaj u Osnovnoj školi „Vladislav Ribnikar“ na Vračaru, ja moram da kažem – na mom Vračaru, u opštini u kojoj sam rođen, opštini u kojoj živim celog života, tako je i u selima Malom Orašju i Dubona, otvorili su niz pitanja na koja kao društvo, ali u ovom slučaju kao Narodna Skupština treba da pronađemo odgovore. Ta pitanja su - kako nam se ovo dogodilo? Kako da se izborimo sa ovim? Kako da sprečimo da nam se ovako nešto više nikada ne ponovi?

Anketni odbor, kada ga budemo obrazovali, nesumnjivo će dati izvesne odgovore na ova pitanja i ja ću se maksimalno potruditi da dam i lični doprinos u radu ovog tela. Međutim, ako je suditi po atmosferi u kojoj i ova sednica protiče, ona ne obećava da će se svi članovi budućeg odbora postaviti nepristrasno i principijelno u radu ovog tela.

Ja izražavam veliku bojazan da će se deo članova anketnog odbora postaviti na način da im je partijski interes ispred istine, da im je dnevna politika važnija od onoga što ovo telo treba da uradi i da im je politizacija ovih tragedija bitnija od činjenica koje treba da prikupimo, kao kada smo pre par nedelja imali Izveštaj o bezbednosnoj situaciji u Republici Srbiji nastaloj nakon ovih masovnih ubistava, a gde je svako imao priliku, gde je svaki narodni poslanik mogao na jednom mestu da sagleda sve činjenice i relevantne podatke o ovim tragičnim događajima, uključujući i hronologiju samih zločina, postupanje pripadnika Ministarstva unutrašnjih poslova, uključujući i pregled bezbednosnih mera pre nego što su se desili predmetni događaji, dakle, redovno postupanje pripadnika Ministarstva unutrašnjih poslova. Zatim, pregled bezbednosnih mera koje su uvedene nakon predmetnih događaja, kao i zaključnu ocenu trenutnog stanja bezbednosti u zemlji.

Poražavajuće je koliko se narodnih poslanika, koji sede preko puta mene, ponašalo kao da nije ni pročitalo taj Izveštaj ili još gore kao da ih taj sadržaj tog Izveštaja apsolutno ne zanima.

Neki su se bavili protestima, neki su napuštali sednice, neki nisu ni glasali za dnevni red i to za dnevni red na kojem su oni insistirali, za sednice na kojima su oni insistirali da se održe. Važnije im je bilo da pokušaju da ispolitizuju ove tragedije i da brže-bolje okrive Aleksandra Vučića, Vladu Srbije i SNS. Uostalom, oni to rade od prvog dana. Bukvalno, od prvog dana, a neki od njih i od prvog sata.

Ja sam i pre neki dan tačno i taksativno navodio kako je jedan od njih, a on im je najlepši, najpametniji, najelokventniji među njima narodni poslanik, perjanica srpske opozicije, perjanica njihovih poslaničkih grupa, ponos i dika srpskog parlamentarizma, organizator protesta poznat po žuto šarenim odevnim kombinacijama, kako je objavljivao tvitove iz sata u sat prvog dana kada se dogodio prvi masakr.

I on i njegove brojne kolege i predsednik njihove stranke i mnogi drugi su od prvog dana otpočeli kampanju protiv Aleksandra Vučića, ne vodeći računa pri tome ni o žrtvama ovih masakra ni o bolu njihovih porodica, ni o emocijama ljudi u Srbiji, ni o čemu. Dakle, jedino im je bilo važno da po svaku cenu, na svaki mogući način iskoriste ove tragedije, da optuže vlast, da okrive Aleksandra Vučića i da povedu kampanju koja i dan-danas traje.

Istog momenta je otpočela kampanja od svih stranaka i od ovih sa levog spektra političke scene i od ovih sa desnice. Nema te stranke koja se nije uključila u hajku koja se vodi. Nisu se udostojili ni da sačekaju da prođu makar dani žalosti, a počeli su već sa organizovanjem tobože građanskih protesta, a u stvari političkih protesta, što danas više i ne kriju.

Dakle, ako su i prvih dana pokušavali da sakriju, onda bar ovih dana to javno govore i šta su i motivi protesta, ko su organizatori, šta su im zahtevi i šta im je krajnji, a u stvari i osnovni cilj. Osnovni, glavni i jedini cilj je rušenje Aleksandra Vučića i ako za nešto može da se kaže u celom ovom haosu da je dobro, dobro je to što se ovo makar potpuno razgolitilo, što su to makar potpuno ogolili.

Šta za to vreme mi radimo? Hitro i munjevito smo doneli niz mera koje se primenjuju i to vrlo uspešno i već daju efekte kao što su oduzimanje nelegalnog oružja, smanjenje broja legalnog oružja, pooštravanje uslova za držanje i nošenje oružja i uvođenje obaveznih provera, pregleda, testova za ljude koji imaju dozvole i formiranje Saveta za sprečavanje vršnjačkog nasilja i radne grupe za podršku mentalnom zdravlju i sigurnosti mladih i čitav niz drugih mera u vezi sa tim.

Ono što je takođe važno i na čemu insistiram, od prvog dana nudimo dijalog. Vučić je nebrojeno puta do sada pozvao sve njih, dođite da sednemo i razgovaramo i da tražimo modalitete za rešavanje različitih problema u društvu. Tražili ste prvo ostavku ministra prosvete, podneo je ostavku. Tražili ste hitnu sednicu Narodne skupštine koja bi raspravljala o svemu ovome, evo nas, raspravljamo već nedeljama.

Evidentno je da veliki deo građana percepira krivca za sve ovo u rijaliti programima, a ja ne znam šta bih tu rekao. Niti sam stručan, još manje merodavan da o tome govorim. Prosto, ne gledam to. Ni jednog minuta, čak ni sekunda svog života nisam odgledao ni jedan rijaliti program, čak ni onog vašeg „Velikog Brata“, zbog koga ste svojevremeno devastirali čitav Pionirski grad na Košutnjaku, znači čak ni to nisam gledalo, ali okej, građani traže, dajte da sednemo da razgovaramo o tome.

Hoćete promene u REM-u, dajte da sednemo da razgovaramo o tome. Dakle, poenta cela je ste u tome da probleme moramo da rešavamo institucionalno. Dakle, imate otvoren poziv predsednika Republike da dođete i da razgovarate o svim važnim pitanjima u društvu. Kako vi odgovarate na te pozive za dijalog? Pozivom na vešanje predsednika Republike.

Da li tako odgovarate? Da li je to vaš odgovor? Da li to ovako izgleda, predsedniče? Znam da RTS to neće prikazati, evo ovo je njihov odgovor na poziv predsednika Republike.

Pozivom na ubistvo Aleksandra Vučića i sve češće članova njegove porodice i ja sada pitam i to sve onako elitistički, sve onako demokratski, ja sada pitam, a koji put to radite? Po koji put pozivate na obračun ove vrste, na otvoren poziv na ubistvo predsednika države i članova njegove porodice?

Bezmalo nedelju dana ne prođe u Srbiji, dakle to više nije ni vest da neko preti Vučiću ubistvom, bezmalo nedelju dana ne prođe a da nismo svedoci ovakvih događaja. Tu, dame i gospodo, dolazimo do najvećeg licemerja predstavnika opozicije, njihovih medija i potpune zamene teza. Zamene teza u kojima se uporno od žrtve pravi krivac, u koje se onaj kome se preti ubistvom svaki dan, koji je predmet najmonstruoznijih i najbrutalnijih pretnji i uvreda optužuje za širenje mržnje i stvaranje atmosfere nasilja.

Ta mantra o širenju mržnje i nasilja dolazi od najvećih nasilnika na srpskoj političkoj sceni i od onih medija koji godinama već vode najbrutalniju kampanju protiv Aleksandra Vučića. Kampanju potpune dehumanizacije, kriminalizacije i satanizacije Aleksandra Vučića, kampanju u kojoj se prave specijalne emisije, čitavi serijali koji su posvećeni samo jednoj stvari, a to je blaćenje Aleksandra Vučića, bilo da je na funkciji prvog potpredsednika Vlade, bilo da je na funkciji premijera, bilo da je na funkciji sada predsednika države.

Setite se, dame i gospodo, serijala „Vladalac“ na jednoj televiziji, u stvari reći ću na kojoj, na „N1“, gde su u jednom serijalu čak 442 puta pomenuli Vučića u najnegativnijem mogućem kontekstu sa 40 različitih uvreda u tom smislu.

Setite se serijala „Junaci doba zlog“ gde je kroz medijsko blato provučen svako onaj ko bi se usudio da javno podrži politiku Aleksandra Vučića.

Setite se serijala „Decenija AV“ gde je svako kome je palo na pamet iznosio svaku moguću bljuvotinu na račun Aleksandra Vučića.

Setite se, ako želite, nekadašnje emisije, a današnjeg Potkasta „Dobar, loš, zao“ koji se emituje na portalu televizije Nova u kome one dve spodobe, i sad nema tu vađenja, oni pokušavaju da se vade, kao nije to je emisija, to je potkast, nije to nikakav potkast, nije to nikakva nezavisna produkcija, to je produkcija Nove, gde one dve spodobe, jedna se predstavlja kao novinar, a drugi, da zlo bude još gore se predstavlja kao pisac, književnik, koliko su puta najotvorenije psovali Vučića, iznosili najgnusnije uvrede i psovke. Nagradu bi trebalo dati onom ko je u stanju samo da prebroji sve njihove uvrede, psovke i pretnje na račun Aleksandra Vučića.

Nagradu bi takođe trebalo uručiti onome ko bi uspeo samo da prebroji karikature u brojnim dnevnim i nedeljnim izdanjima raznih listova, koje su najčešće toliko vulgarne, toliko odvratne, da pristojnom čoveku izazivaju gađenje.

Pazite, ne govorim o tekstovima, o člancima, govorim samo o karikaturama, o slikama i evo ovako to izgleda. Ja ću ustati da bi kamera to mogla da vidi. Evo, ovo su samo karikature u vašim medijima u kojoj je tema Aleksandar Vučić. Pogledajte koliko ih je. Koliko bi mi vremena trebalo samo da vam ih pokažem? Znate li otkad je ovo? Ovo je samo za nekoliko meseci. Ovo je od ove godine i to sve nije govor mržnje predsedniče, to sve nije širenje mržnje, to sve nije stvaranje atmosfere nasilja.

Setite se naslovnice NIN-a gde je snajper uperen u Aleksandra Vučića, a to je demokratski, to je kulturno, to je pristojno, to je elitistički. Isto kada poslanik u žutoj košulji tvituje da Danilo i Andrej treba da prođu kao Gadafi i to je demokratski i to je elitizam ili kada predsednik njegove stranke javno preti šamaranjem Milenku Jovanovu i to je isto onako demokratski i to je isto onako elitistički ili kada njegova koleginica kaže da je život Aleksandra Vučića u rukama njenog muža zato što on valjda radi u Kontroli letenja ili gde već, i to je demokratija i to je elitizam ili kada onaj jedan što je pravosnažno osuđen za nasilje, doduše, istine radi on je osuđen za mnoge stvari, ali u ovom slučaju za nasilje nad policijom nasrće na Milenka Jovanova i ovde u Narodnoj skupštini i u Pokrajinskoj skupštini svojevremeno i to je demokratski i to je elitistički ili kada onaj jedan lažni sindikalac što sedi tu sa vama poziva na silovanje Ane Brnabić i to u direktnom prenosu i to je demokratija i to je elitizam, ni to nije nasilje, ni to nije govor mržnje ili kada Jovo Bakić kaže kako će nas juriti po ulicama itd, itd ili kada jedan lažni patriota ovde, koji ne može ni da pobroji sve incidente čiji je vinovnik bio, pazite, on sam za sebe kaže – pa, to je moja takva reputacija, pitaju ga – zašto ne ideš na proteste, kaže – nije zgodno, znate ovo su protesti protiv nasilja, a mene bije takva reputacija i on nama spočitava nasilje ili onaj njegov Srđan Nogo, koji je gradom šetao vešala za predsednika Republike, ajde istine radi taj Srđan Nogo, više nisu zajedno, ali tada kada je Srđan Nogo nosio vešala tada su bili zajedno.

Dakle, u pitanju je vrhunsko licemerje predstavnika opozicije i s sleva i s desna i čisti pokušaj da se politički okoriste o sve ove teme i jasno se vidi predsedniče da njih ne interesuje ni bezbednost, ni REM, ni dijalog, ni stanje u društvu, niti bilo šta od suštinskog značaja za građane i državu.

Jedino što njih zanima to je da dođu na vlast i to ako je moguće bez izbora jer znaju da na izborima tako nešto ne mogu da ostvare. Ali, moraju da znaju da se bez izbora neće dolaziti na vlast, da nikakvi peti oktobri, nikakvi scenariji u današnjoj Srbiji, u Srbiji Aleksandra Vučića nisu mogući. Zahvaljujem.

PREDSEDNIK: Reč ima Radomir Lazović.

RADOMIR LAZOVIĆ: Hvala vam predsedavajući.

Dakle, ja bih zaista voleo, poštovani prethodni govorniče, krenuli ste u jednom trenutku u pravcu koji mi je delovao kao da bi možda mogli da razgovaramo o merama i da bi mogli da razgovaramo o ovom predlogu, odnosno izveštaju Vlade koji je predstavljen ovde, koji je gospodin Gašić, čiju ostavku tražimo, predstavljao, zato što bi onda mogli zaista da uđemo u te brojke koje smatram da su jako uznemiravajuće. Ovde sam ih pominjao više puta. Ne znam da li želite da ih ponovim ili ne. Možda možemo to ostaviti za kasnije. Vratićemo se sigurno na to više puta.

Ali da samo sad pokažemo kako izgleda ova vaša namera da na svaki mogući način, evo iznova i iznova svako ko se javi od vas pokušava da prikaže da valjda neko predsedniku želi neko zlo. Vi biste u stvari najviše voleli kada bi se mi samo bavili predsednikom, kada bi se sve vrtelo oko njega, kada eto narod je ustao da ako njega srušite, itd.

Gledajte, taj čovek nesumnjivo zavređuje našu pažnju, u to nema sumnje. Taj čovek je izvor problema u ovoj državi, takođe nema sumnje. U tome se slažemo i mi koji mislimo da na našu štetu, a slažete se i vi. Pogledajmo recimo kako premijerka koja izveštava da ne sme slučajno da podnese ostavku, jer, eto šta bi rekao predsednik.

U redu. On jeste izvor mnogih stvari, ali ovde u ovom slučaju, u slučaju ovih tragedija ne radi se o njemu. Radi se o preminulima, radi se o problemima dece radi se o nastavi, radi se o bezbednosti. Dakle, radi se i o nekim drugim stvarima. Ima u ovoj zemlji valjda još nešto o čemu može da se priča osim o predsedniku vaše partije, odnosno od skora bivšem predsedniku vaše partije.

Šta je sada? Sada pravi neku neformalnu organizaciju koja bi valjda trebalo da sve što mora da uđe u nju usisa, pa da onda više nema nikakvog ni obzira prema zakonima ili nekim načinima da se po nekim pravilima vodi ova država. Ali, dobro. Možda o tome koju želju vi imate da se sve vrti oko predsednika govori vaš kontraminting u kome redari na tom kontramitingu idu sa Vučićevim potpisom na leđima. Ljudi, dokle to ide? Dokle to ide da vi na ljude, kao ovako overavate potpisom predsednika - ti si moj valjda, to želite da poručite. Na šta to liči imate li malo obzira, imate li malo srama? Ali, dobro.

(Narodni poslanici SNS dobacuju.)

Čujemo ovde nešto o ponuđenoj ruci i dijalogu koji želite. Pa zar se na dijalog zovu oni koje nazivate lešinarima, hijenama, da li da kažem ili da ne kažem, ali zašto da ne citiram premijerku, neka znaju ljudi da smo ovde na nazivani govnarima, bitangama, protuvama…

(Svetozar Vujačić: Jeste.)

… hohštaplerima, barabama, lopovima…

(Svetozar Vujačić: Jeste. Sve ste to.)

To je samo deo arsenala uvreda koje ste izgovorili, ali vidim da na sve načine želite da prikažete da neko sa ove strane izaziva nasilje, pa mi dozvolite da vam pokažem šta govore vaši poslanici i uvaženi članovi.

(Narodni poslanici SNS dobacuju.)

Gospodine prethodni govorniče, ako nam pretite nekom većom količinom, ja bih zamolio režisera ovog prenosa da prikaže, ako nam pretite nekom količinom, pogledajte ovo. Ajmo redom, kako kaže vaša poslanica – da ovaj moron ima veze sa mozgom posle sudske potvrde kolika je lažovčina ne bi više lupetao. Stvarno, Milica Nikolić, 21.4.2023. godine. Stvarno, moron, lažovčina, lupetao.

Ajmo dalje. Zoran Tomić – govno jedno bezobrazno, sram te bilo. Nedostatak … ološi smrdljivi - gospodinu Lutovcu, ajmo dalje, 22.5. – Ološu narkomanski i sektarski - 19.5. Janko Langura, istaknuti član SNS. Sandra Božić, potpredsednica Narodne skupštine, 8.5. – najveći mrzitelji Srbije skupljaju se na protestima, ubistvo predsednika, izazivanje nestabilnosti, nemira. Polako idemo. Ima gore, ne brinite. Janko Langura, istaknuti član – idioti iz opozicije.

Član predsedništva SNS – bednici iz opozicije. Za one koji se pitaju, da li je ovo tema gospodo, bavimo se nasiljem, anketni odbor treba da utvrdi kako do tog nasilja dolazi. Ali, hvala vam kolega, objasniću detaljno. Hvala vam, hvala vam, u pravu ste. Sada ću da objasnim. Dakle, zbog građana evo da objasnimo zašto je ovo tema. Evo, evo, u pravu ste, izvinite. Daću mali uvod, pre nego što nastavim sa čitanjem, daću mali uvod.

Dakle, anketni odbor koji predlažemo treba da se pozabavi time, odakle toliko nasilje u našem društvu, kako je do njega došlo, kako se ono preliva na medije, kako ti mediji to prebacuju i onda deca mogu da gledaju. I ja ovako objašnjavam to. Dakle, to je jedan mehanizam, ja ga zovem mehanizam u kojem političari poput vas, ali i oni drugi koji možda ne sede u ovom domu, već čine vrhušku trenutne vlasti, izlaze u javnost i iznose najgore, najpodlije, najniže, optužbe i mržnju, kao što je ona koju sam čitao.

Mogli ste svi da se uverite da to dolazi sa državnog vrha, jer ko god je gledao bilo koju konferenciju za medije našeg predsednika, mogao je da vidi kako se on obraća novinarima, a kamoli političkim protivnicima. Čitao sam kao se on, sećate se onaj deo kada je bio, ono lešinari i ostalo, e to vam je predsednik govorio. Vaš predsednik, nažalost i naš, ali promenićemo to.

Dakle, prvo političari to kažu. Onda to završi u režimskim medijima, uglavnom štampanim. Pokazivale su kolege da se ne vraćam na to. Dakle, to završi u štampanim medijima. A, evo čovek koga ste odredili kao najodgovornijeg od vas da priča o medijima, evo vidite, ovo je predstavnik koji je predstavljao izveštaj o REM-u, on ovde u Skupštini grada uređuje portal „Informera“. Dakle, direktno vam je veza, ovo što vi pričate, vi i stavljate u medije koji su pod režimskom kontrolom. Ajmo dalje.

Dakle, onda isti ti naslovi, te optužbe itd. to vam onda završi u TV programima. Pa u jutarnjem programu imate npr. Milomira Marića koji sa pištoljem objašnjava koga treba ubiti, koga ne treba ubiti. Recimo, mnogi od vas misle kako je „Politika“ jedan, možda bolji medij od ovih koje pominjem, ali urednik političke rubrike ovog časopisa, odnosno novina, se dogovara u programu „Posle ručka“ sa glavnim urednikom da li opozicione aktiviste bolje ubiti puškom ili možda bolje satarom. Ne znam šta vi mislite.

Dakle, vratimo se, mehanizam. Političari, dnevne novine, TV „Pink“ i „Hepi“ i nije kraj. Onda se to preliva na društvene mreže, kao što sam vam pokazao. Nakon društvenih mreža valjda bi onda trebalo da neko i napadne te ljude, jer ako vi kažete za njih da su rušitelji države, šta onda. Nego da se vratimo šta su sve pričali. Da li je sada jasno zašto je ovo važno. Da li je jasno? Idemo dalje.

Dubravka Filipovski – bi bede ljudske, neljudi, lešinari bez dostojanstva, stida i srama, 8.2023. godine, SNS Palilula – dobro poznati nasilnici iz redova opozicije, izazivanje haosa, priželjkuju sukobe. Janko Langura, sada sam se setio zašto je vođa vladajuće većine u ovoj Skupštini pominjao da li sam smršao ili nisam, slušajte kako se obraća poslanik – svinjo debela. Stvarno? Dalje – nemoj da te pomešaju sa veprom da ne završiš možda i ti na ražnju. Jel ovo dostojno, jel ovo jezik političara? Jel ovo jezik predstavnika naroda?

Hajde dalje, Olja Petrović, 19.4. – žuta bagra bez srama govori o teškom životu. Janko Langura novinaru, glavnom uredniku jedne televizije – bugarska spodobo, lažni čoveče. Znači, ne samo da vređate, nego izazivate etičku mržnju. Zašto ljudi? Hajde dalje, Nevena Đurić, vedeta, nešto je ne čujem ovih dana – veće kurve od tebe dezerteru Srbija nije videla, najveća ništarija i lažovčina. Stvarno? Stvarno? Jel to dostojno narodne poslanice? Opštinski odbor SNS Vračar, 6.5. – opozicija izgleda kao zli nasilnik karikaturalne mentalne sposobnosti. Pa ljudi, ako neko ima mentalne

probleme, ima problema sa mentalnim zdravljem, to nije za ismevanje gospodo, to je za pomoć, to je da svi uradimo sve da se pomoć obezbedi, da se bavimo time, da ne ismevamo osobe sa problemima. Evo šta radite, isti taj SNS Vračar kaže – bezlično zlo uronjeno u svoju izvitoperenu ambiciju.

Onaj čije ime ja sigurno neću pomenuti zato što nema šanse da ću mu dati priliku za repliku, jer je uništio u prethodnim danima ikakvu ideju ove Skupštine, kaže – antisrpski tajkunski mediji, lešinari opet izlaze na ulice. Građani, ko izlazi na ulice, hijene, strvinari, šakali?

Hajmo dalje, 11.5. Ivana Nikolić – narodnom poslaniku iz opozicije – pijana pedofilčina koja inače vređa žene. Nevena Đurić, 8.4.2023. godine – tako ću slatko da ti iščupam uši nitkove za vojsku srpsku. Ne znam šta bi to trebalo da znači – dušu si đavolu prodao.

Mumificirana pijandura baljezga i na naslovnici tajkunskih medija, narodni poslanik pored vas sedi. Staša Stojanović, 22.5. – nastavi da duvaš, gujo štrokava. Staša Stojanović, 8.5. – lešinari iz opozicije politizuju situaciju. Milica Nikolić, 18.4. – kuso i repato, a sve sa dna kace, gde god može da lešinari, lažete narod.

Hajmo kolega pored – najodvratniji kriminalni šljam se sjatio u redove Vuka Jeremića, lopurda i lažov iz Trstenika, probisvet … Stvarno? Lopovluk, pljačkanje Srbije, dobro ovo i nije toliko strašno za vaše standarde. Navikli smo na najbrutalnije izlive mržnje, pa čak ovo, pogledajte ljudi ovo. Vi ste tako napravili situaciju u ovoj zemlji da čak i ovaj odvratni tvit ne izgleda toliko loše. Mi smo došli u situaciju, toliko ste normalizovali nasilje, toliko ste normalizovali gadosti koje čujemo da čak i ovo ne izgleda toliko loše. Pa bravo. Bravo šampioni. Devastirali ste ovu državu. Uništili ste svaku ideju pristojnosti i dostojanstva u ovoj državi. Predsednik se obraća ljudima sa – lopurde, hijene, ološi. Jel ste vi svesni toga? To je predsednik države, mada, za predsednika kažu, evo čime se hvalite.

Bila je strašna tuča na Zvezdinom severu, on, predsednik i njegov brat žestoko su se tukli sa jednom grupom navijača, kakva epska situacija. Predsednik države se tuče po stadionima, po tribinama, time se hvalite, ali znate šta je ovde problem. Vi ste toliko ogrezli u nasilje da se hvalite nečim što je za preziranje, ali znate šta je sa ovim problem? Pa ovo četrnaestogodišnje dete ne bi smislio ovako da objasni, kako je neko hrabar i jak. Kaže – masa na njih nagrnula, a on sa društvom i bratom, ne da su se držali, nego su im čak posle ti navijači čestitali, sa kojima su se tukli. Ma da li je moguće? Da li je moguće da ovo izjavite, da se ovim hvalite, malo su se potukli, pa onda vesterski na kraju balade, došli ovi da im čestitaju. Pa ne valja vam čak ni da se hvalite ovim, ne umete ni to da izvedete.

Jedino za šta ste sposobni su ove najniže, najodvratnije optužbe. Ajmo dalje. Na šta ste spremni? „Pseto je ostalo verno gazdi“, kaže Milica Nikolić, 21. 4. Ljudi, ima je previše, moram malo da preskočim.

Kaže Nevena Đurić: „bolid i bolesnik“ za kolegu iz klupa u Narodnoj skupštini. Osoba koja je zdrave pameti, ima makar grama ljudskosti, ovakve gadosti i monstruoznosti nisu ni na kraj pameti. Zamislite, ovo izjavljuje narodna poslanica, mlada nada akademije, izvinjavam se, opet sam zaboravan, potpredsednica SNS, Izvinjavam se. Kaže: „Dve lopovčine, dva drugara dobra stara krenula su nekada, ni sami ne znaju gde“. Dobro, ovo ispade još i okej.

Evo, malo ću stati ovde. Ovome možemo da se vratimo. Pogledajte koliko toga ima. Dakle, šta je ideja ovoga, ljudi? Da se vratimo na to, da ne bude da se čudimo kako je nasilje zatrpalo naše društvo. Na koji način smo zatrovani do te mere, na koji način smo došli do toga da nam deca gledaju najodvratnije gadosti na televizijama? Izvor ovog nasilja ste vi, gospodo, vi ste izvor ovog nasilja. Ono se od političara sa najvišeg vrha posle prenosi u medije, štampane, recimo, onda vaši analitičari dođu u TV programe, tu razglabaju dalje, onda sede s pištoljima, onda pričaju kako najbolje ubiti čoveka, da li juriti opoziciju puškom ili sekirom, onda se to prenosi na društvene mreže, kao što sam pokazao, onda se sa tih društvenih mreža prenosi dalje na ulice.

Ovde ste nebrojeno puta rekli kako smo mi neki rušitelji države, kako smo mi neki izdajnici. A šta se radi s izdajnicima i rušiteljima države? Oni se napadaju, oni se proganjaju. E, upravo se to dešava. Za vas je svako ko vas suoči sa sumornim činjenicama u vašoj državi, za vas je svako rušitelj države, za vas je svako izdajnik ko vam kaže da Srbija ide u pogrešnom pravcu.

Evo, ja vam to kažem, evo, to vam kažu svi ovi ljudi koji sede ovde. Zato smo mi za vas rušitelji države. Ali, hajde mi, mi predstavljamo neke ljude koji glasali za nas i uprkos katastrofalnim izbornim uslovima smo uspeli da se izborimo da ova Skupština ne izgleda kao Skupština Severne Koreje, mada vama ni to ne smeta, videli smo. Videli smo da je vama potpuno normalno i u redu da više nema nikakve opozicije u ovom domu. Tako ste proveli dve godine. Da li vam je bilo lepo? Slušali ste jedni druge. Nije imao ko da vam kaže da to što radite ne valja.

Ali gospodo, zato je ono apsolutna vlast – apsolutna odgovornost, zato vam to stoji na zidovima po Beogradu, zato što imate odgovornost. Niko ne kaže da ste vi krivci za ubistva, niko ne kaže da ste vi povlačili oroze, ali vi imate odgovornost zato što ste doveli Srbiju do toga da ovako danas izgleda. Samo da ljudi znaju, građani, ovo je ograničeno, ovo je samo mesec dana pre tragedije i 15 dana posle, ovo su samo neki od ljudi koji dolaze iz SNS. Nismo imali vremena, nemamo te resurse da uložimo, da vam prikažemo koliko mržnje dolazi sa ovih redova vladajuće stranke.

Ali da se vratimo. Gospodine predsedavajući, znam da brinete, vidim vaše zabrinuto lice. Da povežem ovo sa anketnim odborom, da objasnimo zašto je važno. Važno je, zato što ovaj anketni odbor imaće priliku da u narednih 30 dana utvrdi na koje tačno načine je ovo naše društvo zapljusnuto vašim odvratnim, odvratnim izjavama koje širite dalje, mržnjom. Za vas je svako ko ne misli kao vi izdajnik.

E pa, gospodo, u našem zakonu, taj REM kojim se bavimo bi trebalo i kada vi odete tamo, pa nesmetano napadate svoje političke protivnike, a sada su vam politički protivnici i firme i profesori i glumci, dakle svi građani koji se ne slažu sa SNS, vama su rušitelji države i izdajnici. E pa, neće moći tako više, gospodo.

Ovde izabrani narodni poslanici vas upozoravaju, a narod na ulici zahteva da zaustavite vašu propagandnu mašineriju, da stanete. Mi vam kažemo – dosta je, i zahtevamo da se sve ovo zaustavi. Zahtevamo smenu REM-a, koji je dozvolio da nesmetano mržnja i nasilje dolazi sa televizijskih ekrana, zahtevamo zaustavljanje „Pinka“ i „Hepija“, oduzimanje nacionalnih frekvencija.

Nije vam jasno zašto. Da li treba da citiram? Vidim, nejasno je. Građanima je jasno, ali evo da ponovimo. Daću vam jedan primer kako izgleda emisija u kojoj osuđeni kriminalac objašnjava, citiram: „Najlakše krivično delo je ubistvo nekoga ko se ne nada, znači da ga ubijete. To je lakše nego da obijete jedna vrata i da uđete unutra“. Pazite ovo poređenje. On ne kaže to je lakše nego da popijete mleko, to je lakše kao da se pokrijete ćebetom. Njemu je prvi primer koji mu padne na pamet obijanje vrata.

Dakle, lakše je ubiti čoveka, nego da obijete jedna vrata i da uđete unutra i da pokupite neku robu ili neku stvar. „To je za mene uvek bilo najlakše krivično delo. Zamisli da čovek dolazi kući, znate njegove navike, švalerka, balon igra ovde, tu ide na trke, vamo, tamo. I vi samo ispratite. Deset dana je dovoljno da ispratite jednu ili bilo koju osobu, da uđete u njegove navike i da izaberete momenat kako i kada da ga ubijete. To je najlakše krivično delo“, ponavlja učesnik programa. „Vi u tom krivičnom delu samo pazite da ne ostavite DNK trag ili da vas niko ne prepozna ili vidi vas. A inače, sve ostalo je sasvim lako, povući oroz, ubosti ga nožem, staviti mu eksploziv ispod auta ili pored auta i razneti ga. To je najlakše krivično delo“, treći put ponavlja učesnik emisije i kaže: „Za to ne trebate čak ni neki mozak da imate“.

E sad, gospodine Jovanov, sećate se kad ste me kritikovali kad sam ja rekao da i sa ove strane postoje ljudi koji misle da ovo nije normalno. Sećate se kad ste me kritikovali što sam rekao da i sa druge strane postoje u SNS ljudi, glasači, obični građani koji glasaju možda za vas jer imaju neka svoja uverenja koja poštujemo. Sećate se kad sam ja rekao kako je nemoguće da je ovako nešto i njima normalno. Nemoguće je. Ja verujem u te ljude. Ja verujem u one koji nisu tamo prisiljeni, da oni imaju svoje razloge zašto glasaju za vas, i ja njima pružam ruku. Ja njima kažem – ljudi, ovo nije normalno.

Molim vas, vi, ljudi, koji ste do sada mislili da je SNS možda nešto što očigledno nije, vi, ljudi, osvestite se i recite da nije normalna ovakva situacija u našim medijima, u našoj javnosti. Prenesite poruku ovima ovde koji nas ne slušaju, koji viču dok ja govorim, pa moram i ja vikati onda, žao mi je zbog toga, voleo bih da pričam nižim tonom. Prenesite poruku nezadovoljstva, prenesite im poruku da nije normalno da imamo televizijske emisije u kojima se ljudi dave, ubijaju, napadaju, maloletnici napadaju, žene napadaju, u kojima se ljudi sukobljavaju, nije normalno da jedan poslanik ovog doma bude drugi u izboru u superfinalu „Farme“, nije normalno, ljudi, to.

Hajmo da to promenimo. Hajde da uradimo sve što je do nas ovde, hajde da stane vaša mašinerija mržnje, hajde da stane vaša mašinerija propagande, hajde da promenimo Srbiju, hajde da ulažemo u budućnost, hajde da ulažemo u prosvetu, u nauku, u obrazovanje, hajde da umesto u oružje, hajde da umesto „Pink“ i „Hepi“ ulažemo u obrazovne programe, u školske programe, hajde sve drugačije da radimo. Hvala.

PREDSEDNIK: E, dobro, sad će da dobiju pravo na repliku svi o kojima ste govorili.

Milenko Jovanov, izvolite.

MILENKO JOVANOV: Dakle, ja sam najzad shvatio kako funkcioniše lanac nasilja o kome je govorio Radomir Lazović. Dakle, nešto se objavi na Tviteru, onda to neko objavi u medijima, onda to neko pročita i onda Radomir Lazović, pošto čita tvitove, pročita šta piše u novinama, gađa policajca sa flašom. To tako funkcioniše. Dakle, pročita tvit Nevene Đurić, ode na Savski nasip i psuje policajca. To tako?

Nemojte čitati tvitove Nevene Đurić. Nemojte, loše utiče na vas.

Znači, nemojte…

(Srđan Milivojević, dobacuje.)

Gospodine Orliću, ja ponovo čujem glas onog sa Gazele. Gazela mi se ponovo javlja, ja ne znam šta je.

PREDSEDNIK: U pravu ste, to je taj glas.

MILENKO JOVANOV: Taj glas, da.

Dakle, ja ne verujem da je neko tolika moralna mizerija da pozove ljude da ostanu na Gazeli, da skokne do toaleta i da ih tamo ostavi. Tako da, ja verujem da je on i dalje na Gazeli, da tamo čeka ispunjenje zahteva. Ako to nije tačno, ja se izvinjavam tim građanima koji su bili obmanuti od te kreature, jer ja ne znam kako drugačije da se nazove čovek koji tako nešto uradi.

U svakom slučaju, znate šta tu nema, u tim tvitovima koje ste čitali? Nema da će bilo čiji sin i brat da završe u šahti kao Gadafi, toga nema. Nema pretnji smrću. Nema da će neko da bude obešen, tučen, prebijan, juren na ulicama, itd. Nema slike Čaušeskua, nema ničega sličnog. E, toga nema.

(Svetozar Vujačić: Nema Kesića, Ivanovića.)

Ali, vama to ne smeta, nego ćete vi sve da relativizujete. Hajde, uradite taj jedan korak, ako već govorite o tome da vam je stalo da se drugačije postavite. Hajde, osudite onda te koji u vaše ime to rade. Osudite onoga ko bi da šamara, ko mi zakazuje danas šamaranje, evo, ovde na vaše oči. Šta ste rekli? Ništa. Šta vas briga.

Osudite ono zlo koje preti da će ljudi završavati u šahtu kao Gadafi. To samo zlo može da uradi. To niko normalan ne može da uradi. To samo potpuno poremećen um od mržnje i besa, gneva može da uradi. To čovek promašenog života samo može da radi.

Najzad, što se tiče ljudi kojima se obraćate, vi te ljude ne podnosite. Te ljude kojima se obraćate, vi te ljude mrzite. Vi te ljude predstavljate na istom tom Tviteru kao ovce koje se voze torom. Vi te ljude predstavljate kao goveda. Vi te ljude zovete krezubim sendvičarima i nemojte pokazivati više tu mržnju.

To što ste sada smislili, da se vi i njima obratite, nemojte. Nemojte, dovoljno dobro vas znaju. Dovoljno vas dobro poznaju, dovoljno dobro znaju šta o njima mislite. Nema potrebe da im se na ovaj način umiljavate. Vrlo dobro ste poznati.

Zahvaljujem na aplauzima, a molim vas da počnete da, ako vam je stvarno do rešavanja tih problema, okrenite se oko sebe, pa rešite ovoga koji bi brata i sina predsednika Republike u šaht kao Gadafija. Prvo sa njim, pa onda sve ostalo.

Hvala.

PREDSEDNIK: Ne samo da se oglašava sa Gazele, nego i aplaudira sa Gazele, Milivojević.

Idemo dalje. Reč ima Milica Nikolić.

MILICA NIKOLIĆ: Niko nikada i nigde u svetu nije zloupotrebio mrtvu decu, kao što ste to uradili vi koji danas ovde čitate tvitove u kojima isključivo prepoznajete biografske podatke.

Nema tu nikakve mržnje, već samo gole istine o vama, a gde ima mržnje, nasilja i pretnji ubistvom sada ću ja vama pročitati.

Nosač lutke obešenog predsednika priznao da je na prozapadnom protestu pozivao na rušenje vlasti silom. Više javno tužilaštvo u Beogradu i okrivljeni Boško Savković zaključili su danas Sporazum o priznanju krivičnog dela – pozivanje na nasilnu promenu ustavnog uređenja, u skladu sa kojim je okrivljenom izrečena uslovna osuda.

Nastavite vi da čitate te tvitove, jer ćemo vam na sve laži i neistine, a ova vest je danas potvrdila koliki ste lažovi i kolika je bruka i sramota svega onoga što radite, na sve to ćemo uvek odgovarati i uvek vas podsećati da treba da vas je sramota zbog toga što glumite lažne ekologe, zbog toga što spavate u sopstvenoj povraćki, zbog toga što kažete da termoelektrane treba zatvoriti, a rudare ostaviti gladne na ulici. Zbog svega toga treba da vas je sramota.

Ponoviću vam ponovo – na vas sam mislila kada sam rekla „i kuso i repato i sve sa dna kace. Lešinari.“ I kuso i repato. Na vas sam mislila. Na vas sam mislila, sve sa dna kace. Nikada nigde u svetu nije zloupotrebilo i gazilo preko mrtve dece zarad političkih poena. Nikada nećete doći na vlast mimo volje građana, bez izbora, a sva ova bruka i sramota koju radite, radite isključivo u tom cilju.

Hvala.

PREDSEDNIK: Reč ima, Aleksandar Marković.

ALEKSANDAR MARKOVIĆ: Zahvaljujem, gospodine Orliću.

Dame i gospodo narodni poslanici, ponovo je narodni poslanik koji je, nažalost, predlagač ove tačke pokušao da dužinom trajanja svog govora pokrije sve one nedostatke u samom govoru, a najveći nedostatak je istina.

Sve smo čuli za ovih 20 i nešto minuta, samo nismo čuli istinu, ali nešto je i pobrkao. Da bi mogli kvalitetno da razgovaramo o merama, pa morate neke mere i da predložite. Za sada samo smo mi predložili mere. Konkretno, Aleksandar Vučić, koje je Vlada Srbije prihvatila, počela da sprovodi i već daju efekte. Ti efekti su odlični.

Dakle, u ovom trenutku je preko 70.000 komada oružja prikupljeno od građana. Mnogi od vas su to i pohvalili. Pa, čija je to mera? Aleksandra Vučića ili vas? Jel to mera Vlade Srbije ili vas?

S druge strane, spočitavao je, ja nemam, ja imam samo dva minuta, ne mogu da odgovorim na sve nebuloze o kojima je govorio, spočitavao je atmosferu nasilja, varanja, raspirivanja mržnje, itd.

Dakle, ko ovde stvara atmosferu nasilja, mi ili vaši mediji i vaši politički lideri koji non-stop ili njihovi ideolozi koji non-stop pozivaju na ubistvo Aleksandra Vučića?

Pa, ko je Jovo Bakić, da li je on naš ideolog ili vaš? Pa, svojevremeno je jedan vaš kolega izašao iz sopstvene stranke i napravio svoju stranku, jer ga je zaveo taj isti Jovo Bakić, pa ga je posle ostavio na cedilu. Evo, smeje se, prepoznao se u tome. Dakle, on je vaš politički ideolog i on je taj koji poziva na nasilje. Pa, čiji je ideolog Milovan Brkić, koga non-stop citira i tu u holu na konferencijama za štampu i ovde u Narodnoj skupštini? Pa, vi svi zajedno i sve to vreme radite.

Za kraj predsedavajući, znam da sam malo izašao iz okvira vremena, nije sramota i ne treba da nas bude sramota stajati iza imena Aleksandra Vučića, predsednika Srbije iza koja stoje dva miliona i 300 hiljada građana Srbije. Nije sramota, sramota treba da bude ovog poslanika koji je nažalost predlagač ove tačke dnevnog reda, njega treba da bude sramota zbog žiga koji je sam sebi utisnuo, a to je žig nezavisnog Kosova, za to nije niko u Srbiji, ali to podržava Viola fon Kramon. Zahvaljujem.

PREDSEDNIK: Reč ima Nevena Đurić.

Šta su značili ti urlici, Milivojeviću?

Kakvo je to ponašanje?

(Narodni poslanici Srpske napredne stranke dobacuju iz klupa.)

(Milenko Jovanov: Devojku si našao da vređaš? Što ne vređaš nekog drugog? Kako to nije sramota?)

Sramno, Milivojeviću. Sramno, ali nakon svega što ste u ovoj sali već uradili, a i ne samo u ovoj sali, ne znam da li vredi uopšte ukazivati vam na sram?

(Narodni poslanici dobacuju iz klupa.)

Možemo li da čujemo gospođu Đurić?

Daću vam reč ponovo, a vi Milivojeviću probajte da se ne oglašavate onim zvucima kao malopre.

Čuli smo vas svi u sali.

Svi smo vas čuli i reagovali su narodni poslanici zbog vašeg sramnog ponašanja.

Videćemo da li će ovi što sede pored vas odmahuju glavom i da se prave da ništa nisu čuli.

(Aleksandar Jovanović: Radujemo se govoru.)

Ćuta Jovanović se raduje onim što ste malopre uradili.

Da li ste ponosni, Jovanoviću, na takvo ponašanje?

To je najlepše što ste mogli da uradite kada reč treba da dobije koleginica.

Radujete se i ponosni ste?

(Aleksandar Jovanović: Radujemo se mi vama.)

Svaka vam čast na tom ponašanju. To je verovatno najbolje što ste mogli da pokažete. Ništa bolje niste u stanju da pokažete.

Dva minuta, Nevena Đurić.

NEVENA ĐURIĆ: Dragi građani Srbije, pred vas svako od vas izlazi sa onim što ima da vam ponudi, a prostakluk i primitivizam, koji su meni uputili prilikom javljanja za reč, je ono što pokazuju i pokazuju u svakom svom postupku i u odnosu ne samo prema ženama, već svakodnevno.

Vi ste mogli da čujete maločas i čitanje tvitova lažnog ekologa, lažnog elitiste i žute patke koja po potrebi eto tako i pozeleni, jer mu je tako u interesu, tako za to ga prosto finansiraju, za to mu Roki uplaćuje pare i po potrebi nije ništa drugačija situacija ni kada je reč o ideologiji. Malo sankcije Rusiji, malo saradnja sa Violom, malo članstvo u NATO-u, malo nezavisno Kosovo. Sve onako po potrebi, kako treba, kako je njemu u interesu, a nikako u interesu građana Republike Srbije.

Ne znam samo kako ste mogli da sebe dovedete u tu situaciju da bilo koju reč koju smo mi izgovorili, a koju vi smatrate uvredom, poistovetite sa pozivima na ubistvo koji stižu samo i isključivo sa vaše strane i na račun predsednika Republike Srbije i na račun članova njegove porodice i na račun svakoga ko na bilo koji način podržava politiku Srpske napredne stranke.

Ja stojim iza svake izgovorene reče i kada kažem da je osoba bez grama ljudskosti i morala u sebi ona koja pozove na ubistvo brata i sina predsednika Republike Srbije zaista to i mislim, jer čoveku koji je pri čistoj svesti i zdravoj pameti takve stvari nisu ni na pameti, a kamoli da ih napiše ili izgovori i to je Srbija koju vi nudite građanima. To je smisao te tzv. vaše politike. Vaša politika je ona obešena lutka sa likom predsednika Republike na političkom protestu koji organizuje isti onaj koji je čitao te tvitove po njegovim rečima.

Treba građani Republike Srbije da vide šta je to što im nudite, a od vas takvih ćemo mi Srbiju da sačuvamo.

(Aleksandar Jovanović: Bravo!)

(Srđan Milivojević: Bravo!)

PREDSEDNIK: Milivojeviću, vi ste veoma ponosni na sebe i svoje današnje ponašanje, pa su se nešto ućutali i pogli glave ovi koji sede ispod vas sa strane. Ne mislim na ove odmah do vas. Oni su oduševljeni.

(Dejan Bulatović: Poslovnik!)

Povreda Poslovnika, Dejan Bulatović.

DEJAN BULATOVIĆ: Poštovani predsedniče, ja reklamiram Poslovnik, član 104.

Želim najpre Neveni da se izvinim. Nisam učestvovao u ovome, ali je mene sramota ovo što su uradili.

Ja kao opozicioni poslanik neću nikad podržati ovo nasilje. Nikad prema ženama ovako! To je to licememerstvo i to je ono što ja nikad neću podržati!

Još jednom, oprostite. Ja se izvinjavam i građanima Srbije i izvinjavam se svima, ali ovo je retorika koju ja ne podržavam i nikad je neću podržati.

Hvala vam.

(Srđan Milivojević: Živeo Aleksandar Vučić!)

Šta je bilo?

Jel ti to meni nešto?

Ti to meni nešto?

Sram te, bre, bilo! Ti meni nešto?!

Sram te bilo! Ti da mi kažeš nešto? Sramota jedna!

Ti da kažeš nešto meni? Ti, takav nasilnik? Tako nešto radiš u parlamentu i ti meni nešto da kažeš? Sram te bilo!

Znam te dobro i o tebi ću da pričam sve! Sram te bilo! Ti meni da kažeš nešto?! Sramoto jedna, Srđane Milivojeviću!

Evo ti za repliku.

Kaži nešto ako smeš.

Evo ti replika! Kaži nešto!

Hajde, kukavice jedna.

PREDSEDNIK: Da li treba da se izjasnimo po članu 104?

(Dejan Bulatović: Ne.)

Ne treba.

Onda idemo dalje.

Reč ima Ivana Nikolić.

IVANA NIKOLIĆ: Hvala, predsedavajući.

Ja ću sad vas da pitam a šta su vaši tvitovi? Što niste bar jedan odštampali i pročitali ovde? Da li hoćete da vam mi pročitamo šta ste vi pisali?

Nemojte da dobacujete dok govorim.

Što niko od vas nije osudio ovo što je rekao i kolega Jovanov, da Andrej i Danilo završe u šahti? Nisam čula da ste to pročitali.

Nisam čula da ste pročitali od pre dva dana što je bilo na „Tviteru“, psovanje majke Danilu Vučiću i to mrtve majke. Sram vas bilo! Zašto to niste pročitali? Ko je to od vas osudio ovde?

Što ovaj što leži u onome što je povratio nije pročitao to?

PREDSEDNIK: Marinika Tepić da ne dobacuje.

IVANA NIKOLIĆ: I vas sram da bude što dobacujete!

Izašli ste na ulicu i zloupotrebili ste tragediju. To nikada niko nije uradio nigde u svetu. Ušli ste u anale beščašća. To niko nije nigde uradio. Na tome zasnivate politiku? Tako hoćete da dođete na vlast?

Još nešto hoću da vam kažem i čvrsto stojim iza toga da jeste lešinari i hijene, jer to nikada niko nigde nije uradio.

Sad ću da vas pitam još nešto, vi što ležite u onome što ste povratili, zašto niste našli tvit gde je meni napisano – dabogda ne izlazila sa mrtvog groba svog deteta. Moja ćerka je od osam meseci. Zašto to niko nije našao? Zašto to niste osudili? Sram vas bilo!

PREDSEDNIK: Reč ima Zoran Tomić.

ZORAN TOMIĆ: Hvala, predsedniče.

Nije samo pretnje koje je primerak upućivao Andreju, Danilu i slične stvari, on je čovek Nevenu Đurić nazvao Ćićolinom. Jel se sećate? Primerak?

PREDSEDNIK: Milivojeviću, ako nastavite sa takvim ponašanjem, izreći ću vam opomenu.

ZORAN TOMIĆ: Evo kako primerak žute elite vidi koleginice poslanice u ovom parlamentu, sve ste za njega Ćićoline. Sram te bilo! Samo tako mogu da ti kažem.

Vi koji svaku priliku i svaku tragediju koristite da lešinarite i hoćete da pljačkate građane Srbije ponovo, neće moći!

To što sam napisao na Tviteru, iza svega stojim. Jer, bazdite od nasilja i zla koje širite u ovoj zemlji. A onda vaši poslušnici, pročitajte malo šta pišu dalje, kako prete. U vašim redovima sedi tu sindikalac koji nudi crnce da siluju premijerku. Sram vas bilo!

Vi nama spočitavate da mi širimo nasilje. Pročitajte malo šta vi radite. To ste radili i pre nego što ste seli u ove klupe.

Neću komentarisati dalje šta pišete, jer vama ništa nije sveto. Samo vlast, samo da se dokopate vlasti mimo volje građana. To radite i dalje.

Dame i gospodo, dalje lešinare da bi pobegli od svoje odgovornosti zbog zloupotrebe mrtve dece i mrtvih ljudi, napadaju za neka zakonska rešenja, da neko u ovoj zemlji hoće da pljačka, da prodaje nacionalne parkove. Kako vas nije sramota da lažete? A onda proglašavate pobedu kad se zakoni povuku iz procedure, upravo zato što smo svesni šta ste sposobni da uradite u ovoj zemlji, kakvo nasilje da širite.

Mi hoćemo na dostojan način da vas pobedimo, kroz argumentaciju, što ćemo i uraditi, kada se budu produžile procedure i kada budete saslušali šta ta zakonska rešenja nude.

Nema vas na sednicama odbora. Važno je da ste na ulici, važno je da vodite uličarsku politiku. Nećemo vam dozvoliti, gospodo. Jednom ste narod zeznuli, više nikada! Narod Srbije vam neće dozvoliti da mimo njegove volje dođete na vlast. Zato je narod i glasao za Aleksandra Vučića, dobio je 2,3 miliona glasova, što niko od vas ne može da dobije.

Pretite šamaranjem, pretite, samo znate da pretite. Sram vas bilo!

PREDSEDNIK: Hvala.

Reč ima Dubravka Filipovski.

DUBRAVKA FILIPOVSKI: Poštovani predsedniče, na najgrublji mogući način je prekršen Zakon o rodnoj ravnopravnosti kada je kolega koji je trebalo da bude na Gazeli a javljao se iz Skupštine vređao koleginicu Nevenu Đurić kada je trebalo da govori.

Takođe, slika koju je danas uvaženi šef poslaničke grupe SNS Milenko Jovanov pokazao o kolegi koji leži u sopstvenoj povraćki, koji je čitao naše tvitove, sve govori o njemu.

Vi govorite o nasilju na društvenim mrežama, izigravajući žrtvu, a nećete da pogledate odgovore hejtera. Kakvo licemerje. Ta mržnja nema granica i to vas jednostavno ne interesuje.

Reagovala sam na društvenim mrežama i to je moje pravo koje ne možete da mi uskratite. Reagovala sam zbog toga što koristite ovu nesreću koja nas je zadesila na najgrublji mogući način.

Znači, protesti su postali lov na Aleksandra Vučića. Nema čoveka u Srbiji koji ne prezire to što radite. Zato sam vas nazvala lešinarima i hijenama, jer to zaslužujete.

PREDSEDNIK: Povreda Poslovnika.

BORKO STEFANOVIĆ: Poštovani predsedniče, ja vas molim, član 108. zbog toga što je očigledno sednica potpuno izmakla kontroli i ja vas molim da primenjujete Poslovnik jednako na sve, da vodite računa da su se ovde čule zaista neprimerene stvari.

Apsolutno, siguran sam, svi osuđujemo bilo kakve insinuacije ili loše reči prema ženi, bilo kojoj ženi…

(Poslanici SNS dobacuju.)

Samo polako.

… kao i sve druge neprimerene reči izrečene ili, kao u ovom slučaju, apsolutno neizrečene. Ali, budite fer i pošteni, okrenite se oko svojih ramena i pogledajte i poslušajte šta se sve ovde, ljudi, izgovara! To je nekorektno, ljudi! Nemojte, molim vas, da se čitaju tvitovi šta je ko napisao i da se spaja sa političkim partijama.

Predsedniče, ja vas molim, zato što svaki napis mržnje s jedne …

PREDSEDNIK: Da, razumem, smeta vam što se čitaju tvitovi nakon što je Radomir Lazović dobio nekoliko odgovora koje je sam izazvao. To sam razumeo.

BORKO STEFANOVIĆ: Čitaju se neki ljudi, ne znam ko…

PREDSEDNIK: Sve sam razumeo.

Hoćete da se glasa ili ne za 108? Ne.

Sledeći put ako budete imali primedbu na ponašanje Radomira Lazovića, kažite to odmah, a ne onda kada dobije sve zaslužene odgovore.

(Marinika Tepić: Nije na njega.)

Nego na šta, na ono što je Milivojević uradio malopre kada je reč dobila Nevena Đurić? Jel na to, gospođo Tepić? A, ne, to vam je divno, to vam je bilo sjajno, tome ste aplaudirali. Svaka vam čast na tome.

Povreda Poslovnika.

MILENKO JOVANOV: Član 107. dostojanstvo Narodne skupštine.

Dakle, ovo je već ne znam koji put, imamo situaciju u kojoj se jedan poslanik javlja da valjda bude neki medijator ovde, da objasni kako obe strane treba da spuste loptu itd.

Mi smo imali situaciju gde je predsednik Skupštine prozvao po redosledu govornika prijavljenih za repliku, koju je izazvao Radomir Lazović, ničim izazvan, Nevenu Đurić. Na to ste dobili groktanje Srđana Milivojevića, groktanje i dahtanje.

Evo sada kažu – to se nije desilo. A, šta se desilo? Evo, recite mi. Ajde, šta se desilo? Obradovao se?

E, ja sada vas pitam da li prihvatate da se odavde neko obraduje kada neka od vas dobije reč?

Zašto ćutite sada? Znate šta je razlog da se to ne desi? Zato što nikom ne pada na pamet da se ponaša na način na koji se ponaša ova kreatura. Nikome ne pada na pamet.

Pogledajte, zacenio se od smeha, njemu je sve ovo smešno.

Šta si rekao?

(Srđan Milivojević: Nemaš ti pameti.)

Ja nemam pameti?

Moguće je da ja nemam pameti.

PREDSEDNIK: Milivojeviću, ono vam je bilo poslednje upozorenje. Ovo vam je sada prva opomena.

MILENKO JOVANOV: Moguće je da ja nemam pameti i da sam budala, ali nikada neću uraditi ono što ti radiš. Nikada mi ne pada na pamet da grokćem i uzdišem kad neka žena dobije reč.

(Narodni poslanici dobacuju iz klupa.)

Pogledajte ovo. Molim vas, pogledajte ovo.

PREDSEDNIK: I Mariniki Tepić prva opomena.

MILENKO JOVANOV: Ovo je čovek koji je pre nekoliko trenutaka groktao i uzdisao kad je Nevena Đurić dobila reč. Pogledajte sad ovo. Jeste se vi zbog ovoga izvinjavali? Je li, gospodine Stefanoviću, jeste se zbog ovoga izvinjavali? Vidim, razumela je vaše izvinjenje. Okrenite se, pa pogledajte. Pogledajte nastavak ponašanja. Jel se zbog toga izvinjavate? Pa, on ne prihvata da se vi izvinite. On apsolutno ne prihvata ničije izvinjenje. On nastavlja. I mislite da ćemo da ćutimo na to. Na pamet nam ne pada.

Vi, gospodine ovlašćeni Lazoviću, tražite, jer to, to ste izazvali. Evo vam ga taj vaš govor koji je izazvao ovo.

Pogledajte, evo, ponovo se cereka, pogledajte, molim vas, pogledajte samo to. Pogledajte tu facu čoveka koji je malopre groktao i dahtao kada je devojka dobila reč, a koju je prethodno nazivao Ćićolinom, jer je valjda to ono što gleda on, njega ne interesuju ni „Zadruge“, ni „Farme“, on to gleda čovek. To su filmovi iz kojih on zna glumce i sada, naravno, niko neće ništa da kaže, nijedna žena neće da ustane da kaže.

(Aleksandar Jovanović: Lažeš!)

Sramota, sramota, sramota.

PREDSEDNIK: Bez urlanja, Jovanoviću.

MILENKO JOVANOV: Ja se izvinjavam, nisam video, danas je u ulozi žene, juče je bio predsednik Skupštine, javila se žena, ja se izvinjavam.

(Aleksandar Jovanović: Lažeš! Lažeš!)

PREDSEDNIK: Glasamo za povredu.

(Aleksandar Jovanović: Lažeš!)

Jovanoviću, rekao sam bez vikanja. Završite sa tim, sedite dole, slušajte dalje, urlanjem. Sedite dole…

(Aleksandar Jovanović: Otvoreno laže!)

Onda i vama opomena, Jovanoviću, a sada sedite dole. Ima još ljudi u sistemu…

(Aleksandar Jovanović: Čovek otvoreno laže. Samo da se zna.)

Ne vičite, Jovanoviću, sedite dole, rekao sam vam već.

(Milenko Jovanov: Dajte mu opomenu. Izvikao se čovek, ode on svojim putem, i to je to.)

Da, standardno. Dođe, histeriše, preti i sada će da ide kući.

Povreda Poslovnika.

BILjANA PANTIĆ PILjA: Predsedniče, molim vas da počnete da primenjujete član 27. ovog Poslovnika.

Ovde smo sada prisustvovali neverovatnom nasilju, neverovatnom seksizmu uperenom prema kolegama i koleginicama iz SNS. Dok je Srđan Milivojević groktao, i to smo svi čuli, sada je Marinika Tepić izjavila da se on njoj obradovao. Da li ćete vi sankcionisati takvo ponašanje? Žena je mrtva hladna rekla - obradovao joj se. U kom kontekstu se, gospođo Tepić, Srđan Milivojević njoj obradovao? Kako vas nije sramota?

Dok je koleginica Ivana Nikolić replicirala i ista ta Marinika Tepić je rekla da treba da se leči. Ja vas molim da primenite ovaj Poslovnik, da kaznite koleginicu Mariniku Tepić i nemate, gospođo Tepić, sada pravo da mi replicirate jer je ova povreda Poslovnika. Vi ste toliko nepristojni, toliko ne znate da se ponašate, sram da vas bude, a vas molim da primenite ovaj Poslovnik. Hvala.

PREDSEDNIK: Ne tražite glasanje to sam razumeo, ali dužan sam da dam obrazloženje.

Ne znam koliko se čulo zbog buke u sali, ali izrekao sam opomene Srđanu Milivojeviću, Mariniki Tepić, Aleksandru Jovanoviću.

Povreda Poslovnika.

LEPOMIR IVKOVIĆ: Poštovani predsedniče, poštovane kolege, poštovani građani Srbije, ukazujem na povredu člana 105. Narodni poslanik govori sa poslaničkog mesta u sali za sednice Narodne Skupštine.

Poštovani predsedniče Skupštine, ja sam istraumiran. Meni se pričinjava da jednog poslanika vidim na više mesta u sali. On je prepoznatljiv po tome što je u majici sa kratkim rukavima prisutan na ovoj sednici onako kako ne bi mogao da uđe ni u jedan osrednji kazino bilo gde u svetu. Takođe, viče dok govori, pa moramo da smanjujemo ton na slušalicama kada ga slušamo, te vas molim da ga urazumite da se drži svog poslaničkog mesta, jer bojim se da moja trauma ne ide dotle da pomislim da sam pomerio sa pameću. Hvala vam.

PREDSEDNIK: Odevanje je pitanje kodeksa.

Poslovnik.

MARINIKA TEPIĆ: Zahvaljujem.

Član 107, dostojanstvo i iznošenje laži i neistina.

(Narodni poslanici SNS: To je bilo.)

Gospodine predsedniče, vi sedite na poziciji gde mnogo bolje vidite i čujete šta se dešava u sali. Ovde se već unazad dosta minuta laže i obmanjuje javnost da je moj kolega Srđan Milivojević groktao, vređajući potpredsednicu SNS Nevenu Đurić i narodnu poslanicu.

PREDSEDNIK: Znači, ono što smo svi čuli se nije desilo.

MARINIKA TEPIĆ: To se nije desilo i dozvolite mi da kažem.

(Milenko Jovanov: Izvinjavao joj se!)

PREDSEDNIK: Kako je to neobično? Kod vas nikako da se desi ono što svi čuju i vide.

MARINIKA TEPIĆ: Obradovao se prilici da se gospođa Đurić obrati, tako što ste joj konačno dozvolili da se obrati. Mi ne pamtimo da je gospođa Đurić, poslanica, ovde govorila i sa nestrpljenjem smo očekivali da odgovori gospodinu Lazoviću, a sigurni da joj ni ovoga puta to nećete dozvoliti.

(Aleksandar Mirković: Šta ima da se obraduje, bre?)

PREDSEDNIK: Da, ništa, ako vam i sada nije jasno šta se desilo…

MARINIKA TEPIĆ: Dakle, vi vrlo dobro znate šta… Nemojte mi upadati u reč.

(Milenko Jovanov: Kako te nije sramota!)

PREDSEDNIK: … šta se nije desilo, praktično vam svi u sali kažu da treba da vas bude sramota.

Hoćete li da se glasa za 107?

Odlično.

Mogli ste sada na osnovu ovoga da čujete i vidite šta oni smatraju prihvatljivim, divnim, čemu aplaudiraju i, što se njih tiče, ne dešava.

Hajde da vidimo sada ko je još čekao.

Ako nema više Poslovnika, ima još replika koje je izazvao Radomir Lazović, a vi, gospođo Tepić, samo nastavite da glumite Srđana Milivojevića. To će, takođe, da bude najlepša stvar koju o sebi umeta da pokažete.

(Marinika Tepić: Znate da nije istine. Znate i sami.)

Idemo dalje.

Reč ima Staša Stojanović.

STAŠA STOJANOVIĆ: Zahvaljujem.

Pre svega ću da osudim ponašanje koje smo imali prilike da vidimo od strane Srđana Milivojevića prema našoj koleginici Neveni Đurić, kao i da osudim sve žene iz opozicije. Treba zaista da vas bude sramota što niste stali u odbranu naše zajedničke koleginice. To je vama smešno. Konstantno spinujete i stvarnost i sve ono što se dešava ovde.

Što se tiče Radomira Lazovića i to što je citirao tvitove koje mi, jel, naše mišljenje, iznosimo na društvenim mrežama, moram da kažem da sam ja jedna od onih koja ima ovde najveći kredibilitet, što se tiče vašeg nasilja usmerenog prema meni upravo na tim društvenim mrežama. Imam na stotine, na hiljade negativnih komentara koji samo izmišljaju, koji o meni pišu sve i svašta. Nikada ništa niste osudili, već ste u istim tim vašim emisijama upravo pozivali na nasilje prema svima nama.

Ono što je sramota jeste to što se vi nikada, verovatno, ni ne pogledate u ogledalo, jer vi ste, što se mene tiče, otelotvorenje zla. Srbija nikada, u razgovoru sa mojim kolegama, nije doživela to da imamo takvu opoziciju. Toliko ste loši ljudi, toliko ste bezlične, toliko samo pare vladaju vašim umovima, ali nažalost mi jesmo svedoci toga.

(Narodni poslanici opozicije dobacuju iz klupa.)

Čekam da se smire.

PREDSEDNIK: Bez vikanja i bez dobacivanja.

STAŠA JOVANOVIĆ: Nemate apsolutno nikakav kredibilitet da pričate o nasilju, jer ste vi ti koji ga sprovode i ovde u Skupštini i van Skupštine. Stidite se i danas i sutra i sve dok budete takvi kakvi jeste.

PREDSEDNIK: Reč ima Olja Petrović.

OLjA PETROVIĆ: Zahvaljujem, uvaženi predsedniče Narodne skupštine.

Poštovane dame i gospodo narodni poslanici, poštovani građani i građanke Republike Srbije, vidimo nervozu u redovima opozicije, a zašto? Zbog istine. Zato što je jedini njihov politički program da šire mržnju i da svakodnevno plasiraju laži na koje očekuju da ćemo svi mi ćutati kako bi više puta ponovljene laži postale istina.

Gospodo, nećemo da ćutimo. Da, jeste da bez srama danas govorite o teškom životu, danas kada plate i penzije kontinuirano rastu, kada se grade putevi, pruge, kada se grade bolnice, danas kada vidimo napredak u svim sferama, i to zahvaljujući Aleksandru Vučiću. Istom onom Aleksandru Vučiću čiju ostavku tražite, protiv koga se borite, ali protiv volje naroda nećete i ne možete da se izborite. Za to vreme ne govorite o tome kako se živelo do 2012. godine, a kada je Srbija pljačkana i kada se otimalo od usta i građana, i dece da bi se punili džepovi i računi pojedinaca.

Ne govorite o tome da ste 2012. godine ostavili državu pred bankrotom i sa praznom kasom. I da, gospodo, sramno je da danas govorite o teškom životu. Teško su živeli građani do 2012. godine kada ste o tome ćutali. Danas žive mnogo bolje i živeće još bolje.

Da je situacija danas u Srbiji daleko bolja vidimo i po tome koliku želju imate da dođete na vlast. Vidimo kolika vam je želja za punom državnom kasom danas, a potpuno ste svesni da narod zna sva vaša lica, da ih nije zaboravio. Svesni ste da poverenje na izborima više nećete dobiti. Svesni ste i zato na sraman način pokušavate da preko tragedija i gazeći preko života mrtve dece na ulicama dođete na vlast.

Navodno šetate protiv nasilja, a svakodnevno na protestima vidimo pozive na različite vrste nasilja. Kada vidite reakciju građana na sve to što radite branite se podmetanjem i ljudi i lutaka i onda sve to negirate, a zapravo u tim situacijama pokazujete svoja prava lica.

Gospodo, u Srbiji se narod pita i zato Srbija neće da stane, već će nastaviti dalje da napreduje. Hvala.

PREDSEDNIK: Vi hoćete reč? Izvolite.

RADOMIR LAZOVIĆ: Dobro ljudi, samo i ako možemo da mi neko razjasni što se vi ljutite što ja čitam ono što vi govorite na raznim društvenim mrežama, ja ne razumem?

Dakle, ja mislim da smo ovde uspeli nešto da postignemo, a to je makar da stojite iza svojih reči, to mi je drago. Dakle, ustali ste, rekli ste - da, ovo sam ja izjavio ili izjavila, ja ovo mislim, koristim se ovim rečnikom. Nije to loše da građani prosto znaju.

Dužan sam ovde jedan odgovor, jedna vaša koleginica je rekla, zašto ne odštampam neki svoj tvit. Žao mi je ali nemam „Tviter“, tako da ne učestvujem u tom širenju mržnje ni na koji način.

Pročitaću vam sada nešto što sam napisao na nekoj drugoj društvenoj mreži, jer volim da kažem šta mislim i volim da to dođe do ljudi. Povodom kontramitinga, koji ste organizovali, gde ste plaćali ljude da dolaze na njega, gde ste ucenjivali ljude, gde ste prosto radili nešto što ne bi trebalo da se radi u nekim demokratskim državama, evo šta sam izjavio: „Koliko je ovo tužno i potresno, koliko malo je brige bilo potrebno da se sačuva život, a nije je bilo, misleći na čoveka Momčila, koji je preminuo usled nemanja adekvatne medicinske pomoći, zato što je krenuo na kontramiting, udario je glavom i onda ga je vaša medicinska služba ostavila, nije ga odvela u bolnicu, nego su ga prosto ostavili usput kod rođaka, gde nije primio adekvatnu pomoć“. Dakle, ja ne mislim naravno da ste vi krivi što je čovek umro, ali ste odgovorni što mu niste pomogli, što ga makar niste odveli u bolnicu.

Dakle, za tog čoveka ja kažem sledeće: „Ovaj čovek je još jedna žrtva besmisla u kome živimo. Umesto da je cela država stala i donela odluke da je nasilje neprihvatljivo, od vlasti smo dobili nove podele, kontramitinge i sukobe“. Setite se da sam vas molio da ovaj kontramiting ne održavate.

„Duboko mi je žao sudbine ovih običnih ljudi sa kontramitinga i kada se borimo da oslobodimo Srbiju, borimo se i za njih, moramo. Ovo ništa ne valja ljudi, ovo sve mora da stane da bi Srbija mogla da nastavi napred, zato delim nešto što je Dobrica Veselinović napisao dok su reke autobusa ulazile u naš grad. Veselinović kaže da umesto da smo šetali zajedno, da smo lečili rane, podelili tugu kao braća i sestre, kao velika porodica, kakva jesmo, oni i dalje hoće da nas dele da bi i dalje delili svoj plen, da bi i dalje vladali“.

Gospodo, naša poruka je poruka ljubavi. Mi želimo da zaustavimo nasilje, mi želimo da zaustavimo ovakvu nebrigu koju pokazujete prema ljudima, a ispričaću vam šta još želimo. Dakle, u trenutku kada vaši ljudi prisilom bivaju ugurani u autobuse, kada javne službe žele da ih nateraju da napuste svoja radna mesta, kada autobuse uzimate od dečijih ekskurzija kako bi ih doveli ovde, poslušnike, da kliču vođi, da im se on potpisuje na leđima kao da ih overava, Dobrica Veselinović, a ja naravno delim njegovo mišljenje kaže sledeće: „Oni danas organizuju predstavu, montiraju megalomanske bine, dovoze autobuse, dižu dronove, postavljaju kamere, osvetljenje, fotoaparate, prave spektakle, brane svoja nedela, nebrigu i neznanje, a u stvari su u strahu, jer smo im pokazali da im se kraj primakao. Promena je tu, prešli su granicu, granicu koju nismo očekivali da će preći, čak ni oni tako bahati. Ta granica bila su deca u dva dana u Mladenovcu i Vračaru, onda umesto da smo šetali zajedno, lečili rane, podelili tugu, kao braća i sestre, kao velika porodica, što jedan narod i jeste, oni i dalje hoće da nas dele da bi i dalje delili svoj plen, da bi i dalje vladali“.

Dakle, ja vam još jednom govorim da naša želja nije deljenje, da naša želja nije da ljudi se sukobljavaju jedni sa drugima. Mi smatramo da su to sve naši građani, mi smatramo da oni svi zaslužuju isto. Mi smatramo da oni zaslužuju da se donesu važne odluke koje sam vas molio da uvažite. E sada, da se osvrnemo na ovo što je bilo pre toga.

Dakle, draga gospodo, ovaj anketni odbor treba da utvrdi kako taj mehanizam nasilja radi, dakle da pogledamo odakle to nasilje dolazi. Ja sam to nasilje našao na društvenim mrežama, koje dolazi od vaših poslanika, od vaših najviđenijih ljudi, pa tom Dobrici Veselinoviću vi kažete: „Na čelu je Pete kolone ovaj čovek koji poziva na zajedništvo, na ljubav. Na čelu je Pete kolone Dobrica Veselinović, lično zadužen za bušenje Srbije i Beograda“. Ko? Kako? Kako ste to videli? Kako? Kaže Miloš Terzić dana 19. maja: „Ovakav nasilni ološ hoće da vodi državu“. Kaže Jelena Obradović, dana 10. maja: „Najgori politički šljam je opozicija“: Kaže Zoran Tomić, dana 8. maja: „Sram te bilo, lujko jedna“. Ovo i ne zvuči tako strašno među ovim optužbama.

Podsetiću vas, toliko je nizak standard koji ste uspostavili, toliko smo nisko pali da je ovo ismevanje osoba sa problemima mentalnog zdravlja za vas prosto nešto što više ne predstavlja toliko ni problem kada ste dotle došli da su vam tvitovi najniže nešto što je videla javnost Srbije.

Kaže, isti: „Lešinarska opozicija, željna krvi i haosa na ulicama“, a ta opozicija organizuju protest gde ljudi u tišini, u miru iskazuju saosećanje prema bolu i žrtvama. Kaže, isti: „Hoćete Srbiju da gurnete kroz rub provalije, da uništite vojsku, ekonomiju i poljoprivredu“, opozicija. Kaže, isti: „Vi ste mufljuzi koji Srbiji nisu potrebni“.

Znate, ovo ste već pretili glumcima da se isele iz Srbije ako žele da snimaju, da ne snimaju za „Telekom“ ako žele da snimaju. Čekajte, da li je to taj „Telekom“ koji kažete da nije pod kontrolom države?

Spustite ruku, gospodine Jovanov, video vas je, ja neću skoro završiti. Odmorite ruku.

(Milenko Jovanov: Sad imam repliku.)

Dakle, polako, ima vremena, nemojte da ste napeti, lepo vam kažem. Brinem za vas.

(Milenko Jovanov: Nemoj, molim te.)

Evo, ja brinem i za vas, gospodine. Brinem za vaše zdravlje jednako kao i svih drugih ljudi. Mi kao izabrani narodni poslanici moramo pokazati posebnu brigu za sve naše građane, bilo da oni dolaze na kontramiting, gde ih plaćate, prisiljavate i primoravate, bilo da oni sede u drugim klupama preko puta, bilo da sede ovde, svi naši građani zaslužuju jednako brigu, solidarnost, empatiju.

Zaslužuju budućnost i zemlju koja nije izložena nasilju i mržnji.

Dakle, da se razumemo, mi građane ne delimo. Mi ih sve volimo. Svi zaslužuju jednako, samo što su se neki ogrešili o zakon pa će morati da odgovaraju i često su bliski, ne kažem svi, često su bliski SNS.

Dakle, da se vratimo na anketni odbor. Taj anketni odbor trebalo bi da utvrdi odakle dolazi ovo nasilje, a evo ja ću vam reći jedan novi primer. Nasilje dolazi od SNS Voždovac. Moram da primetim da su se razni vaši lokalni odbori potrudili da se istaknu u trenucima kada vam se ljulja stolica, pa kaže SNS Voždovac: „Važno je da narod zna da je njihova politika ubijanje“. Kako može neko to da napiše, ljudi?

Pa kako može neko u trenutku ove tragedije da napiše da je nečija politika ubijanje, nečija politika, politika ljudi koji su ovde sazvali ovu sednicu, uprkos vama sazvali ovu sednicu, naterali gospodina predsedavajućeg da sazove ovu sednicu, naravno mislim pod silom zakona, nikako drugačije, ni pod kakvom drugom prisilom, zato što mi se ne borimo oružjem? Mi se borimo argumentima, srcem i ljubavlju.

Dakle, naterali smo predsedavajućeg da zakaže ovu sednicu. Da nije bilo združene akcije opozicije, da nije bilo velikog ustanka naroda na ulicama, ne bi bilo ni ovoga. Ova vlast nema nikakvu želju da razgovara o ovim tragedijama. Žele ljudi da se sve zaboravi, da priđe što pre, ne zato što mislim, ja i dalje verujem da među vama ima onih koji nisu spremni na politiku – sistem nije zakazao, ali je i korist, interes veći, jer vi znate da ako, se „Pink“ ili „Hepi“ ukinu, vi znate da gubite mašineriju, mašine za sejanje napada na ljude sa kojima se ne slažete. Vi gubite mašineriju koja treba da vam obezbedi pobedu na izborima. Ja nemam sumnje da je tako, ali se nadam da vidite da jedna takva mašinerija pravi jednu veliku izloženost našeg društva nasilju, te da je onda ipak preskupa, ipak je preskupo da godinama bivamo izloženi najstrašnijim, najpodlijim prizorima koje dolaze sa ove dve televizije.

(Narodni poslanici SNS dobacuju.)

Ipak je previše da to ostavlja traga na našoj deci. Ipak je previše. Taj ožiljak na našem društvu je preveliki, čak i za vas, čak i za SNS. Previše je to što radite. Zaustavite propagandnu mašineriju koja dođe do toga da nas vi, gospođo Ivana Nikolić, a evo vam prilike da još jednom obrazložite kako je moguće da nekoga nazivate - smrdljiva bagra. To je samo da vam kažem, samo da vam kažem, to je osoba koja je pre 15 minuta govorila o tome da je nešto što radi opozicija bruka i sramota.

Pa čekajte, bre. Pa čekajte bre malo. Pa čekajte. Kako ovo radi ovako - smrdljiva bagra, stoko nasilna, puške i otkidanje glava, psovanje majke?

(Narodni poslanici SNS dobacuju.)

Čekajte, bre malo ljudi. Ovo je bujica. Pogledajte koliko toga ima. Nisam ni na pola. Hoću da vam pokažem kojom bujicom vi ovo naše društvo obasipate.

Kaže Danijela Vujičić – pomračeni um poput vašeg. Kaže čovek čije ime ja neću pomenuti, jer nam je dovoljno traga ostavio u prethodnim danima, je devastirao ovu Skupštinu, ostavio je negativnog traga dovoljno, ja ga neću pomenuti ko je, njemu nikada neću dati repliku, ali vama hoću da objasnite kako smo došli do ovoga - nakot iz Šolakovih medija, progonitelji, mrzitelji, ekstremne feministkinje, šta fali feminizmu, ima neki problem možda, šta fali feminizmu, mizandrične satanistkinje. Pa čekajte bre ljudi malo. Pa da li se ovako obraća narodni poslanik, najodgovorniji, vi ste ga izabrali za najodgovornijeg da predstavlja situaciju u medijima, čoveka koji je u stanju ovako nešto da kaže.

(Narodni poslanici SNS dobacuju.)

A, da dođemo sada do ove narodne poslanice što je tako iznenađena, ljuta skoro, što joj se čitaju tvitovi u kojima obasipa naše društvo nasiljem. Kaže – stoko podmukla, kaže – frustrirani ste nemoćni i jadni, najjadniji. Kaže - za vas su bela košulja i dugmad na leđima. Pa ljudi, narodna poslanica, vidite. Narodna poslanica. Ajmo dalje, nismo ni na pola. Kaže ista – NATO pudlice, ološi, politički lešinari. To – lešinari ste valjda usvojili na vašim sastancima sa Suzanom Vasiljević gde vas je savetovala šta treba da ponavljate u krug i u krug.

Evo vidi ovog, Zoran Tomić – lešinari i hijene.

Sada da vam pokažem na ovom primeru kako to ide. Sada da čujemo ovo. Dakle, ovako, najodgovorniji među vama dođe i na svojim konferencijama za medije krene da iznosi to – lešinari, hijene, ološi. Zatim onda nižerazredni funkcioneri preuzimaju ove izraze. Onda ih oni dalje reprodukuju. Onda to ulazi u medije. Onda ti mediji citiraju ove druge medije, pa to završi u televizijskim programima, pa se zatvori ceo jedan mehanizam. Onda to završi na društvenim mrežama i onda to završi tako da celo naše društvo, celu našu medijsku scenu zapljusne kao poplava mržnje i nasilja u kome je izvor – evo ko.

(Narodni poslanici SNS dobacuju.)

Kaže narodni poslanik SNS – pacovi, hajde bolje se vratite u kanalizaciju, sigurniji si tamo da smrdiš, ne zagađuješ okolinu. Ovo verovatno kada pominjete okolinu to je verovatno iz ekologije nešto. Toliko znate o tome.

Kaže zvanično saopštenje lokalnog odbora SNS Zvezdara – ogavno ponašanje opozicije.

Kaže Milica Nikolić – svaka bitanga se javlja da učestvuje u besramnom slamanju Srbije.

Kaže Milica Nikolić – sramota je, nju je sad sramota, kaže ona – gnjido štetočinska, kaže, kada ti se budu izvukle uši imaćeš problem sa suzama Majkoviću. Jel to pretnja neka nekome ovde možda? Jel pretnja to, gospođo? Ko kome treba da izvlači uši?

(Narodni poslanici SNS dobacuju.)

No, dobro.

(Milenko Jovanov: Ceo dan pretiš.)

Ja smatram da je ovo izvor svog zla u ovom našem društvu. Ovako, ljudi, izgleda zlo koje dolazi.

Dakle, ja vas molim još jednom, nije mi dosadno da se ponavljam, mi moramo zaustaviti ovu bujicu koju vi pravite. Mora negde stati da bi Srbija mogla da nastavi dalje. Moramo se negde zaustaviti da bi mogli da ulažemo u stvari koje će učiniti da naše društvo napreduje dalje.

(Narodni poslanici SNS dobacuju.)

Ostaviću ovo sad iza. Ako ne prestanete sa ovakvim ponašanjem, da nastavimo dalje.

Upravo sada u ovom trenutku Langura, istaknuti član – lopovčino, reci mu oko Vidovdana da obrati pažnju da ga neki lovac ne pomeša da divljom svinjom, a i domaćini spremaju ražnjeve, a dotični jako podseća na vepra, nema na čemu, mislim na vas, pa da se ako hrabrosti budete imali, vidimo na izborima. Kako na izborima kada treba valjda neki lovac da me ubije? Jel ovo pretnja? Ima tu neki pravnik? Evo sedi tamo desno jedan istaknuti pravnik, predsednik Odbora za pravosuđe, advokat Dijane Hrkalović. Jel može advokat da sazna jel ovo pretnja? Jel se ovo konstatuje kao pretnja ili ne ili je ovo samo još jedan izvor nasilja koje vi šaljete?

Dakle, ljudi, ljudi, ljudi, ja sam namerno uzeo ovo da bih vas suočio sa time koliko mržnje, koliko nasilja, koliko odvratnih reči ste u stanju da izgovorite, a ovde valjda kada stavite kravatu mislite da vas ne prepoznaju ljudi da ste vi ti koji je izvor svega ovoga što zapljuskuje naše društvo.

Ja vas molim da ovde stanemo, da se zaustavimo, da kažemo – dosta je, da svi osudimo ovakvo ponašanje. Evo ja ću prvi da to uradim. Evo, osuđujem svaki izraz mržnje, svaku reč nepristojnu, ne ove gadosti koje govorite, nego bilo šta što može bilo koga da povredi. Hajde da stanemo tu. Hajde zauzdajte vašu mašineriju. Vi ste ti koji možete da u vaše novine „Alo“, „Informer“, „Srpski telegraf“, „Pink“, „Hepi“, sve to ubacite, da svemu tome nađete mesto.

Jel treba još jednom da vas podsetim da jedan odavde uređuje „Informer“? Jel treba još jednom da podsetim na to? Hajde stanite, dajte ovom društvu da diše. Dajte da se bavimo drugim stvarima. Ovo naše društvo dok mi pričamo je duboko, duboko upalo u ekonomske probleme. Naše društvo je zatrovano. U našem društvu zakoni ne važe. To su tri ključne krize koje mi imamo. Nećemo se danas baviti time zato što se danas bavimo anketnim odborom koji bi trebalo da utvrdi šta su sve stvari koje su dovele do ovih velikih tragedija u kojima smo se našli. To je ostavilo veliku traumu na naše društvo.

Ostao sam dužan kolegama iz opozicije, ne iz opozicije, mada, kako podsvest radi, ostao sam dužan kolegama iz SPS-a, moja podsvest, izvinjavam se ako sam vas s time uvredio, možda ćete biti opozicija. Znam da vaš predsednik to ne voli. Čuvene su one njegove izjave da ne valja u opoziciji. Ja se dobro osećam u opoziciji, meni je ovde sjajno, mogu vam reći saradnja koju imamo je odlična. Čestitam svima na ovome o čemu smo do sada radili. Hvala vam kolege na tome što smo uspeli da kažemo da nije normalno gde se sada nalazimo, da ovo društvo zaslužuje bolje, da mi možemo bez nasilja, da Srbija ustaje da se suprotstavi nasilju.

Ostao sam dužan kolegi iz SPS-a koji je pominjao to. Hvala mu na tome. Važna tema. Voleo bih više o tome da pričamo. Govorio je o tome da smo prihvatili kapitalizam bez kritike, da je trebalo više da razgovaramo o socijalizmu i ovim idejama. Ja se slažem. Ja se zaista slažem i voleo bih da ste u svojoj decenijskoj vladavini u ovoj državi uradili nešto, pa da malo društvene nejednakosti promenimo. Srbija je nakon vaše vlasti, zajedno sa ovim ljudima, došla do toga da ima najveće društvene nejednakosti u Evropi.

Petsto hiljada ljudi u Srbiji ima plate takve da živi ispod granice siromaštva. Dva miliona ljudi nalazi se na toj granici. Doveli ste do toga da prosveta, u kojoj ste vi vladali neprikosnoveno godinama, decenijama, doveli ste do toga da nastavnici i profesori nemaju plate kakve zaslužuju, već da su one od 10 do 17% manje od državnog proseka.

Doveli smo do toga da je inflacija godinama dvocifrena, da su cene ogromne, da ljudi ne mogu da žive, oni sa prosečnom platom, ne mogu da plate prosečnu potrošačku korpu, oni sa minimalnom platom ne mogu da plate minimalne uslove života, došli smo do toga da treba da bude ne znam kakva ambicija da se ode na more ili na odmor. Ljudi rade najviše u Evropi, najduža nam je radna nedelja, a najmanje smo plaćeni.

Jedna mala količina ljudi ima ogromna bogatstva, dok velika većina jedna preživljava. Da li je to taj socijalizam o kom želite da pričate? Ja bih voleo o tome da govorimo. Voleo bih vašu da čujem, koja je vaša odgovornost kao jedne deklarisane socijalističke partije da dozvolite da živimo u najdivljačkijem obliku kapitalizma. To ćemo drugi put. Hvala vam.

PREDSEDNIK: Znači, to su bile, kako ste rekli, poruke ljubavi. Vi imate samo poruke ljubavi. Za ono prostačko ponašanje Srđana Milivojevića, sirovo i primitivno jednu jedinu reč niste rekli, ne računajući malopre one aplauze i oduševljenja ovog istog Milivojevića koji vam je dodavao papire sada dok ste govorili. To je verovatno bila poruka ljubavi. I ljubavi, kako ste još rekli, brige, solidarnosti, empatije.

Pošto ste pitali šta je bruka i sramota. To vam je bruka i sramota što ste to podržali. I to pravdate.

Idemo redom.

Povreda Poslovnika.

Ima više replika, ima svega.

DUBRAVKA FILIPOVSKI: Poštovani predsedniče, prekršili ste član 106. jer govornik može da govori samo o tački dnevnog reda o kojoj se vodi pretres, pa makar to bio i ovlašćeni predstavnik.

Javila sam se za reč kao narodni poslanik sa Voždovca, jer je prethodni govornik rekao da je opštinski odbor SNS Voždovca na društvenim mrežama pisao i prozivao predstavnike opozicije koji učestvuju na protestima protiv nasilja, da govore o smrti.

Moje pitanje je – kako nosite sliku predsednika Srbije na vešalima, a onda govorite i borite se i kažete da jednostavno ljudi ne treba da odgovaraju na ono što vi izazivate.

Druga stvar, otvoreno crtanje mete na legitimno izabranog predsednika Srbije. Član 106. rekla sam.

Poštovani predsedniče, otvoreno crtanje mete na čelo legitimno izabranog predsednika države i članove njegove porodice je nedopustivo, jer to nikada niko nije radio ni jednom opozicionom lideru. Prešli ste uvažene kolege odavno granicu u političkoj komunikaciji. Ne moramo da se izjašnjavamo o članu 106.

PREDSEDNIK: Možemo na replike.

Milenko Jovanov.

MILENKO JOVANOV: Radomir Lazović je najgori, najodvratniji licemer koga sam video u životu. Ovakvog licemera, to majka ne rađa. Dakle, čovek je započeo današnji popodnevni rad tako što je slikao pred početak govora Ace Markovića slikao prazne klupe, kaže prazne klupe SNS. Pa da nije poslanika SNS ne bi počeo današnje izlaganje. Jel te nije sramota. Licemeru jedan licemerni.

Priča o miru, pričao o tome kako bi divno bilo da eto on pruža ruku, on želi da se razgovara. On osuđuje. Što nisi osudio onog što ti dodaje te tvitove? Ovog što je groktao kada je Nevena Đurić dobila reč? Što to nisi osudio? Nisi čuo. Samo iza tebe sede. Nisi čuo. To nisi čuo. To pokazuje koliki si licemer. Bedni licemer koji se drži svoje agende i svog mesidž boksa i hiljadu puta ćeš da ga ponoviš, a mi kao ne znamo, nismo prošli NG školice. Pa ima nas koji smo tamo bili kada ti nisi znao šta je to.

Obraća se ponovo ljudima koje je do juče zvao stokom, šljamom, ovcama, smradovima, ostavili su smrad u Beogradu, krezubom stokom itd. i sada kažete – ljudi, ja se vama obraćam. Ne, ne, ne obraćaš se ti njima, ali se zato mi obraćamo svim onim vašima koji sa vama šetaju i koji vas se gade, koji vam ne dozvoljavaju da se približite bini iako se vi trudite danas da se nametnete kao novi lider protesta i novi lider kolone. Teško vam polazi za rukom svima. Jedan po jedan ustajete i govorite u ime tih protestanata, a svi kada se jave kažu da traže vaše ostavke i traže i vaše povlačenje, jer ne mogu više da vas gledaju tako nesposobne, licemerne i tako politički potpuno kratkovide.

Najzad, vi da pričate šta je bruka i sramota. Bruka i sramota je ovo što radite svaki dan. A sad je polako, pa urlao si prijatelju 20 minuta. Žalite se, kaže – Milenko Jovanov govori glasno, spržio mikrofon. Urlao si 20 minuta istim tonom, bez bilo kakve intonacije, bez bilo kakve interpunkcije kroz govor, ničega. Pa šta je bilo? Što si nervozan, što vičeš? Šta je bilo?

Pogledajte ovo gospodine predsedniče Skupštine, molim vas. Znači, krene da dobacuje, a onda ga kamera snimi, pa napravi tupavu facu i okreće se oko sebe, kao šta, ja. Ej bre, pa to što 20 godina studiraš to ne znači da smo u amfiteatru. To ne znači da si profesor. To ne znači da smo mi profesori, a ti đak koga je profesor pogledao. Hajde ponašaj se kao narodni poslanik, bar se trudi da tako izgledaš. Glumi ako ne znaš kako. Osudi Srđana Milivojevića za ono što je rekao. Osudi ga, ako želiš da pokažeš tu pruženu ruku. Osudi ga. Nemoj mi pokazivati na sat, znam da nije na desnoj ruci, ali ga osudi ako stvarno misliš ono što govoriš, a pokazaće se da ne misliš ono što govoriš, jer ga nikad nećeš osuditi, jer ste mu svi aplaudirali za ono što je uradio i zato što svi mislite ono što je on samo dovoljno pokvaren da uradi. Hvala.

PREDSEDNIK: Reč ima Uglješa Marković.

UGLjEŠA MARKOVIĆ: Zahvaljujem se uvaženi predsedniče.

Podsetio bih i uvaženog ovlašćenog govornika da je na dnevnom redu i da mi danas razmatramo i govorimo o osnivanju anketnog odbora koji treba da utvrdi sve okolnosti koje su dovele do dva masakra, dve velike tragedije u OŠ „Vladislav Ribnikar“ i u selima u okolini Mladenovca i Smedereva, jer mi se čini da smo potpuno zaboravili oko čega smo se okupili, o čemu treba da razgovaramo i da govorimo o svemu drugome, samo ne o tome.

Kada govorimo o SPS, SPS postoji 33 godine. Za 33 godine svog postojanja u kontinuitetu je parlamentarna partija koja je svoj legitimitet dobijala uvek i isključivo na izborima dobijajući podršku od građanki i građana Republike Srbije.

Oni nam daju legitimitet, u njihovo ime smo u vlasti i nikada vlast nismo osvajali, gospodine Lazoviću, na ulici, na revoluciji. Jeste se desio 5. oktobar, ali tada su nas rušili na ulici i apsolutno smo protiv toga da se to više ikada ponovi.

Da, gospodine Lazoviću, tada je došao taj kapitalizam o kome ste malopre govorili. On nam je obećavao, našem društvu celom je obećavao da će nam biti lepše, da će nam biti bolje. E sada, 23 godine kasnije mislim da ćemo na kraju svi doći na tekovine socijalizma.

Zahvaljujem.

PREDSEDNIK: Reč ima Milica Nikolić.

MILICA NIKOLIĆ: Nije valjda da ste vi toliko hrabri da vešate lutku sa likom predsednika Vučuća, a da ste se tako uplašili od zavrtanja ušiju.

Nemojte samo od muke i od stresa da se ponovo opijate, jer se cela Srbija zgrozila na slike na kojima se valjate u sopstvenoj povraćki.

Govorite ceo dan kako je premijerka rekla da sistem nije zakazao. A, kako se to vi tačno utvrdili da sistem jeste zakazao, pa ste samo dan posle tragedije, kada je cela Srbija bila u žalosti, organizovali politički protest? Kako ste to tačno vi samo za dan utvrdili da navodno sistem jeste zakazao?

Reč niste rekli, samo ste čitali tvitove. Reč niste rekli o tome da je dokazano da je čovek priznao, koji je nosio obešenu lutku sa likom predsednika Vučića da je to uradio, a danima ste lagali da to nije istina.

Reč niste rekli sada o tome. Jednu jedinu reč. Kao što reč niste rekli o tome kako vas Haki Abazi finansira da gazite po mrtvoj deci, kako vas Haki Abazi finansira da rušite Srbiju.

Sistem nije zakazao, ali vaš razum sigurno jeste.

Hvala.

PREDSEDNIK: Reč ima Aleksandar Marković.

ALEKSANDAR MARKOVIĆ: Zahvaljujem, gospodine predsedniče.

Narodni poslanik sam više od devet godina, ali moram da priznam da veću gomilu gluposti i nebuloza od onoga što je malopre govorio ovde ovaj Violin svedok, moram da priznam da to nisam čuo.

Dakle, umeli smo mi ovde da slušamo razne mudrosti predstavnika opozicije, ali Violin svedok je nadmašio sve pokušaje do sada.

Violin svedok je satima i juče i danas, dakle njegovi govori se mere satima, govorio sve što mu je palo na pamet, prozivao poimence svakoga koga je stigao, samo nekako nije našao vremena da osudi i Srđana Milivojevića, da osudi, u krajnjem slučaju, i pozive na ubistvo Aleksandra Vučića. Samo to nije stigao da osudi. Da osudi i Jovu Bakića, da osudi i Milovana Brkića i sve ostale. Samo nekako mu je to promaklo. Samo to nije uspeo da postigne. Za sve ostalo je našao vremena, dakle, i troši nam ovde sate i sate.

S druge strane, predsedniče, ono zbog čega sam najviše reagovao to je zbog toga što je rekao – devastiranje Skupštine.

Pazite sad ovo licemerje – o devastiranju Narodne skupštine govore oni koji su zapalili svojevremeno ovu Narodnu skupštinu. Koji su zapalili 5. oktobra zgradu Savezne skupštine tada. Pokrali, rujnirali sve. Pokrali umetnine, upadali u preduzeća, formirali krizne štabove, opljačkali u Srbiji sve što je moglo da se opljačka. Oni danas govore o devastaciji Skupštine. Opet bi to uradili. Sutra bi ovu zgradu zapalili i sve ostalo bi zapalili i opljačkali u Srbiji, samo kad bi bili u prilici.

Ali, da ponovim ono što sam rekao i na kraju mog govora, a to je – nikakvi peti oktobri ne dolaze u obzir. Nikakvi scenariji, nikakve revolucije. Zaboravite na to.

Zahvaljujem.

PREDSEDNIK: Reč ima Jelena Obradović.

JELENA OBRADOVIĆ: Zahvaljujem, predsedavajući.

Uvažene dame i gospodo, dragi gledaoci i građani Srbije, imate priliku danas da vidite još jedan performans opozicije kojim na sve načine pokušavaju ne samo da zloupotrebe tragedije koje su se desile kod nas u Srbiji, već i da zloupotrebe vreme i ovu samu Narodnu skupštinu Republike Srbije.

Oni su sami tražili zakazivanje ove sednice da bi se govorilo o tragedijama, da bismo svi zajedno pronašli mere da unapredimo zakon, da poboljšamo naš sistem, da poboljšamo bezbednost u Srbiji, a šta smo dobili? Dobili smo od naše opozicije čitanje tvitova za vreme skupštinske sednice, omalovažavanje svih onih za koje oni smatraju da ne misle isto kao oni.

Šta možemo da zaključimo, građani Republike Srbije, da opozicija kada kaže, kada Radomir Lazović kaže, da pročita na Tviteru da je opozicija šljam? Pa, šta mislite zašto uopšte narod i građani vam upućuje takve rečenice i zašto se baš Radomir Lazović pronašao u toj rečenici? Pa, upravo zato što građani očekuju da ovde u Narodnoj skupštini Republike Srbije predložite nove mere, predložite izmene zakona, predložite novi zakon ili bilo šta što bi građani razumeli da vi stvarno želite da se borite protiv nasilja. Vi im nudite – šta? Sliku i priliku one opozicije koja sebe smatra elitom. Kakva je to elita? Elita koja spava u sopstvenim bljuvotinama i takvu narod sliku vidi o vama.

Kakva je to elita koja studira 20, 30 godina i nikada ne završi fakultete, a građani Srbije smatraju da vi treba da budete uzor njima, ovde u Narodnoj skupštini. Kakva je to elita koja zloupotrebljava najgore tragedije i gazi preko mrtve dece da bi danas ovde čitali tvitove. Zar mislite da ne treba da vas ljudi zovu politički šljam, nego treba da vas zovu elita kakvu sebe smatrate.

Mislim da će građani da procene to, svaki put, vrlo dobro i na prethodnim izborima su procenili zato su vam i dodelili mesto koje zaslužujete, a takođe biti i na narednim, ali biće na izborima, ali ne na ulici. Zato svaki put, dragi građani Srbije, pokažite šta je prava i pristojna Srbija. Pokažite onima koji žele bez izbora da dođu na vlast da to nikada neće moći da urade, zato što je pristojna Srbija ona koja brani prave interese i vrednosti ove zemlje, a ne šljam koji želi da se samo domogne fotelje i vlasti.

PREDSEDNIK: Hvala vam.

Vladimir Đukanović.

VLADIMIR ĐUKANOVIĆ: Zahvaljujem, predsedavajući.

Iz ne znam kog razloga sam pomenut, ali hajde, trudiću se da malo i smirimo tenziju iz razloga što padaju teške reči, a to nije dobro za Srbiju, ali dešava se to na društvenim mrežama. Uvek sam lično spreman i da se izvinim kada nekada nekom nešto oštro poručim, međutim, hoću da pokažem licemerje koje postoji, evo, na današnji dan,

hajde imate situaciju, dešava se situacija da je gospodin koji je okačio lutku predsednika Republike priznao svoju krivicu, priznao je krivično delo i dobio je šest meseci uslovno, tako smo bar obavešteni.

Zbog čega ovo govorim? Mi smo imali situaciju da su nam prvo rekli sa ove druge strane, da se radi o ubačenom čoveku koji je tu lutku stavio. Onda kada se utvrdilo da to nije baš ubačen čovek, nego rado viđen gost na televizijama, kao što su „N1“ i „Nova S“ koji su inače generatori mržnje u ovom društvo, da se ne lažemo, po mnogo čemu i po raznim emisijama i po programu koji daju, a spreman sam i o tome da razgovaram. E, onda kreće osuda kako lutka nije krivično delo, kako je to strašno i tako dalje, da na kraju čovek priznaje krivicu. Zašto to jeste krivično delo? Zato što ste uputili neku vrstu pretnje, jer obešeni predsednik koji visi na vešalima jeste upućena simbolički pretnja da ćete ga obesiti.

Hajde samo da uzmemo obrnutu situaciju. Šta bi se desilo da smo mi nosili lutku obešenog Đilasa, na primer, ili, recimo, obešenog Lazovića? Pa, tražili bi bombardovanje. NATO intervenciju bi tražili.

Oni se nisu danas ni usudili da osude čoveka koji je, inače, priznao to što je uradio i tu se ogleda njihovo licemerje, najgore moguće licemerje i zato ja zaista želim da mi imamo ruku pomirenja, da mi pričamo, da razgovaramo o svemu, o REM-u, o televizijskom programu, o svim mogućim sadržajima. Ali, znate, ako niste spremni da osudite očitu poruku da želimo obešenog predsednika, o čemu dalje da razgovaramo?

Kada već govorimo o tim društvenim mrežama, znate, naučio sam u životu da prepoznam koji su čiji botovi. Postoji to u svim strankama, nemojte da se lažemo. Svako vodi svoju neku kampanju. Izvinite, da li ste nekada pogledali šta vaši aktivisti pišu na tim istim društvenim mrežama i da li ste ikada to osudili? Da li ste osudili kada neko napiše za sina predsednika Republike da je okot, da mu je pokojna majka kurva i slično? To pišu vaši aktivisti, a nikada nijednu jedinu reč o tome niste rekli.

Meni su neki vaši aktivisti poželeli da sledeću svoju krsnu slavu dočekam na parastosu svojoj dece. Kada mi je supruga bila trudna, vaši aktivisti su mi poručili da će izvaditi dete iz utrobe i da će zaklati suprugu. Da, to je sve dolazilo sa vaše strane i nikada to niko nije osudio.

Vidite, dok ne počnemo da osuđujemo to, jer jedan tvit stvara drugu reakciju, i dok ne upristojimo dijalog, mi nikada nećemo moći da idemo napred, a vi bi trebalo da budete ti koji će tako nešto da učine.

Koliko vidim, niste bili spremni čak ni da osudite to što je neko nosio lutku obešenog predsednika Vučića i trebalo bi zbog toga da vas bude sramota.

Hvala.

PREDSEDNIK: Povreda Poslovnika, Srđan Milivojević.

SRĐAN MILIVOJEVIĆ: Orliću, reklamiram povredu Poslovnika, član 104.

Član 104. stav 4. kaže da replika ne može da traje duže od dva minuta.

Ako imate problem da gledate na sat, mogu da vam donesem peščani sat i kad iscuri ono vreme, tad da ugasite kad govore poslanici Srpske napredne stranke.

Tri minuta i 34 sekunde je trajala ova replika.

PREDSEDNIK: I? I šta sad? Opet je najduža replika danas bila replika koja je omogućena poslanicima koji sede tu ispod vas. Bila je duža od ovoga. I, javili ste se zbog toga, umesto da ste se javili iz onog razloga koji bi bio pravi u ovom trenutku, a to je da uputite izvinjenje Neveni Đurić? To ne nalazite za shodno? Odlično, odlično. Da vidimo svi još jednom ko ste, šta ste vi i oni koji vas u tome podržavaju.

Šta je još povreda Poslovnika?

TATJANA MANOJLOVIĆ: Prijavljujem povredu Poslovnika po članu 27.

Molim vas da vodite računa o redu na ovoj sednici, da upozorite vaše partijske kolege kada najgrubljim uvredama i klevetama izlažu poslanike opozicije, a vi na to ne reagujete.

Primećuje se vidna nervoza u vašim redovima. Verovatno zato što vam je faraon… (Isključen mirkofon.)

PREDSEDNIK: Hoćete li vi da uputite izvinjenje za ono što je uradio Srđan Milivojević?

Ne, vi ste saglasni sa tim. Svaka čast i vama i na čast i vama.

Da li ima još neko da hoće da pokaže kako se solidariše sa prostaklukom Srđana Milivojevića, sa njegovim sirovim i primitivnim ponašanjem da se saglasi, da podrži, možda? Neće niko više? Dobro.

Onda idemo dalje sa replikama.

Imate dva minuta.

NEBOJŠA BAKAREC: Hvala vam.

Samo da se ovi ne iznenade. Imam pravo po članu 104. Čovek je pogrešno protumačio moje izlaganje sa sednice.

Ja ću postaviti samo jedno pitanje vrlo mirno – kakva je naša opozicija? Dakle, naša opozicija je takva da je odabrala najgoreg među njima, da ih predstavlja student od 43 godine, najneškolovaniji, najneobrazovaniji, najlažljiviji, najprimitivniji, onaj koji se lažno predstavlja, onaj koji se valja u sopstvenim bljuvotinama, nasilnik koji napada policiju i kaže – malo bleja, malo smrt policiji. To su njegove izjave.

Opozicija je odabrala svoj najbolji ugledni primerak koji ovaploćuje sve njihove težnje, bar dela opozicije, onog levog. Da se srpski narod optuži za genocid, da se prizna lažna država Kosovo, da se uvedu sankcije Rusiji, da se sruši Srbija i kaže student od 43 godine, koga zovu u kraju bljuvotina ili povraćka, ne znam tačno – oni šire ljubav.

Pa, vaš čovek, vaš višedecenijski simpatizer i član Boško Savković je baš danas priznao da je pozivao na vašem skupu u subotu na rušenje ustavnog poretka i uređenja i da je pretio smrću predsedniku Vučiću i za to je optužen uslovno šest meseci i ukoliko ne ponovi krivično delo na dve godine. Taj čovek je na vašem skupu, gde ste vi širili ljubav, vi lično, verovatno ste više širili vaše bljuvotine, e on je danas osuđen, a vi kažete – vi širite ljubav. Pa, takvu ljubav i kao što su vas odabrali ovi svi, možda ne ovi desni, ali ovi levi sigurno, tako su pre 2000 i nešto godina neki oni fariseji odabrali onog Varavu umesto Isusa Hrista.

Živela Srbija!

PREDSEDNIK: To bi bila dva minuta.

Da li glasamo o članu 104?

(Nebojša Bakarec: Ne.)

Član 103. primenjujemo.

Dva minuta Zoran Tomić.

ZORAN TOMIĆ: Hvala, predsedniče.

Dobro je da smo čuli pravu istinu.

Ljudi, čuli ste, oni prave ustanak. Nisu ovo nikakve demonstracije i borba protiv nasilja, ovo je poziv na ustanak i to treba da se čuje.

Ako hoćemo o tome, pa danas je njihov Boško Savković priznao upravo krivično delo na rušenje državnog poretka i to je ono što oni hoće da rade.

Gledajte ovo, njihov premijer Zoran Živković poziva na proteste protiv hapšenja njihovog Boška Savkovića. Kaže – stop teroru, prisustvo obavezno u četvrtak.

Eto koga vi štitite. Hajde sada da čujemo da li je on podmetnuta ličnost ili je vaš ili šta je? U svakom slučaju, apsolutno odražava ono što je izletelo iz usta vašeg glasnogovornika, priznanje kako on kaže, njemu se omakne pa je priznao zapravo da je poziv na ustanak. Zašto? Zato što ste, gospodo, zaglibili, što vaš primerak voli da pokaže, do lakta u nasilju i zlu koje širite u ovoj zemlji.

A da vam nije uspela obmana, evo, pročitaću vam poruku jednog mog prijatelja koji je došao na šetnju na koju ste pozivali. Kaže – kada su najavili šetnju, mislio sam – ok, biće šetnja, da se pokaže da smo mirna zemlja, kao podrška, neka takva slika da ode u svet, a ja sada kontam da ode u svet ta opozicija, strašno. Provalili su vas, gospodo. Zato vas nema u prvim redovima. Zato se krijete iza naroda. Zato narod huškate da radi vaš prljav posao koji ste obećali sponzorima koji su vam dali novac da rušite ovu državu.

Sram vas bilo! Junačite se ovde pred ženama, a pred muškarcima ćutite. Toliko ste veliki junaci?

Samo vas molim, predsedavajući, hologram koji ovde često ulazi i izlazi, koji se trenutno nalazi na „Gazeli“, da službe uklone, jer oduzima vreme. Znate, raspravljati se sa hologramom nema nikakvog smisla, a to je nova tehnologija koju su oni upravo ovde uveli.

Kažete da narod prodiše? Gospodo, kad prestanete da bazdite na zlo i nasilje koje širite, prodisaće ovaj narod, a do tad nazad u kanalizaciju, gde vam je prirodno stanište.

PREDSEDNIK: Hajde sada da čujemo nekoga i sa liste prijavljenih za reč.

Reč ima Aleksandar Olenik.

Nije tu.

Đorđo Đorđić ima reč.

ĐORĐO ĐORĐIĆ: Zahvaljujem, predsedavajući.

Uvaženi građani Srbije, teško je posle ove debate bilo šta pričati, malo je teško držati koncentraciju.

Kada je sazvana ova sednica, očekivao sam jednu potpuno drugačiju sednicu. Bio sam naivan jer sam verovao, kao i većina ljudi ovde prisutna, da se pre svega u ovom momentu možemo sabrati.

Pucnji koji su se desili u školi „Vladislav Ribnikar“ i ubistva u selima oko Mladenovca bili su pucnji u sve nas, u jedan naelektrisani balon, u društvo koje je podeljeno kao nikada pre. Bojim se da je ovo pucanj upozorenja i da se njime može otvoriti Pandorina kutija.

Zaista, zabrinut sam kao otac troje dece i zabrinut sam kao narodni poslanik. Niko ovde prisutan nije upirao prst u vlast i govorio vama lično da ste vi, baš vi, krivi za ovo. Ali, odgovornost, pa, valjda odgovornost stoji na vlasti a ne na opoziciji? Imate 11 godina apsolutnu vlast, 11 godina vodite državu po vašim pravilima, 11 godina radite bukvalno šta hoćete. Pa, ako imate ovakvu vlast, da li imate i odgovornost? Ja mislim da treba da je imate.

Pričate o merama koje sprovodite, o oduzimanju oružja, to je u redu. Ali, jedna od mera je interesantna, stavili ste policajca ispred škole, možda da umirite roditelje koji dovode decu, ali, znate kako, efikasnost tih policajaca ispred škole – nema je. Ti policajci u uniformama koji su ispred škole više služe deci za slikanje, jer ja svakodnevno vodim tu decu, jer imam decu i vodim ih u školu.

Druga mera, jedna od mera koju ste uradili – smena direktorke. Da li vi shvatate da ne postoji profesija koja je više unižena i ponižena od prosvete? Shvatite da učiteljice, nastavnici i profesori u školama ne mogu da rade posao edukacije i vaspitanja dece, zato što su obespravljeni i samim tim su uplašeni. Jer, ne dao bog da neka nastavnica iz srpskog da detetu jedan, pa da se to dete pobuni, strašno! Ili da neki profesor fizičkog pipne dete za nogu, da se taj roditelj neki pobuni! Ako hoćete da vraćate mere u škole, prvo vratite dostojanstvo tim profesorima koje ste vi oduzeli.

Hoćete smirivanje tenzija. Uvaženi kolega Jovanov kaže – vijaće nas po ulicama. Kaže – pravimo atmosferu linča mi iz opozicije. Zašto bi nas neko vijao po ulicama? Zbog čega? Onda mislite – to je šef poslaničke grupe, to je taj folklor, to tako funkcioniše. Međutim, onaj koji je bio u DSS-u vedeta ovih dana javlja se i kaže – mi smo žuta hunta, mi smo bivša vlast, mi hoćemo da predamo Kosovo i Metohiju. Ko je, bre, bivša vlast? Da li mislite na Ćutu, na Radomira Lazovića, na mene ili na Pavla Grbovića? Niko nikada nije bio ni jedan sat u vlasti.

Kad mislimo da smo sve čuli i da je to to, ide uvažena poslanica iz Kragujevca koja peti mandat baca kletve i kaže nama ovako – da su glumci šljam, da je Pećka patrijaršija blago…

(Rodoljub Stanimirović: To je bio vaš čovek.)

Nemoj se derati.

Jeste blago, ali vi niste pozvani da pričate o tome iz prostog razloga što pričate, izmišljate i lažete i što nas je ta vaša retorika dovela u ovu situaciju u kojoj smo se svi našli.

Voleo bih, kada već pričate o vladiki Nikolaju, da mi kažete u kojim ste to delima našli da vladika Nikolaj kaže da je dobro i da se valja bacati kletva na one koji ne misle kao vi?

Na kraju, mislite to je to, evo ga uvaženi poslanik iz Požarevca, sa suzom u oku, javlja kako su žuti predali naša dva policijska generala službenika i vraća nas 30 godina unazad i na izlaganje, a želimo mir, Radomira Lazovića kaže mu, to mi je zaparalo uši – barabo drogirana!

Kako mislite da razgovaramo? U kom smeru da razgovaramo? Kako mislite da ova tema uđe u neku normalnu kolotečinu kada su sve strelice od vas prema nama otrovne? Majke mi mile.

I na kraju, da vam ja nešto kažem što se tiče ovih protesta. Vi uporno odbijate da shvatite i da razumete da na proteste pozivate vi svakim danom i na svakoj sednici. Vi to radite vrlo uspešno i hvala vam na tome. Vi mislite da ljudi poput Nikole Koje, Dragana Bjelogrlića, Srđana Dinčića, Ivana Ivanovića, Marka Janketića, da su došli iz bilo kog drugog razloga da šetaju, osim za pravdu i za slobodu? Nisu došli.

Narod je ustao protiv bahate vlasti, protiv balvanizacije, protiv laži i protiv nemorala. Na proteste gde se šeta, na proteste protiv nasilja, dolazi jedan moler iz Sremske Mitrovice koji ostavi svoj posao i dođe da šeta, jedan Gajić, dođe profesorica engleskog koja otkaže svoje privatne časove, jedna Tanja, dolazi masa ljudi koja svoje privatne poslove, ne državne, privatne, odloži da bi došao da šeta za dostojanstvo.

Na kraju ću vam samo nešto reći. Ima među vama časnih i čestitih ljudi sa kojima se ja politički apsolutno ne slažem, ništa se ne slažem, ali možete da naučite nešto od njih. Jedna od njih je, žao mi je što nije tu, Marina Raguš, ja se sa njom ništa ne slažem, ali kada vam ona nešto iznese, morate da kažete da je to uljudno. Ima tu kod vas i profesor Žika Bujuklić, takođe čovek sa kojim se ja ništa ne slažem, ali od koga možete da naučite.

I od koga možete još da naučite? Možete da naučite od ljudi iz SPS-a. Verovatno na ovoj strani ovde se niko ne slaže sa njima, ali su to jedna gospoda sa kojom može da se razgovara. Hvala i živela slobodna Srbija, druže Bakarec.

PREDSEDNIK: Pravo na repliku.

MILENKO JOVANOV: Pa, vi izgleda previše verujete ovim medijima koje pratite, jer da verujete svojim ušima ili bar da ste bili u sali ili da ste u stenograme ušli, čuli bi, znali biste da ja to nisam rekao.

U replici jednom od vas sam rekao – vas vaši već jure po ulicama, zato što se vi predstavljate kao lideri protesta, a ti koje ste pročitali da na te proteste dolaze to neće, pa se onda jave na „Utisak nedelje“ i traže vaše smene, vaših lidera. Kaže – vlasti smo ispostavili fakturu, e sad i opoziciji, da se sklone ovaj, ovaj, ovaj i ovaj. I šta ćemo sad?

Onda ste tu laž ponavljali u utorak. To je rečeno u ponedeljak, pa ste ponavljali u utorak, pa ste ponavljali u sredu, pa ste ponavljali u četvrtak, pa ste ponavljali u petak. I šta se desilo? Jel vas ko jurio? Pa, kako, jesam ja organizovao ili nisam organizovao? Što izmišljate takve stvari?

Pet dana ste se samo time bavili. Onda se desilo tu ispred ove zgrade da su napali onog Amerikanca koji je bio pijan i koji je vređao učesnike tamo, provocirao ih. I to nisam rekao ja, to je rekao vaš redar sa tog skupa direktno u kameru „N1“. To posle potvrdi policija kroz istragu. Ali, to nije smetalo licemeru, najgorem licemeru i najodvratnijem licemeru Radomiru Lazoviću da kaže – to je uradio Milenko Jovanov i to je posledica onoga što je uradio Milenko Jovanov, on je to najavio. I šta ćemo sad? Pa, sad će lepo da dobije prijavu za to, pa će lepo da odgovara za to, mora, da nauči da se takve stvari ne rade.

Šta je tu poenta? Niko od vas u sali nije reagovao, koji ste eventualno bili u sali, nije reagovao kad sam ja to rekao. Zašto? Pa, zato što ste čuli šta sam rekao i da tu nije bilo ničega za reakcije.

Dva sata kasnije dolazi novinarka „N1“ da vam kaže šta sam ja rekao i vi onda tu priču preuzimate i ponavljate do današnjeg dana, i to je bila mantra. Ja sam organizovao nasilje na vašem protestu. Kakvo se nasilje desilo na vašem protestu? Jeste ili nije? Ako jeste, evo, ja prihvatam da sam ga organizovao. Nije se desilo ništa. Jedino nasilje, rušenje ustavnog poretka ove zemlje, ste organizovali vi sami. i to je danas priznao ovaj vaš aktivista koji je unosio obešenu lutku Aleksandra Vučića. To ste radili i za to je osuđen, i to je priznao, i kada pričate o nasilju stanete pred ogledalo i pričate o tome, a ne nama.

Drugo, nemojte vi uređivati kako ćemo mi da govorimo i to šta vi mislite, ko se vama sviđa i ko vam se ne sviđa. Lično, uživam u tome što vas se ne sviđam, zabrinuo bih se da je obrnuto. Hvala.

PREDSEDNIK: Po kom osnovu?

(Nebojša Bakarec: Pomenuo me je na kraju.)

Repliku? Ne.

(Boško Obradović: Što?)

Šta je bilo?

(Boško Obradović: Ima pravo.)

Što vičete? Što vičete, Obradoviću?

(Boško Obradović: Ja?)

Da. Jel hoćete nešto da kažete?

(Boško Obradović: Zalažem se za ovog čestitog i dobrog čoveka.)

Jel hoćete nešto da kažete? Vi? Da li ste se prijavili za reč?

(Boško Obradović: Ne. Ja se borim za ovog dobrog čoveka.)

Da li ste se prijavili za reč, Obradoviću?

(Boško Obradović: Borim se protiv nepravde.)

Malo se glupirate, ništa više. Odlično, veliki pokazatelj vašeg poštovanja, ne samo prema Skupštini, nego i prema temi i svemu onome što se desilo.

(Boško Obradović: Zašto uskraćujete prava ovakvom čoveku? Ne razumem zaista.)

Odlično se ponašate, odlično, klovnovski.

Izvolite.

ĐORĐO ĐORĐIĆ: Da li imam pravo na repliku? Na repliku? Imam.

Hvala.

Gospodine Jovanov, ja moram da priznam da sigurno ovde u opoziciji ima ljudi kojima vi niste simpatični, ali ja ću vam priznati, vi ste meni simpatični. Sada ću vam reči zašto?

(Narodni poslanici SNS dobacuju iz klupa.)

Dobro, bre, nemojte da se derete, bre, više, bre. Polako malo. Samo polako.

Znači, prvo, vi nam stalno stavljate u usta stvari koje nisu tačne. Kakve Brkić ima veze sa nama? Kakve onaj čovek što je nosio lutku ima bilo kakve veze sa nama? Kakve veze on ima sa nama? Ne znam ko je vas napadao.

Znači, ne pratim nikakve medije, ko mene malo ovde poznaje zna da me uopšte nije briga šta piše u medijima, ja sam slušao šta ste vi rekli. Vi ste rekli ovako citiram: „Sada ćete videti kada ovi vaši budu vijali vas“. To sam čuo. Ne znam zašto bi nas neko vijao?

Pod dva, zašto mi treba da se bilo koga bojimo? Pod tri, ko se koga plaši? Jel stvarno mislite da se neko nekoga plaši? Zašto biste se vi plašili nas i mi plašili vas? Mi smo ovde valjda birani od građana Srbije, da ovo ne izgleda kao „Farma“, nego da izgleda kao parlament, dom mudrih.

Ja, ne znam u šta se ovo sve svelo. Da li je…

(Narodni poslanici SNS dobacuju iz klupa.)

Ja neću više ništa da kažem. To što vi radite i dobacujete i što vas predsednik ne upozorava da stanete, zaista treba da vas je sramota, a reći ću vam zašto. Nikada nisam dobacivao, neukusno, bilo kome od vas, pa poslušajte, nije teško biti fin, pa nije teško biti fin. Hajde malo, ljudi, udostojite se da čujete šta imam da kažem, pa vi meni odgovorite, takođe, ljudski. Ima ljudi koji imaju šta da kažu ovde. Hvala.

PREDSEDNIK: Dva minuta.

Reč ima Milenko Jovanov.

MILENKO JOVANOV: Zanimljivo je to kada od jednog celog razgovora i dijaloga koji se vodio izvučete na kraju zaključak, pa da. Šta se desilo…

(Narodni poslanik Đorđo Đorđić dobacuje iz klupe.)

Molim, kaži, kaži. Ne, ne, u redu je, u redu je, u redu je, da se razumemo, prosto polemišemo, nije ništa sporno.

Znači, ako je razgovor bio na tu temu da se neko predstavio kao lider opozicije i govori u ime ljudi koji protestuju, a ja kažem – vas već jure po ulicama i onda pričamo dalje, jer se to desilo na jednom od protesta, pretposlednjem, gde su prilazili jednom od tih lidera koji ih je slagao i rekao kako će ih čekati na Gazeli, samo tetki da odnese lek, pa se nikad nije vratio, pa mu rekli - čiji je ovo protest, jel ovo vaš protest, jel naš protest, a on onako junački pobegao, kao što je pobegao od Bulatovića malopre. I u kontekstu toga kažem – vas već vaši jure i juriće vas po ulicama u kontekstu ako se budete nastavili nametati kao lideri protesta. To je poenta, a vi onda kažete – ne, ne, ne, ja vama pretim. Ja vas pitam opet, okej, nema nikakvih problema, onda ste to širili dalje da ja najavljujem nasilje. Koje nasilje se desilo na vašem protestu, osim ukoliko ja to nasilje sam organizovao za petak, pa nisam javio nasilnicama da je pomeren protest na subotu, pa su ljudi došli u petak da vrše nasilje, a u subotu je prošlo bez nasilja?

Dakle, pet dana ste to ponavljali, konstantno – nasilje na protestu će se desiti, organizovao ga Milenko Jovanov. Konstantno. Šta se desilo? Ništa.

Radomir Lazović, mrtav hladan, kada se desio taj incident, optužio mene, kao da je to tako, eto, i Pavle Grbović, da ne zaboravim. To je posledica onoga što je najavljivao Milenko Jovanov. Šta ćemo sada sa tim?

Najzad, ako stvarno mislite to što govorite, osudite ovoga koji se malopre, kako kaže šefica vaše poslaničke grupe, obradovao kada je dobila reč Nevena Đurić. Saginjete glavu. Hvala. To mi je dovoljno. Ne treba ništa više da kažete. Poštujem taj čin.

PREDSEDNIK: Možemo dalje.

Reč ima Lazović.

RADOMIR LAZOVIĆ: Poštovani građani, poštovani predstavnici naroda, dakle, ja ako sam dobro razumeo, a nadam se da jesam i voleo bih da jesam i pohvalio bih to, vi predstavnici vlasti podržavate ovu ideju da mi danas govorimo o ovom anketnom odboru koji bi trebao da utvrdi činjenice koje su dovele do tragičnih ubistava. Kažete da ste to podržali. Kažete da se vama o tome priča. Dobro. U redu.

(Nataša Jovanović: Tema.)

Tema je. O anketnom odboru govorim.

Dakle, govorimo o anketnom odboru. Vi ste rekli da vi podržavate ovu ideju, jel tako? Tako je. Bez vas teško da bi moglo ovo da se desi, barem što se tiče ove tačke.

Malo je problematično to što je nakon ovih tragedija morala cela opozicija da se okupi i da vas natera da se ova sednica uopšte desi. Za one građane koji ne znaju. Kada jedna trećina narodnih poslanika uputi zahtev za sazivanje sednice onda je predsedavajući dužan da tu sednicu zakaže. To se upravo desilo, ali ne sumnjam da se ni to ne bi desilo da na ulici nismo imali odlučne građane koji su stali i zahtevali, kao jedan od zahteva protesta, da mi u ovoj Narodnoj skupštini razgovaramo o ovim problemima. Nakon toga, predložen je ovaj anketni odbor za koji se, takođe, danas izjašnjavamo, za koji sam razumeo da ćete vi podržati.

Ne bi ništa od toga bilo, kažem, da nije bilo protesta ali, na sreću, ljudi su spremni da se bore i to je dobro. Izborićemo se da oslobodimo ovu našu Srbiju.

(Narodni poslanik Rodoljub Stanimirović dobacuje iz klupe.)

Ako smo se složili da o ovim važnim problemima, koje su naše društvo zatrpale, treba da razgovaramo u Narodnoj skupštini, hteo bih da vas zamolim da na sličan način otvorimo i ostale anketne odbore koji čekaju da se o njima razgovara. Tako s ponosom kažem da je moja poslanička grupa prvu stvar i prvi predlog, prva bilo kakva inicijativa u ovoj Narodnoj skupštini je predlog anketnog odbora koji treba da se bavi pogibijom osam rudara u rudniku „Soko“. Takođe, jedan od anketnih odbora za koji vas molim da razgovaramo jeste onaj koji bi trebalo da govori o činjenicama koje su dovele do lošeg stanja u kome se nalazi EPS, zatim kolapsa u kome se nalazi Republički geodetski zavod, jedan od anketnih odbora koji je predložen je onaj sa ubistvom Olivera Ivanovića. Voleo bih da istu pažnju i prostor, kao ovaj anketni odbor, dobije i onaj koji se bavi kršenjem ljudskih prava i građanskih sloboda pri policijskoj brutalnosti tokom građanskih protesta u juli 2020. godine.

Voleo bih da jedan od anketnih odbora o kojima razgovaramo na ovaj način bude onaj koji se bavi brutalnošću nad predstavnicima medija tokom polaganja zakletve predsednika SNS 2017. godine. Slažem se, davno je bilo, ali to su važne stvari koje treba da utvrdimo.

Zatim, jedan od anketnih odbora koji je predložen je onaj zbog ne reagovanja policije u Šapcu 27. novembra 2021. godine, o tome sam pričao da se policija povukla pred batinašima da bi napali narod.

Jedan od anketnih odbora za koji vas molim da pokažete ovako veliku zainteresovanost, pošto ste vi stub demokratije ove države, je onaj u vezi sa nestankom dva minuta snimka saobraćajne nesreće.

PREDSEDNIK: Lazoviću, zar toliko nemate baš ništa da kažete da se tiče OŠ „Vladislav Ribnikar“ ili dešavanja u Mladenovcu?

RADOMIR LAZOVIĆ: Izvinite predsedavajući. Mislite da treba da ubrzam?

PREDSEDNIK: Da li toliko ne možete da kažete baš ništa?

RADOMIR LAZOVIĆ: Izvinite, šta želite da mi kažete? Ako treba da ubrzam, ubrzaću, nema problema. Da li negde žurite? Da li vam se spava opet?

PREDSEDNIK: Ne, pitam vas pošto ne govorite ništa o onome što bi trebalo da bude tema, ali sve drugo.

RADOMIR LAZOVIĆ: Pa, idem ka tome.

Znači, samo da vam objasnim. Dakle, poenta ovoga ovde jeste, imali smo jednu debatu u kojoj vladajuća većina pokazuje jednu dobru volju da se ovaj anketni odbor formira i sada šta ja želim da kažem? Ja bih voleo da imamo tu dobru volju da se formiraju i drugi anketni odbori. I šta je sad vama problem da ja kažem koji su to anketni odbori? Da li želite da ne kažem to? Zašto? Ja mislim da je to dobro da ljudi znaju.

Mogu da ubrzam, nema problema. Doći ću do teme, idem ka tome. Recite mi, šta želite, hoćete da ubrzam, da ne govorim šta je…?

PREDSEDNIK: Da pokažete samo malo poštovanja, ništa više.

RADOMIR LAZOVIĆ: A, što? Šta je problem?

PREDSEDNIK: Za temu za koju ste se prijavili da hoćete da govorite.

RADOMIR LAZOVIĆ: Evo, nema problema. Ostaviću ovo sa strane, pa ću još govoriti o tome.

Dakle, slušajte, ovde je više puta izrečeno da mi nismo nikakve mere predložili, iako svaki put kad vam kažemo koje su to mere vi kažete - nula. Evo sad pokazuje nula. Pa evo, ja da vas podsetim koje su to mere.

Dakle, ja sam govorio ovde o merama koje bi trebalo doneti kako bi školstvo, nećete me pohvaliti za ovo što sam vas poslušao predsedavajući? Dakle, ja sam govorio kako možemo unaprediti prosvetu. Sada ću govoriti detaljnije o tome šta mi kao Zeleno-Levi klub smatramo da treba uraditi kada je u pitanju razoružanje i druge stvari.

Dakle, mi smatramo da bi oružje legalno smelo da poseduje samo lica koja mogu da dokažu da im je ugrožena lična bezbednost, a da policija ne može da ih zaštiti. Sadašnji Zakon o oružju i municiji kaže samo da imaju opravdani razlog, ne navodeći šta može biti taj razlog, što ostavlja previše diskrecije za odlučivanje o ovako osetljivom pitanju.

Dakle, podsetiću vas da je gospodin Pana, kako ga je nazvao ministar policije, lični prijatelj njegov i kum predsednika, imao, odnosno ima, uprkos velikom broju krivičnih prijava jednu ozbiljnu količinu legalnog oružja. Ja smatram da to ne treba tako.

Ovaj uslov, dakle, samo za lica koja dokažu da im je ugrožena lična bezbednost, a da policija ne može da ih zaštiti se ne odnosi na vlasnike lovačkog i sportskog naoružanja. Mi smo imali pre par godina ubistvo i samoubistvo u Auto-Moto Savezu, gde je ubica povezan sa SNS imao čak 12 dozvola za oružje. Nama je to gospodo ne shvatljivo.

Pored toga, ovo je druga mera koju bismo voleli da se donese. Mora se proširiti krug krivičnih dela zbog kojih lica, koja su za njih pravosnažno osuđivana ili protiv kojih se vodi krivični postupak ne mogu biti vlasnici oružja, opet Pana 13 krivičnih dela samo do 2018. godine.

Zakonom o oružju i municiji to su sada krivična dela protiv života i tela, protiv sloboda i prava čoveka i građana, protiv polne slobode, protiv braka i porodice, protiv imovine, protiv zdravlja, protiv opšte sigurnosti ljudi i imovine, protiv ustavnog uređenja i bezbednosti Republike Srbije, protiv državnih organa, protiv javnog reda i mira, protiv čovečnosti i drugih dobara zaštićenih međunarodnim pravom ili se protiv njih vodi postupak za navedena krivična dela. Mi smatramo, a siguran sam da se protiv ovih nekih dela vodi postupak protiv, recimo, gospodina Pane, vašeg drugara, koji ima tu količinu oružja, a 13 krivičnih dela, ali ostavimo za sad to sa strane, smatramo da bi nakon onoga što se desilo u Mladenovcu to trebalo proširiti sledećim krivičnim delima. Dakle, da ne može dobiti oružje onaj ko ima krivična dela protiv životne sredine, poput krivičnog dela ubijanje i zlostavljanje životinja. Dakle, ovaj čovek koji je ubijao u Mladenovcu bio poznat po tome da je napadao životinje i pucao na njih. Kao i krivičnim delima, dakle treba da se proširi, vidim da ne možete da ispratite, krivičnim delima protiv pravosuđa, poput napada na advokata.

Takođe, smatramo, dakle evo vam još jedna mera, da bi legalno oružje mogli posedovati samo lica koja su navršila 21 godinu, dok prema sadašnjem zakonu to mogu biti lica sa 18 godina.

Dodatno važno smatramo da pored redovnih psihijatrijskih pregleda, a puno se pričalo o tome, izvrgavali ste ovde ruglu osobe koje imaju problema sa mentalnim zdravljem, smejali ste se tome, objavljivali to na „Tviteru“, ja smatram da je to nešto vrlo važno što će nas sačekati iza ugla, jer postoje veliki problemi kojima se niko ne bavi u ovom društvu kada je u pitanju mentalno zdravlje.

Znači, pored redovnih psihijatrijskih pregleda, vlasnik oružja, kao i njegov izabrani lekar bi imali obavezu prijavljivanja MUP-u promene izabranog lekara. Ovo rešenje vam je iz hrvatskog zakona. Dakle, postoje primeri kako možemo unaprediti to da vi ne možete osobama koje imaju problema ili promene lekara ili na drugi način zamagle ono što želimo da vidimo dati oružje.

Takođe, trebalo bi obavestiti sve punoletne članove porodice da se dozvola izdaje, a ovo je važno zbog nasilja u porodici. Od početka ove godine imali ste 17 slučajeva femicida i to je često onoga koje dolazi u porodicu. Dakle, evo vam mere gospodo, evo vam mere. Što kažete da je to nula mera? Zašto kažete to? Time želite da diskreditujete ozbiljne ljude iz opozicije koji su seli ovde, praktično vas naterali da uopšte razgovaramo o ovim merama, da uopšte razgovaramo o problemima koji se nalaze u našem društvu.

Pošto vidim da želite još mera, ja ću vam reći. Reći ću vam nešto o merama koje ste vi uveli. Dakle, predaja oružja na koju ste tako ponosni. Ja mislim da i treba da budete ponosni, ali ne zbog toga što ste se toga setili, nego zbog toga što su građani ovu meru shvatili ozbiljno. Ta mera je reaktivna. Ona dolazi u trenutku kada su se nesreće desile i dobro je da građani to razumeju da je dobro predati oružje i da nema potrebe da ga imaju u svom posedu, to je dobro. Taj deo je dobar. Ono što je loše jeste što vi želite tom merom da zamaglite ono što u prošlosti niste radili.

Reći ću vam šta niste radili. U prethodnih šest i po godina predato je samo 10.745 komada oružja i uvek ću vas na to podsećati. Znate li zašto? Pored toga da ljudi čuju i da oni koji sada gledaju, čuju, da ovo nije nešto ozbiljno, da nije ozbiljno vaše bavljenje problemom smanjenja naoružanja, već da se vi samo hvalite nečim što su građani prepoznali kao ličnu odgovornost.

Dakle, mi imamo, mi smo 5. zemlja u svetu po količini oružja. Imamo negde oko 2,7 miliona komada oružja, ljudi imaju u svom posedu. Kada je tako veliki broj, onda ako za šest i po godina smanjite taj broj za 10.745, to je jako malo, to je zanemarljivo u odnosu na količinu oružja koju imate.

Šta je sada tu problem? Onda vam dođe ministar policije i hvali se da to nije tačna cifra, nego da ste vi imali 57.000 oduzetog oružja u prethodnih šest meseci. Sad, pogledajte tu razliku. Hajde da uporedimo te brojeve. Imamo za šest godina 10.000, da kažemo skoro 11.000, imamo sad od jednom, sad kad je to tema, sad od jednom samo šest meseci imamo 57.000 komada.

Znate, takve brojke koje vi tako olako bacate pred javnost čine u ljudima ne sigurnost, nego obrnuto od toga, nesigurnost. Čine u ljudima da osećaju strah, da se pitaju šta je od ovoga tačno, zašto ova osoba koja bi trebalo mene da uveri da je sve u redu zapravo govori ovakve paušalne brojeve? Ja mislim daje to iz istog razloga zbog koga premijerka kaže da sistem nije zakazao. To i taj razlog jeste da sakrije svoju odgovornost za ono što nije urađeno u prethodnom periodu, a nije urađeno da se taj broj smanji.

Pokazao sam vam u toku dana i da niste iskoristili sredstva EU kako bi ste smanjili ovaj broj naoružanja.

I druge zemlje u okruženju dobile su sredstva da smanje taj broj. Pazite, nemamo mi uverenje da se to radi iz ne znam kakvih interesa. Interes EU je da to oružje ne završi kod njih na crnom tržištu. A, zašto naš interes nije da mi smanjimo tu količinu oružja? Zašto u našim strategijama se količina nelegalnog oružja koji ljudi imaju nigde ne pominje? Zbog čega? I evo vam dođe, onda, dođe do tragedija, pa se onda pitamo - zašto to nije u našim strateškim dokumentima? Zbog čega to gospodin Vulin nije uvrstio u strategije? Zašto se to tako radi?

Tražili ste mere, gospodo, a sutra ću vam govoriti. Ja sam danas govorio o merama koje mi tražimo, a ima još ovde ljudi koji učestvuju u ovoj debati, koji nisu iz Narodne skupštine, a koji ću vam sutra objasniti na koji način doprinose i koliko imaju dobrih predloga koje vi ne čujete.

Ali, da pomenemo kada ste već izazvali ovo da mi ne verujete, odnosno da pokušavate da ubedite ljude da nema mera koje se ovde predlažu, ovde ima jako puno dobrih ideja, a ovaj anketni odbor će vam to i staviti na dnevni red.

Dakle, zahtevamo da se umesto 3,5% BDP-a za prosvetu odvaja 5%. Zahtevamo povećanje plata nastavnicima i poboljšanje njihovog materijalnog stanja. Plate ne smeju biti manje od državnog proseka, a danas su manje od 10 do 17%. Ljudi, u ovoj oblasti vam je 80% ljudi visokoobrazovanih. Zašto ih potcenjujete? Ti ljudi treba našu decu da obrazuju i da vaspitavaju.

Nastavnici više ne smeju biti tretirani kao administrativni radnici, nego moraju da imaju veću ulogu u onome što im je osnovni zadatak i ja vas podsećam na to kada ste već rekli da nema mera koje predlažemo.

Potrebno je zaposliti više psihologa, više pedagoga, kako bi zaista mogli da rade sa decom. Psihologa i pedagoga je nedovoljno, jer oni u školi mogu da zaposle jednog pedagoga na 500 do 600 đaka, a jednog psihologa na 800.

Sada ja vidim da vas ovo ne zanima, ja vidim da vi međusobno pričate, neki od vas se domunđavate, ali je ovo što građane zanima. Znate, na vašim reaktivnim merama u kojima se trudite da samo povećate broj policije, da samo povećate broj kampanje koje vodite, to nas neće dovesti do rešavanja ovih važnih pitanja.

Ono što će nam pomoći kao društvu je unapređenje prosvete, brige, socijalne službe. Mora se omogućiti pedagozima da se mogu posvetiti ljudima, deci, da mogu učestvovati u kreiranju nastave, vannastavnih aktivnosti i svega onoga što je život dece u školi.

Nasilje koje trpe i nastavnici i koje trpe učenici mora se smanjiti i mora se izbeći. Mene brine ono što je govorio gospodin Gašić. Ne znam kako vas ne brine. Ona kolika bezbednosno zanimljivih događaja koje se dešavaju u blizini škola za mene je jako zabrinjavajuće.

Nastavnici moraju biti nezavisni u svom radu, mora se zaustaviti praksa zapošljavanja preko ugovora na određeno vreme. Mora se povećati broj socijalnih radnika. Moraju se specijalizovati socijalni radnici.

Ljudi, pogledajte koliko ideja, koliko treba puta da vam ponovim da biste razumeli da odavde dolazi jedna velika želja da se ovo društvo promeni i da ono postane društvo u kome će prosveta, nastava, u kome će pedagogija i psihologija imati svoju ozbiljnu ulogu, u kome se vi nećete smejati ljudima sa mentalnim problemima, u kome ćemo ići ka tome da te probleme rešavamo.

Imamo nedostatak psihijatara, kliničkih psihologa, a posebno dečijih psihologa, a posebno dečijih psihijatara. To su sve stvari u koje treba da ulažemo. To je ono što će učiniti promenu u ovom društvu. To je ono što traže ljudi.

Sutra ću vam pročitati i neke zahteve koje traže druge organizacije koje imaju velike ideje koje bi mogle biti primenjene.

Ovim bih želeo da završim moje današnje izlaganje. Želeo bih da pozovem ljude na protest protiv nasilja u petak u 18.00 časova i želeo bih svima da vam se zahvalim što oni koji žele da čuju mogu da čuju sjajne ideje koje dolaze od mojih kolega iz opozicije, što oni koji ne žele da čuju će naučiti da slušaju. Hvala.

PREDSEDNIK: Vi ste se već odjavili? Ne može još dok ne čujete repliku.

MILENKO JOVANOV: Meni je apsolutno jasno da smo prisustvovali performansu koji je naručen. Dakle, u svakih sat vremena 20 minuta ponavljati jedno te isto. Ovaj govor slušamo četvrti, peti put danas, već ne znam kako to ide, ali na svakih sat vremena, obratite pažnju, između tri i tri i 20 kreće, pa onda između četiri i četiri i 20 kreće, pa između pet i pet i 20 kreće isti govor, iste poruke i to je Okej. Obraća se svom biračkom telu.

Prisustvovali smo tuči ko će da bude lider opozicije. E, sada se tuku međusobno koja stranka će da se isprofiliše od svega ovoga i imamo reklamu Zeleno-Levog kluba da oni nama objasne kako oni imaju super predloge, kako ovo, kako ono i njihove anketne odbore itd.

Samo se jedno pitanje postavlja – a šta sa tačkom dnevnog reda? To nije tema danas. Danas je slobodna tema i promovisanje pojedinaca i ekipe u opoziciji ko će da se nametne, ko neće da se nametne.

Mi tome prisustvujemo, beskrajno nam je zabavno, uživo pratimo taj rijaliti. Videćemo ko će biti pobednik rijalitija. Problem je samo što jedna čovek o tome odlučuje, zove se Dragan Šolak. Meni se čini da je on već ovoga sa dugmetarom odredio za lidera opozicije. Tako da uzalud vam trud svirači, džaba 20 minuta.

Mučeni je Radomir Lazović danas radio više nego u celom životu i ja ti čestitam od srca. Stvarno prijatno si me iznenadio. Da si ovoliko radio na fakultetu ne bi studirao 20 godina.

U svakom slučaju, ja se samo nadam da ćemo sutra ipak čuti nešto i što je vezano za dnevni red, da ćemo čuti kako će taj anketni odbor da radi, da ćete nam objasniti da anketni odbor nije sud, da neće nikome da sudi, a vi ovde sudite i presuđujete.

Nadam se da će građani imati prilike da čuju šta je, pošto kažete da je to vaša ideja, koju smo mi eto samo usput podržali, da konačno saznamo šta je to vaša ideja, osim da se međusobno nadgovarate ko će da bude lider opozicije, a ko neće, ko će uspeti da dođe do govornice, a ko neće, kome će na kraju udeliti mikrofon da nešto kaže, a kome neće. Odgovor ću vam dati odmah ja, pošto sam ja organizator vaših protesta, tako ste rekli, neće govoriti niko od vas. Nedostojni ste da govorite pred narodom koji vas neće. Hvala.

PREDSEDNIK: Hvala svima. Nastavljamo sutra u 10.00 časova.

( Sednica je prekinuta u 17.50 časova.)